ഇടവേള - വിക്കിപീഡിയ\nഅശോകൻ, ഇടവേള ബാബു, നളിനി\nപി. പത്മരാജൻ രചനയും മോഹൻ സംവിധാനവും നിർവഹിച്ച് 1982 - ൽ പുറത്തിറങ്ങിയ മലയാളചലച്ചിത്രമാണ് ഇടവേള. അശോകൻ, ഇടവേള ബാബു, നളിനി എന്നിവർ പ്രധാന കഥാപാത്രങ്ങളെ അവതരിപ്പിച്ചു. ഇടവേള ബാബുവിന് ആ പേരു ലഭിച്ചത് അദ്ദേഹത്തിന്റെ ആദ്യ ചിത്രമായ ഇതിലൂടെയാണ്.\nതോമസ് ജോണും രവിയും അടങ്ങുന്ന, കൗമാരക്കാരായ നാലുപേർ സ്കൂളിൽ നിന്നുള്ള ക്യാമ്പിനെന്ന വ്യാജേന ഒരു സുഖവാസകേന്ദ്രത്തിലേക്കു പോകുന്നു. അവിടെ അവർ പ്രശ്നങ്ങളിൽ നിന്നും പ്രശ്നങ്ങളിലേക്ക് നീങ്ങുന്നു.\nഅശോകൻ - തോമസ് ജോൺ\nഇടവേള ബാബു - രവി\nനളിനി - മാളു\nദിലീപ് - അലോശിയസ്\nകുമാർ - സ്വാമി\nഇന്നസെന്റ് - മാധവേട്ടൻ\nശങ്കരാടി - പ്രിൻസിപ്പൽ\nഈ ചലച്ചിത്രത്തിൽ കാവാലം നാരായണപണിക്കരുടെ വരികൾക്ക് എം.ബി. ശ്രീനിവാസൻ ഈണം പകർന്നിരിക്കുന്നു\n1 അമ്മേ കന്യാമറിയമമേ (ചില്ലുവഴിപായും) ജെ എം രാജു കാവാലം നാരായണപ്പണിക്കർ എം.ബി. ശ്രീനിവാസൻ\n2 ഗ്ലോറിയാ, ഗ്ലൊരിയ (വിണ്ണിൻ ശാന്തി സന്ദേശം) ജെ എം രാജു കാവാലം നാരായണപ്പണിക്കർ എം.ബി. ശ്രീനിവാസൻ\n3 മഞ്ഞുമ്മവെക്കും കൃഷ്ണചന്ദ്രൻ കാവാലം നാരായണപ്പണിക്കർ എം.ബി. ശ്രീനിവാസൻ\nഇടവേള on IMDb\n"https://ml.wikipedia.org/w/index.php?title=ഇടവേള&oldid=3731902" എന്ന താളിൽനിന്ന് ശേഖരിച്ചത്\nഈ താൾ അവസാനം തിരുത്തപ്പെട്ടത്: 07:44, 19 ഏപ്രിൽ 2022.


വിഷാദമേ, നീയും ഞാനും തമ്മില്!! | depression\nJul 6, 2018, 09:56 PM IST\nഎനിക്കും നിനക്കുമിടയിലെ ആര്‍ക്കും മനസ്സിലാവാത്ത വ്യവഹാരങ്ങളില് കുടുങ്ങി സ്വയം നഷ്ടപ്പെടുമ്പോഴും കരയണോ ചിരിക്കണോ എന്ന് പലപ്പോഴും എനിക്ക് മനസ്സിലാവുന്നില്ല.\n'ഇന്നലെ സ്വപ്നത്തിലാണ് നമ്മള് കണ്ടുമുട്ടിയത്\nഎന്റെ ഏകാന്തതയില് നീയെനിക്ക് പാടിത്തന്നു\nഞാനോ നിന്നെക്കുറിച്ചുള്ള ആശകള് കൊണ്ട്\nഒരാകാശ ഗോപുരം തന്നെ പടുത്തുയര്‍ത്തി\nഉറക്കം ഓടിപ്പോയി, സ്വപ്നം തീര്‍ന്നും പോയി.'\nഖലീല് ജിബ്രാനെ ഇങ്ങനെ വായിക്കുമ്പോഴൊക്കെയും എനിക്ക് നിന്നെയാണോര്‍മ വരിക. ഏകാന്തതയിലേക്ക് തളളിയിട്ട് എന്നെ വാരിപ്പുണരുന്ന നിന്നെ. പിന്നെ, നിന്നെക്കുറിച്ച് മാത്രം ഓര്‍ത്തോര്‍ത്ത് നിന്നോട് മാത്രം പതംചൊല്ലിച്ചൊല്ലി ഉറക്കത്തെപ്പോലും മറന്നുപോകുന്ന എന്നെയും......\nവിഷാദം എന്ന് നിന്നെ പേരിട്ടുവിളിക്കാന് ഞാനെപ്പോഴും മടിച്ചു. എനിക്ക് നീ ഉന്മാദമായിരുന്നു. കൗമാരത്തിന്റെ ഒടുക്കത്തിലെപ്പോഴോ ആണ് നീയാദ്യം എന്നിലേക്ക് കടന്നുവന്നത്. അതുവരെ പരസ്പരം കാണാതെ നമ്മള് ഒളിച്ചുകളിക്കുകയായിരുന്നു. കോളേജ് കാലത്തിനിടെയിലെ അരക്ഷിതാവസ്ഥകളിലെവിടെയോ നീയെന്റെ സ്വപ്നത്തിലേക്ക് കടന്നുവന്നു. എന്തിനെന്നറിയാതെ വിങ്ങിപ്പൊട്ടിക്കരഞ്ഞ നേരങ്ങളിലൊന്നും നീയെന്താണെന്ന് ആദ്യം ഞാന് തിരിച്ചറിഞ്ഞതേയില്ല. പേരറിയാത്ത ഏതോ സുഹൃത്തായിരുന്നു അന്ന് നീ. സങ്കടങ്ങള് ഇറക്കിവയ്ക്കാന് എന്റെ മനസ്സില് തന്നെ ഞാനൊളിപ്പിച്ച ഏതോ ഇടത്തില് നീയുമങ്ങനെ കയറിക്കൂടി, ഞാന് പോലുമറിയാതെ.\nവലിയൊരു ഇടവേളക്ക് ശേഷം വീണ്ടും നീ തേടിവരുമ്പോള് ഞാനാകെ മാറിയിരുന്നു. ചിരിക്കാന് മാത്രമറിയുന്ന കാലത്തായിരുന്നു അത്. നിന്നെ ഗൗനിക്കാന് പോലും ഞാന് മടിച്ചുനിന്ന കാലം. അതുകൊണ്ടാവണം ഒരു ഇടവപ്പാതിക്ക് ആര്‍ത്തലച്ചു പെയ്ത മഴയ്ക്കൊപ്പം ആ സന്ധ്യക്ക് നീ പിന്നെയും വാശിയോടെ എന്നിലേക്ക് കടന്നുവന്നത്. വിട്ടുകളയാനാവില്ലെന്ന വാശി അന്ന് നിനക്കുണ്ടായിരുന്നു. ആ ചേര്‍ത്തുപിടിക്കലോടെ നീയെനിക്കും ഞാന് നിനക്കും അത്രമേല് വേണ്ടപ്പെട്ടവരായി. അന്നുതൊട്ടിന്നോളം ഇടനേരങ്ങളില് നീയെന്ന തേടിയെത്തുന്നുണ്ട്. ആദ്യമൊക്കെ കുറേക്കാലത്തെ ഇടവേള ആ കടന്നുവരവുകള്‍ക്കിടെയുണ്ടായിരുന്നു. പിന്നെപ്പിന്നെ നമുക്കിടയിലെ കണ്ടുമുട്ടലുകളുടെ ദൈര്‍ഘ്യം കുറഞ്ഞുവന്നു. ഏതുനേരത്തും നീയെത്താമെന്ന പ്രതീക്ഷയില് ഞാന് കാത്തിരുന്ന് തുടങ്ങി.\nകാരണമില്ലാതെ സങ്കടപ്പെടാനും പരിഭവങ്ങളെണ്ണിപ്പറഞ്ഞ് ഉറക്കെക്കരയാനും നീയെന്നെ പഠിപ്പിച്ചു. രാത്രികളില് ഉറങ്ങാന് സമ്മതിക്കാതെ നീയെനിക്ക് കാവലിരുന്നു. കണ്ണടയ്ക്കാന് പോലും പേടിച്ച് ഞാന് നിന്റെ വര്‍ത്തമാനങ്ങള് കേട്ടിരുന്ന് തുടങ്ങി. നീയല്ലാത്തതൊക്കെയും എനിക്ക് പ്രിയപ്പെട്ടതല്ലാതെയായി. ലോകത്തോട് മുഴുവന് പ്രതിഷേധിച്ച് ഞാന് എന്നിലേക്കും എന്നിലെ നിന്നിലേക്കും മാത്രമായൊതുങ്ങേണ്ടതെങ്ങനെ എന്ന് കണ്ടെത്തി. രാത്രി മുഴുവന് ഉറങ്ങാതെയും പകലത്രയും ഉറക്കം തൂങ്ങിയും ഞാന് നിന്നെ പ്രണയിച്ചുതുടങ്ങി. നീയല്ലാത്തതിനോടൊക്കെയും ദേഷ്യപ്പെട്ടും കലഹിച്ചും ഞാന് മറ്റാരോ ആയിത്തുടങ്ങിയതും അങ്ങനെയാണ്.\nനിനക്കൊപ്പമായിരിക്കുമ്പോഴാണ് അലസതയോട് എനിക്കത്രയധികം ഇഷ്ടം തോന്നുക. ഒന്നും ചെയ്യാനാവാതെ ഞാന് നിന്നെക്കുറിച്ചാലോചിച്ച് ആവലാതിപ്പെട്ടുകൊണ്ടേയിരിക്കും.അടുക്കളയിലെ കുന്നുകൂടിയ എച്ചില്‍പ്പാത്രങ്ങളോ അലക്കാനായി കൂട്ടിയിട്ടിരിക്കുന്ന തുണികളോ എന്തിന് കുഞ്ഞുങ്ങളെക്കുറിച്ച് പോലും ഞാന് ആലോചിച്ചേയില്ലെന്നും വരാം. കറിക്ക് ഉപ്പുകൂടി, ചോറിന് വേവ് കുറഞ്ഞുപോയി എന്നുള്ള കനപ്പിക്കലുകളോടും ഞാന് നിസംഗയായിരിക്കും. എന്തിന്റെ പേരിലുള്ളതായാലും കുറ്റപ്പെടുത്തലുകളെ ഞാന് വെറുപ്പോടെ സ്വീകരിക്കും. എന്നോട് തന്നെയുള്ള കലഹമായി അവ മാറുമ്പോഴാണ് സ്വയം മുറിവേല്‍പ്പിക്കാന് തോന്നുന്നത്. ഞാനില്ലാത്ത ലോകം ചുറ്റുമുള്ളവര്‍ക്ക് കൂടുതല് സുന്ദരമാണെന്ന വിചാരം മാത്രമേ അപ്പോഴെന്നെ ഭരിക്കൂ. കണ്ണീരിനിടയിലും നിന്റെ പുഞ്ചിരിക്കുന്ന മുഖം എനിക്ക് മുന്നിലപ്പോഴുണ്ടാവും.\nഎനിക്കും നിനക്കുമിടയിലെ ആര്‍ക്കും മനസ്സിലാവാത്ത വ്യവഹാരങ്ങളില് കുടുങ്ങി സ്വയം നഷ്ടപ്പെടുമ്പോഴും കരയണോ ചിരിക്കണോ എന്ന് പലപ്പോഴും എനിക്ക് മനസ്സിലാവുന്നില്ല. നീയെന്നാല് എനിക്ക് ഒരേസമയം സന്തോഷവും സങ്കടവും നിരാശയും പ്രതീക്ഷയും കണ്ണീരും പുഞ്ചിരിയുമെല്ലാം ആകുന്നതും അതുകൊണ്ട് തന്നെ!!


ഏലത്തിന്റെ വിലയിടിവിന് പരിഹാരം; ലേലം തുടരാൻ സ്പൈസസ് ബോർഡ് തീരുമാനം | Remedy for hike of cardamom prices; The Spices Board has decided to continue the auction\nഏലത്തിന്റെ വിലയിടിവിന് പരിഹാരം; ലേലം തുടരാൻ സ്പൈസസ് ബോർഡ് തീരുമാനം\nസ്വകാര്യ കമ്പനികൾ വ്യാപകമായി ഓൺലൈൻ ലേലം തുടങ്ങിയത് വില കുത്തനെ ഇടിയാൻ കാരണമായി. കർഷകരുടെ പരാതി വ്യാപകമായതോടെയാണ് ജനപ്രതിനിധികൾ ഇടപെട്ട് യോഗം വിളിച്ചത്.\nIdukki, First Published Sep 13, 2021, 6:22 PM IST\nഇടുക്കി: ഏലത്തിന്റെ കനത്ത വിലയിടിവിന് പരിഹാരം കാണാൻ സ്പൈസസ് ബോർഡിന്റെ കീഴിൽ മുമ്പ് നടത്തിയിരുന്ന രീതിയിൽ ലേലം തുടരാൻ തീരുമാനം. സ്പൈസസ് ബോർഡ് അംഗീകാരമുള്ള 12 ലേല ഏജൻസികൾ ഇപ്പോൾ നടത്തുന്ന ഓൺ ലൈൻ ലേലം അവസാനിപ്പിക്കും. സ്പൈസസ് ബോർഡിൻറെ നിയന്ത്രണത്തിൽ ഇടുക്കിയിലെ പുറ്റടി തമിഴ്നാട്ടിലെ ബോഡിനായ്ക്കന്നൂർ എന്നിവിടങ്ങളിലായിരുന്നു ഏലം ലേലം നടന്നിരുന്നത്.\nസ്വകാര്യ കമ്പനികൾ വ്യാപകമായി ഓൺലൈൻ ലേലം തുടങ്ങിയത് വില കുത്തനെ ഇടിയാൻ കാരണമായി. കർഷകരുടെ പരാതി വ്യാപകമായതോടെയാണ് ജനപ്രതിനിധികൾ ഇടപെട്ട് യോഗം വിളിച്ചത്. ലേല ഏജൻസികളും കർഷക സംഘടനകളും തൊഴിലാളി യൂണിയനുകളും കച്ചവടക്കാരും യോഗത്തിൽ പങ്കെടുത്തു.\nദിവസേന രണ്ട് ലേലം നടന്നിരുന്നത് മൂന്നും നാലുമെണ്ണമായതാണ് വില ഇടിയാൻ പ്രധാന കാരണം. സ്പൈസസ് ബോർഡ് നടത്തിയിരുന്ന ലേലത്തിനെത്താത്ത മൂന്ന് ഏജൻസികൾക്ക് നോട്ടീസ് അയച്ചതും ഓൺലൈൻ ലേലത്തിൽ നിന്ന് ഇവർ പിന്മാറാൻ കാരണമായിട്ടുണ്ട്. പ്രശ്നത്തിൽ കർഷകർക്ക് അനുകൂലമായ നിലപാട് സ്വീകരിക്കുമെന്ന് ചെയർമാൻ എ ജി തങ്കപ്പൻ പറഞ്ഞു.\nLast Updated Sep 13, 2021, 6:22 PM IST


കന്നഡയില് നിന്ന് മലയാളത്തിലേക്ക്; സംഗീത സംവിധാനത്തില് പുത്തന് സാന്നിധ്യമായി ലിജോ (എറിക്) ജോണ്‍സണ് | Music | Deshabhimani | Thursday May 17, 2018\nസി ജെ ഹരികുമാര്Updated: Thursday May 17, 2018\nനേരാണേ നോവാണെന്നെ ..... തന്റെ പുതിയ ഗാനം റെക്കോര്‍ഡിങ് പൂര്‍ത്തിയാക്കി യുവ സംഗീത സംവിധായകന് ലിജോ എറിക് ജോണ്‍സണ് വര്‍ഷങ്ങളായി നെഞ്ചില് നോവായി അവശേഷിപ്പിച്ച സ്വപ്‌നം പൂവണിഞ്ഞു. തന്റെ സിനിമയില് ഗായകന് വിനീത് ശ്രീനിവാസനെ കൊണ്ട് താന് ഈണം നല്‍കിയ ഒരു പാട്ട് പാടിപ്പിക്കുക. സന്തോഷ് പ്രഭു സംവിധാനം ചെയ്ത് ഉടന് പുറത്തിറങ്ങുന്ന ഗ്രാമോദയം എന്ന ചിത്രത്തിന് വേണ്ടിയാണ് ദിനു മോഹന് രചിച്ച് പത്തനംതിട്ട തോണിക്കുഴി സ്വദേശിയായ ലിജോ എറിക് ജോണ്‍സണ് സംഗീത സംവിധാനം ചെയ്ത ഗാനം ഗായകന് വിനീത് ശ്രീനിവാസന് ആലപിച്ചത്. വിനീത് ശ്രീനിവാസന് തന്നെ തന്റെ പാട്ട് പാടണമെന്ന ആഗ്രഹം കൊണ്ട് ഒരു വര്‍ഷത്തിലേറെയാണ് താന് കാത്തിരുന്നതെന്ന് ലിജോ പറഞ്ഞു. ചങ്ക്‌സ്, ഓള്‍ഡ് ഈസ് ഗോള്‍ഡ് തുടങ്ങിയ ചിത്രങ്ങള്‍ക്ക് പാട്ടെഴുതി ശ്രദ്ധേയനായ വ്യക്തിയാണ് ദിനു മോഹന്.\nഅരവിന്ദന്റെ അതിഥികള് എന്ന ചിത്രത്തിന്റെ തിരക്കിലായതാണ് വിനീതേട്ടന് സമയം കണ്ടെത്തനാവാതെ വന്നത്. പിന്നീട് പാട്ടിന്റെ വരികള് അയച്ച് നല്‍കിയതോടെ പാടാന് സമ്മതിക്കുകയായിരുന്നു. ഗായിക കെ എസ് ചിത്രയുടെ ഉടമസ്ഥതയിലുള്ള ചെന്നൈയിലെ കൃഷ്ണ ഡിജി ഡിസൈന് സ്റ്റുഡിയോയിലായിരുന്നു റെക്കോര്‍ഡിങ്. ഗായിക എമി ട്രീസയാണ് വിനീതിനൊപ്പം പാടിയിരിക്കുന്നത്. പാട്ട് വിനീതേട്ടന് ഒരു പാട് ഇഷ്ടപെട്ടു. ഹിറ്റാകട്ടെയെന്ന് ആശംസിച്ചതായും ലിജോ പറയുന്നു.\nപുതുമുഖങ്ങള് നായികാ നായകന്‍മാരാകുന്ന ഗ്രാമോദയം സിനിമയില് മധു, കൊച്ചുപ്രേമന്, ഇന്ദ്രന്‍സ് തുടങ്ങിയവര് പ്രധാന കഥാപാത്രങ്ങളെ അവതരിപ്പിക്കുന്നുണ്ട്. അഞ്ച് പാട്ടുകള് ഉള്ള ചിത്രത്തിലെ രണ്ട് ഗാനങ്ങളാണ് ലിജോ സംഗീതം ചെയ്തിരിക്കുന്നത്.\nവിനീത് ശ്രീനിവാസനോടൊപ്പം ലിജോ\nകന്നഡയിലെ ഹിറ്റ് പശ്ചാത്തല സംഗീതജ്ഞന്\nമലയാളത്തില് നിരവധി ആല്‍ബങ്ങളും , ക്രിസ്തീയ ഭക്തിഗാനങ്ങളും, ആശംസാ ഗാനങ്ങള്‍ക്കും സംഗീത സംവിധാനം ചെയ്തിട്ടുള്ള ലിജോ കന്നഡ സിനിമയിലൂടെയാണ് ശ്രദ്ധേയനാകുന്നത്. മാര്‍ച്ചില് റിലീസ് ചെയ്ത് വിജയകരമായി പ്രദര്‍ശനം തുടരുന്ന ഇതീഗ ബന്ദസുത്തി (ഇപ്പോള് കിട്ടിയ വാര്‍ത്ത) എന്ന ചിത്രത്തിലെ അതി മനോഹരമായ പശ്ചാത്തല സംഗീതം ഒരുക്കിയത് ലിജോ ആയിരുന്നു. നാല് കുടുംബങ്ങളിലെ അംഗങ്ങള് അപകടത്തില്‍പെടുന്നതും ഒരാള് മാത്രം ജീവനോടെ രക്ഷപെടുന്നതുമായ ചിത്രം കന്നഡയില് നല്ല അഭിപ്രായം നേടിയെന്ന് ലിജോ പറഞ്ഞു. ചിത്രത്തിന്റെ പശ്ചാത്തലസംഗീതം ഏവരേയും ആകര്‍ഷിച്ചു. കന്നഡിക ബല്‍റാം ആണ് ചിത്രത്തിലെ ഒരു പ്രധാന കഥാപാത്രം. മറ്റെല്ലാവരും കന്നഡ സിനിമയിലെ സഹതാരങ്ങളും പുതുമുഖങ്ങളുമായിരുന്നു. കന്നഡ സിനിമയ്ക്ക് വേണ്ടിയാണ് ലിജോ ജോണ്‍സണ് താന് എറിക് ജോണ്‍സണ് എന്ന് പേര് മാറ്റിയതെന്നും ലിജോ പറഞ്ഞു.\nവഴിത്തിരിവായത് മമ്മൂട്ടിയടെയും മോഹന്‍ലാലിന്റെയും ജന്മദിനം\nമലയാളത്തിലെ സൂപ്പര് സ്റ്റാറുകളായ മമ്മൂട്ടിയുടെയും മോഹന്‍ലാലിന്റെയും ജന്മദിനത്തില് ഇരുവര്‍ക്കും ജന്മദിനാശംസകള് നേര്‍ന്ന് ലിജോ സംവിധാനം ചെയ്ത് പുറത്തിറക്കിയ ഗാനങ്ങള് ലോകമെമ്പാടും വലിയ ശ്രദ്ധ നേടിയിരുന്നു. 2015 ല് മമ്മൂട്ടിയുടെ ജന്മദിനത്തിന് പുറത്തിറക്കിയ വീഡിയോ സോങ് റിമി ടോമി ആയിരുന്നു ആലപിച്ചത്. രണ്ട് ലക്ഷത്തിലധികം ആളുകള് കണ്ട വീഡിയോ ലിജോയ്ക്ക് നല്ല രീതിയില് പ്രശസ്തിയും നേടികൊടുത്തു. 2016 ല് അല്‍വാര്‍ഡ് പ്രോപ്പട്ടീസ് മോഹന്‍ലാലിന് ജന്മദിനാശംസ നേര്‍ന്ന് പുറത്തിറക്കിയ ആല്‍ബവും ലിജോ ആയിരുന്നു സംഗീത സംവിധാനം ചെയ്തത്. വൈക്കം വിജയലക്ഷമിയായിരുന്നു ഗാനങ്ങള് ആലപിച്ചത്. ലെറ്റ്‌സ് ക്രിസ്മസ്, ക്രേദോ, തുടങ്ങിയ നിരവധി ക്രിസ്തീയ ഭക്തിഗാനങ്ങള്‍ക്കും ഓണപ്പാട്ടുകള്‍ക്കും ലിജോ സംഗീതം നിര്‍വഹിച്ചിട്ടുണ്ട്.\nഇന്‍ഫര്‍മേഷന് ടെക്‌നോളജി പഠിച്ച സംഗീതജ്ഞന്\nബംഗളൂരുവിലെ ജെയിന് യൂണിവേഴ്‌സിറ്റിയില് നിന്ന് എംഎസ് ഇന്‍ഫര്‍മേഷന് ടെക്‌നോളജിയില് ബിരുദധാരിയാണ് ലിജോ. ചെറുപ്പം മുതല് കീബോര്‍ഡ് വായിക്കുന്നത് വലിയ ഇഷ്ടമായിരുന്നു. പള്ളികളിലും സ്വകാര്യ പരിപാടികള്‍ക്കും മറ്റും കീബോര്‍ഡ് വായിക്കാന് പോയിട്ടുണ്ട്. തുടര്‍ന്ന് ചെന്നൈയില് പ്രശസ്ത സംഗീതജ്ഞന് മണികണ്ഠന് സാറിന്റെ കീഴില് കീബോര്‍ഡ് പഠനം പൂര്‍ത്തിയാക്കി. ബംഗളൂരുവിലെ സുഹൃത്ത് വഴി അമേരിക്കയിലും നിരവധി പരിപാടികള്‍ക്ക് കീബോര്‍ഡ് വായിക്കാന് അവസരം ലഭിച്ചു. ഈ കാലയളവിലാണ് നിരവധി ആല്‍ബങ്ങള്‍ക്കും സംഗീതം ഒരുക്കിയത്. പത്തനംതിട്ട തോന്നിയാമല, തോണിക്കുഴി, ഹോരേബ് വീട്ടില് മാമന് ജോണ്‍സണ്, ലിസി ജോണ്‍സണ് എന്നിവരുടെ മൂത്ത മകനാണ്. ഭാര്യ: ഡെന്‍സി ജോണ്. സഹോദരി ജോ അന്ന.\nമോഹന്‍ലാലിന്റെ ജന്മദിനത്തിന് ആശംസകള് നേര്‍ന്ന് ലിജോ പുറത്തിറക്കിയ ഗാനം\nമമ്മൂട്ടിയുടെ ജന്മദിനത്തിന് ആശംസകള് നേര്‍ന്ന് ലിജോ പുറത്തിറക്കിയ ഗാനം\nലിജോ എറിക് ജോണ്‍സണ്


ജീവിതശൈലികള് മാറുമ്പോള് ചെറുപ്പക്കാരിലും സന്ധിവാതരോഗങ്ങള് കൂടുന്നു | World Arthritis Day 2020| Arthritis affected in youth\nജീവിതശൈലികള് മാറുമ്പോള് ചെറുപ്പക്കാരിലും സന്ധിവാതരോഗങ്ങള് കൂടുന്നു\nOct 10, 2020, 11:27 AM IST\nഅമിതവണ്ണമാണ് ചെറുപ്പക്കാരില് ഓസ്റ്റിയോ ആര്‍ത്രൈറ്റിസ് ഉണ്ടാകാനുള്ള പ്രധാന കാരണം.\n# ഡോ. ബി പദ്മകുമാര്\nപുതിയ ജീവിതശൈലിക്ക് അമ്പരപ്പിക്കുന്ന വേഗമാണ്. ആധുനിക ശീലങ്ങളിലൂടെ അതിവേഗം പായുകയാണ് ന്യൂ ജനറേഷന്. ബെല്ലും ബ്രേക്കുമൊന്നുമില്ലാത്ത ഈ പാച്ചിലിനിടയില് പതിയിരിക്കുന്ന ചില സ്പീഡ് ബ്രേക്കറുകള് ഉണ്ട്. അതാണ് പ്രമേഹവും ഹൈപ്പര് ടെന്‍ഷനും സ്ട്രോക്കും കാന്‍സറുമെല്ലാം. ജീവിതക്കുതിപ്പിന് തടസ്സം സൃഷ്ടിക്കുന്ന ഈ ലൈഫ്‌സ്‌റ്റൈല് രോഗങ്ങളുടെ ഗണത്തില്‍പെടുത്താവുന്ന മറ്റൊരു ആരോഗ്യപ്രശ്‌നമാണ് ആര്‍ത്രൈറ്റിസ് അഥവാ സന്ധിവാതരോഗങ്ങള്.\nസന്ധിവാതരോഗങ്ങള് സന്ധികള്‍ക്ക് വിട്ടുമാറാത്ത വേദനകളും നീര്‍ക്കെട്ടും ഉണ്ടാക്കി ശരീരത്തിലെ ചലനശേഷി കുറയ്ക്കുന്നു. തൊഴില്‍പരമായ പ്രവര്‍ത്തനങ്ങള് മാത്രമല്ല, ദൈനംദിന പ്രവൃത്തികള്‍പോലും ഇതിനിടയില് തകിടം മറിഞ്ഞെന്നുവരാം. മാറിയ ജീവിതശൈലിയാണ് സന്ധിവേദനകളും പേശിവേദനകളും സന്ധിവാത രോഗങ്ങളും ഇത്രയേറെ വ്യാപകമാകുന്നതിന്റെ കാരണങ്ങളിലൊന്ന്. നമ്മുടെ ആസ്പത്രികളില് ചികിത്സതേടിയെത്തുന്നതില് പത്തു ശതമാനത്തിലേറെയാളുകളും മാറാത്ത സന്ധിവേദനകള്‍ക്കും പേശിവേദനകള്‍ക്കും പരിഹാരം തേടിയെത്തുന്നവരാണ്. വ്യായാമരഹിതമായ ജീവിതശൈലി, ഭക്ഷണത്തില് വന്ന അനാരോഗ്യകരമായ പ്രവണതകള്, മദ്യപാനം ഉള്‍പ്പെടെയുള്ള ദുശ്ശീലങ്ങള്, വര്‍ധിക്കുന്ന മാനസിക പിരിമുറുക്കം, ആധുനിക തൊഴില് സാഹചര്യങ്ങള് എന്നിവയൊക്കെ സന്ധികളുടെ ദുരുപയോഗത്തിനും അമിതോപയോഗത്തിനും ഘടനാപരമായ തകരാറുകള്‍ക്കും വിട്ടുമാറാത്ത സന്ധി-പേശി വേദനകള്‍ക്കും കാരണമാകുന്നുണ്ട്.\nഏറ്റവും കൂടുതല് കണ്ടുവരുന്ന സന്ധിവാത രോഗമാണ് ഓസ്റ്റിയോ ആര്‍ത്രൈറ്റിസ്. മുന് കാലങ്ങളില് 60-നു മേല് പ്രായമുള്ളവരിലാണ് ഓസ്റ്റിയോ ആര്‍ത്രൈറ്റിസും കാല്‍മുട്ടുവേദനയുമൊക്കെ കണ്ടിരുന്നതെങ്കില് ഇന്ന് യൗവനത്തിലേക്ക് കടക്കുന്നവരെത്തന്നെ സന്ധിതേയ്മാന രോഗങ്ങള് പിടികൂടുന്നു. അമിതവണ്ണമാണ് ചെറുപ്പക്കാരില് ഓസ്റ്റിയോ ആര്‍ത്രൈറ്റിസ് ഉണ്ടാകാനുള്ള പ്രധാന കാരണം. പുത്തന്‍ജീവിത ശൈലിയുടെ പ്രധാന അടയാളങ്ങളായ വ്യായാമക്കുറവും അമിതഭക്ഷണവും ഫാസ്റ്റ് ഫുഡുമൊക്കെയാണ് ചെറുപ്പക്കാരെ അമിതവണ്ണമുള്ളവരാക്കിയത്.\nശരീരഭാരത്തിന്റെ മൂന്നു മുതല് ആറുമടങ്ങുവരെയാണ് ഒരുകാലില് നില്‍ക്കുമ്പോള് കാല്‍മുട്ടിന് താങ്ങേണ്ടിവരുന്നത്. അപ്പോള് അമിതഭാരമുള്ളവരുടെ കാര്യം പറയേïതില്ലല്ലോ. അമിത വണ്ണമുള്ളവരില് സന്ധികളുടെ മേല് ഉള്ള സമ്മര്‍ദവും ഗണ്യമായി കൂടുന്നു. അമിത വണ്ണമുള്ള സ്ത്രീകളിലാണ് പുരുഷന്മാരെ അപേക്ഷിച്ച് രോഗസാധ്യത കൂടുതല്. അമിത വണ്ണമുള്ളവരില് ഓസ്റ്റിയോ ആര്‍ത്രൈറ്റിസ് ഉണ്ടാകാനുള്ള സാധ്യത മാത്രമല്ല, സന്ധിവാതം ഉള്‍പ്പെടെയുള്ള രോഗലക്ഷണങ്ങളുടെ കാഠിന്യവും കൂടുതലായിരിക്കും.\nതിരക്കേറിയ നാഗരിക ജീവിതശൈലിയും ഓസ്റ്റിയോ ആര്‍ത്രൈറ്റിസിന്റെ നിരക്ക് വര്‍ധിപ്പിക്കുന്നുണ്ട്. പുണെയില് നടത്തിയ ചില പഠനങ്ങള് തെളിയിച്ചത് നമ്മുടെ നഗരങ്ങളില് ഓസ്റ്റിയോ ആര്‍ത്രൈറ്റിസിന്റെ നിരക്ക് 11 ശതമാനമാണെന്നാണ്. എന്നാല് പൊതുവേ അധ്വാനമേറെയുള്ള ലളിതമായ ജീവിതശൈലി പിന്തുടരുന്ന ഗ്രാമങ്ങളില് ഓസ്റ്റിയോ ആര്‍ത്രൈറ്റിസിന്റെ നിരക്ക് ആറു ശതമാനമാണ്.\nഅമിതവണ്ണമുള്ളവര് ശരീരത്തിന്റെ ഭാരം കുറച്ചാല് മാത്രമേ ഓസ്റ്റിയോ ആര്‍ത്രൈറ്റിസ് ചികിത്സ ഫലപ്രദമാകൂ. ഭക്ഷണം ക്രമീകരിച്ചും വ്യായാമം ചെയ്തും വണ്ണം കുറയ്ക്കുന്നത് സന്ധികളുടെ മേലുള്ള സമ്മര്‍ദവും തേയ്മാനവും കുറയ്ക്കും.\nഅനാരോഗ്യകരമായ ഭക്ഷണശീലങ്ങളും മദ്യത്തോടുള്ള അമിതാസക്തിയും പുതിയ ജീവിത ശീലങ്ങളുമെല്ലാം ഗൗട്ട് എന്ന സന്ധിവാതരോഗത്തിനുള്ള സാധ്യത വര്‍ധിപ്പിച്ചിരിക്കുന്നു. ഗൗട്ട്ബാധിതരില് 15 ശതമാനവും നവജീവിതശൈലി പിന്തുടരുന്ന യുവാക്കളാണ്.\nഅമിത മദ്യപാനം കരളില് വെച്ചുനടക്കുന്ന എ.ടി.പി. എന്ന ഘടകത്തിന്റെ വിഭജനം വേഗത്തിലാക്കി യൂറിക് ആസിഡിന്റെ ഉത്പാദനം കൂട്ടുന്നു. മദ്യപാനത്തെ തുടര്‍ന്ന് ലാക്ടിക് ആസിഡിന്റെ അളവ് കൂടുന്നത് വൃക്കകള് വഴിയുള്ള യൂറിക് ആസിഡിന്റെ വിസര്‍ജനത്തെ തകരാറിലാക്കുന്നു. ബിയര് ആണ് ഗൗട്ടിന് ഏറ്റവുമധികം സാധ്യതയുണ്ടാക്കുന്ന മദ്യം. ബിയറില് അമിതമായി അടങ്ങിയിരിക്കുന്ന പ്യൂരിന് ഘടകമാണ് യൂറിക് ആസിഡിന്റെ അളവ് കൂട്ടുന്നത്.\nഅസ്ഥികളുടെ ബലക്ഷയം നേരത്തെ\nആധുനിക ജീവിതശൈലിരോഗങ്ങളുടെ ഗണത്തില് പെടുത്താവുന്ന അസുഖമാണ് ഓസ്റ്റിയോ പൊറോസിസ് അഥവാ അസ്ഥി ബലക്ഷയം. നിശ്ശബ്ദ പകര്‍ച്ചവ്യാധി എന്നാണ് ഓസ്റ്റിയോ പൊറോസിസ് അറിയപ്പെടുന്നത്. കാരണം പലപ്പോഴും വളരെ ചെറിയ ഒരു പരിക്കിനെതുടര്‍ന്നുപോലും അസ്ഥികള് ഒടിയുമ്പോഴായിരിക്കും അസ്ഥിക്ഷയം കണ്ടെത്തുന്നത്.\nകൈയും മെയ്യുമനങ്ങാത്ത, വെയിലുകൊള്ളാത്ത പുതിയ ലൈഫ്സ്‌റ്റൈല് ഓസ്റ്റിയോ പൊറോസിസ് നമ്മുടെ നാട്ടിലും വ്യാപകമാകുവാന് കാരണമായിട്ടുണ്ട്. ഓസ്റ്റിയോ പൊറോസിസ് സൊസൈറ്റി ഓഫ് ഇന്ത്യയുടെ റിപ്പോര്‍ട്ടനുസരിച്ച് ഇന്ത്യയില് ഏകദേശം 40 ദശലക്ഷം ആളുകള് ഓസ്റ്റിയോ പൊറോസിസ് ബാധിതരാണ്. എന്നാല് അസ്ഥികള്‍ക്കു പൊട്ടല് ഉണ്ടാകുന്നതിനു മുമ്പ് ഓസ്റ്റിയോ പൊറോസിസ് കണ്ടെത്തുന്നത് നമ്മുടെ നാട്ടില് അപൂര്‍വമാണെന്നതാണ് നിര്‍ഭാഗ്യകരമായ വസ്തുത.\nവ്യായാമക്കുറവാണ് ചെറുപ്പക്കാര്‍ക്കിടയില് കണ്ടുവരുന്ന ഓസ്റ്റിയോപൊറോസിസിന്റെ കാരണങ്ങളിലൊന്ന്. അസ്ഥികോശങ്ങള് രൂപപ്പെടുന്ന ഓസ്റ്റിയോ ബ്ലാസ്റ്റുകളുടെ പ്രവര്‍ത്തനം മന്ദീഭവിക്കാനും അസ്ഥികോശങ്ങളെ ആഗിരണം ചെയ്യുന്ന ഓസ്റ്റിയോ ക്ലസ്റ്റുകളുടെ പ്രവര്‍ത്തനം സജീവമാകാനും വ്യായാമരഹിതമായ ജീവിതശൈലി കാരണമാകും. കൃത്യമായ വ്യായാമം അസ്ഥി ബലക്ഷയത്തെ ഫലപ്രദമായി പ്രതിരോധിക്കുന്നു. വ്യായാമത്തിലൂടെ മാത്രം അസ്ഥികളുടെ സാന്ദ്രത 0.5 മുതല് മൂന്നു ശതമാനംവരെ കൂടുന്നുണ്ട്.\nസൂര്യപ്രകാശത്തിന്റെ സഹായത്തോടെ ചര്‍മം ഉത്പാദിപ്പിക്കുന്ന താണ് വിറ്റാമിന് ഡി. എല്ലുകളുടെ ഉറപ്പിനും സാന്ദ്രതയ്ക്കും വിറ്റാമിന് ഡി ആവശ്യമാണ്. ചെറുകുടലില്‍നിന്നുള്ള കാത്സ്യത്തിന്റെ ആഗിരണത്തെയും ഇത് സഹായിക്കുന്നുണ്ട്. ദിവസവും 10-15 മിനിറ്റ് വെയില് കൊണ്ടാല് മാത്രം മതി നമുക്കാവശ്യമായ വിറ്റാമിന് ഡി ലഭിക്കും. ഒരു ഉഷ്ണമേഖലാ രാജ്യമായിട്ടുപോലും ഇന്ത്യയിലെ 90 ശതമാനത്തിലേറെയാളുകള്‍ക്കും വിറ്റാമിന് ഡിയുടെ കുറവുണ്ടെന്നാണ് ചില പഠനങ്ങള് സൂചിപ്പിക്കുന്നത്. രാവിലെ എ.സി.യിലുണര്‍ന്ന് എ.സി. കാറില് കയറി ശീതീകരിച്ച ഓഫീസ് മുറിയിലിരുന്ന് ജോലിചെയ്ത് വീണ്ടും എ.സി. ഫ്‌ളാറ്റിലേക്കുമടങ്ങുന്ന, പുറംലോകം കാണാതെ ജീവിക്കുന്ന ആധുനിക മനുഷ്യന് എവിടെനിന്നാണ് വിറ്റാമിന് ഡി. ലഭിക്കുക?\nആധുനിക ജീവിതശൈലിയുടെ മുഖമുദ്രയാണല്ലോ ടെന്‍ഷനും വിഷാദരോഗവുമെല്ലാം. പല സന്ധിവാതരോഗങ്ങള്‍ക്കും ഫൈബ്രോമയാള്‍ജിയ പോലെയുള്ള പേശിവാത രോഗങ്ങള്‍ക്കും കളമൊരുക്കുന്നതില് ഈ ലഘുമനോരോഗങ്ങള്‍ക്കും പങ്കുണ്ട്. സമൂഹത്തിലെ രണ്ടുശതമാനത്തോളം ആളുകളെ ബാധിക്കുന്ന പ്രശ്‌നമാണ് ഫൈബ്രോമയാള്‍ജിയ. ദേഹമാസകലം പൊതിയുന്ന കഠിനമായ വേദനയാണ് രോഗത്തിന്റെ മുഖ്യലക്ഷണം.\nസന്ധി ആവരണമായ കാപ്‌സ്യൂള്, സന്ധികള്‍ക്കുസമീപമുള്ള ചലനവള്ളികള്, സ്‌നായുക്കള്, പേശികള് എന്നിവയെ ബാധിക്കുന്ന നീര്‍ക്കെട്ട് വിട്ടുമാറാത്ത സന്ധിവേദനയ്ക്കും സന്ധികളുടെ ചലന സ്വാതന്ത്ര്യം കുറയ്ക്കുന്നതിനും കാരണമാകാറുണ്ട്. സോഫ്റ്റ് ടിഷ്യു റുമാറ്റിസം എന്നുവിളിക്കുന്ന സന്ധിക്ക് ചുറ്റുമുള്ള മൃദുകലകളെ ബാധിക്കുന്ന ഈ വാതരോഗങ്ങളുടെ പ്രധാന കാരണങ്ങളിലൊന്ന് അമിത ഉത്കണ്ഠയും വിഷാദവും പോലെയുള്ള ലഘുമനോരോഗങ്ങളാണ്.\nചെറുപ്പക്കാരായ സ്ത്രീകളില് കൂടുതലായി കണ്ടുവരുന്ന സന്ധിവാത രോഗമാണ് എസ്.എല്.ഇ. രോഗസാധ്യതയുള്ള സ്ത്രീകളില് മാനസിക പിരിമുറുക്കവും സംഘര്‍ഷങ്ങളും രോഗലക്ഷണങ്ങള് പ്രകടമാകുന്നതിന് കാരണമാകുമെന്ന്\nപ്രമേഹവും കാന്‍സര് പോലെയുള്ള മറ്റ് ലൈഫ്സ്‌റ്റൈല് രോഗങ്ങളും പലതരത്തിലുള്ള സന്ധിരോഗങ്ങള്‍ക്ക് കാരണമാകാം. പ്രമേഹബാധിതരില് പലവിധത്തിലുള്ള സന്ധിവാതരോഗങ്ങളും കാണാറുണ്ട്. കേരളത്തില് പ്രമേഹബാധിതരുടെ എണ്ണം കൂടുന്നതിന് അനുസരിച്ച് ഇതോടനുബന്ധിച്ചുള്ള സന്ധിരോഗങ്ങളും കൂടുന്നുണ്ട്. പ്രമേഹമുള്ളവരില് കൂടുതലായി കണ്ടുവരുന്ന പ്രശ്‌നമാണ് സന്ധികളുടെ ചലനശേഷിയും വഴക്കവും കുറയുന്ന അവസ്ഥ. ടൈപ്പ് 1 പ്രമേഹരോഗികളില് 10-60 ശതമാനത്തിനും ടൈപ്പ്2പ്രമേഹ രോഗികളില് 25-75 ശതമാനം പേര്‍ക്കും സന്ധികളുടെ വഴക്കമില്ലായ്മ ഉണ്ടാകാം. പുകവലിക്കാരായ പ്രമേഹരോഗികളിലും ഏറെനാളായി പ്രമേഹത്തിന്റെ പ്രശ്‌നമുള്ളവരിലും സന്ധികളുടെ ചലനശേഷിക്കുറവ് കൂടുതലായി കാണാറുണ്ട്.\nജീവിതശൈലി രോഗങ്ങളുള്ളവര്‍ക്ക് സന്ധിവേദനകള് ഉണ്ടായാല് ആവശ്യമായ പരിശോധനകള് നടത്തി സന്ധിവാതരോഗമാണോ എന്നു കണ്ടുപിടിക്കണം. ലൈഫ്‌സ്‌റ്റൈല് രോഗങ്ങളുമായി ബന്ധമുള്ള സന്ധിവേദനകള് ഉള്ളവര്‍ക്ക് ആര്‍ത്രൈറ്റിസ് ടെസ്റ്റുകള് നെഗറ്റീവായിരിക്കും. സന്ധിവേദനകളുടെ സ്വഭാവവും രീതികളും സന്ധിവാതരോഗങ്ങളില്‍നിന്നും വ്യത്യസ്തമായിരിക്കും.\nജീവിതരീതിയില് വരുത്തുന്ന ആരോഗ്യകരമായ മാറ്റങ്ങളിലൂടെ സന്ധിവാതരോഗങ്ങളെ ഒരു പരിധിവരെ പ്രതിരോധിക്കാന് കഴിയും. സന്ധി തേയ്മാനത്തെ തുടര്‍ന്നുണ്ടാകുന്ന ഓസ്റ്റിയോ ആര്‍ത്രൈറ്റിസ്, രക്തത്തിലെ യൂറിക് ആസിഡിന്റെ അളവ് കൂടുമ്പോഴുണ്ടാകുന്ന ഗൗട്ട്, പ്രമേഹത്തെ തുടര്‍ന്നുണ്ടാകുന്ന സന്ധിപ്രശ്‌നങ്ങള്, തെറ്റായ രീതിയില് ഇരിക്കുകയും ജോലിചെയ്യുകയും മറ്റും ചെയ്യുന്നതിനെ തുടര്‍ന്നുണ്ടാകുന്ന ശരീരവേദനകള്, സോഫ്റ്റ് ടിഷ്യു റുമാറ്റിസം തുടങ്ങിയ പ്രശ്‌നങ്ങളൊക്കെ അല്പം കരുതലെടുത്താല് ഒഴിവാക്കാന് കഴിയുന്നവയാണ്. വ്യായാമം ചെയ്തും ഭക്ഷണം നിയന്ത്രിച്ചും അമിതവണ്ണം ഒഴിവാക്കി ശരീരഭാരം ക്രമീകരിച്ചാല് തേയ്മാന സന്ധിരോഗങ്ങളെ പ്രതിരോധിക്കാം. അമിതവണ്ണമുള്ളവരില് ശരീരഭാരം അഞ്ചുശതമാനം കുറഞ്ഞാല് ഓസ്റ്റിയോ ആര്‍ത്രൈറ്റിസിനുള്ള സാധ്യത 50 ശതമാനംവരെ കുറയും.\nകംപ്യൂട്ടറിന്റെയും ടിവിയുടെയും മുന്‍പില് ഏറെനേരം ചടഞ്ഞിരിക്കുന്നത് സന്ധികളിലെ സമ്മര്‍ദം കൂട്ടും. കൂടുതല് നേരം ഇരുന്ന് ജോലിചെയ്യുന്നവര് ഇടയ്ക്ക് എഴുന്നേറ്റ് കുറച്ചുദൂരം നടക്കുന്നത് സന്ധികളുടെ ആരോഗ്യത്തിന് നല്ലതാണ്. അതുപോലെ കൂടുതല്‍നേരം നിന്ന് ജോലിചെയ്യുന്നവര് അല്പനേരം ഇരുന്ന് വിശ്രമിക്കുകയും വേണം.\nആര്‍ത്രൈറ്റിസ് ഇല്ലാതെതന്നെ സന്ധികള്‍ക്ക് വേദന ഉണ്ടാകുന്ന അവസ്ഥയാണ് സോഫ്റ്റ് ടിഷ്യു റുമാറ്റിസം. സന്ധികള്‍ക്കുചുറ്റുമുള്ള പേശികളുടെ ബലക്കുറവും ഇതിനൊരു കാരണമാണ്. ക്രമമായ വ്യായാമം സന്ധികള്‍ക്ക് ചുറ്റുമുള്ള പേശികളെ ബലപ്പെടുത്തുകയും സന്ധികളുടെ ആരോഗ്യം സംരക്ഷിക്കുകയും ചെയ്യുന്നു. നടപ്പ്, ജോഗിങ്, നീന്തല് എന്നിവയൊക്കെ സന്ധികളുടെ ആരോഗ്യസംരക്ഷണത്തിനുതകുന്ന വ്യായാമമുറകളാണ്. ദിവസവും 30-40 മിനിറ്റ് വ്യായാമത്തിനായി മാറ്റിവെക്കണം.\nസന്ധിരോഗങ്ങള് പൊതുവെ ക്രമമായി പുരോഗമിക്കുന്നവയും ആവര്‍ത്തന സ്വഭാവം ഉള്ളവയുമാണ്. രോഗനിയന്ത്രണത്തിന് ചെലവേറിയ മരുന്നുകളുടെ തുടര്‍ച്ചയായ ഉപയോഗം വേണ്ടിവന്നേക്കാം. ആര്‍ത്രൈറ്റിസിനെ തുടര്‍ന്നുള്ള ശാരീരിക വൈകല്യങ്ങളും പരാധീനതകളും തൊഴിലിനെയും കുടുംബത്തിന്റെ സാമ്പത്തികഭദ്രതയെയുമൊക്കെ പ്രതികൂലമായി ബാധിക്കാനുമിടയുണ്ട്.\n(ആലപ്പുഴ ഗവണ്‍മെന്റ് മെഡിക്കല് കോളേജിലെ മെഡിസിന് വിഭാഗം പ്രൊഫസറാണ് ലേഖകന്)\nContent Highlights: World Arthritis Day 2020, Arthritis affected in youth


കാരുണ്യ ചികിത്സ പദ്ധതിയുടെ സമയപരിധി നീട്ടി\nഅടുത്ത വർഷം മാർച്ച് 31 വരെയാണ് പദ്ധതിയുടെ സമയപരിധി നീട്ടിയിരിക്കുന്നത്\n10 Jul, 2019 at 02:35 AM\nകാരുണ്യ ചികിത്സ പദ്ധതിയുടെ സമയപരിധി നീട്ടി സർക്കാർ ഉത്തരവ് പുറത്തിറക്കി. അടുത്ത വർഷം മാർച്ച് 31 വരെയാണ് പദ്ധതിയുടെ സമയപരിധി നീട്ടിയിരിക്കുന്നത്. മുഖ്യമന്ത്രിയുടെ നിര്‍ദേശപ്രകാരം ധനകാര്യമന്ത്രിയും ആരോഗ്യ മന്ത്രിയും ചര്‍ച്ച ചെയ്താണ് ചികിത്സാ സഹായം നീട്ടാനുള്ള തീരുമാനമെടുത്തത്.\nനിലവില് കാരുണ്യ ബനവലന്റ് സ്‌കീമില് ചികിത്സയ്ക്ക് അര്‍ഹതയുണ്ടായിരുന്ന മുഴുവൻ പേർക്കും പദ്ധതിയുടെ ആനുകൂല്യം ഉറപ്പാക്കുന്നതാണ് സർക്കാർ ഉത്തരവ്. കാരുണ്യയില് അര്‍ഹതയുള്ള രോഗികള്‍ക്ക് സൗജന്യ ചികിത്സ 2020 മാര്‍ച്ച് 31 വരെ നീട്ടിക്കൊണ്ടാണ് ആരോഗ്യ വകുപ്പ് ഉത്തരവിറക്കിയത്. കാരുണ്യ ചികിത്സാ ധനസഹായത്തിന് അര്‍ഹതയുള്ളവര്‍ക്കും എന്നാല് ആര്.എസ്.ബി.വൈയിലോ പുതിയ കാരുണ്യ ആരോഗ്യ സുരക്ഷ കാര്‍ഡില്ലാത്തവര്‍ക്കും കെ.എ.എസ്.പി. ലിസ്റ്റിലുള്ള ആശുപത്രികളില് കെ.എ.എസ്.പി. പാക്കേജിലും നിരക്കിലും ചികിത്സ ലഭ്യമാക്കും. സ്റ്റേറ്റ് ഹെല്‍ത്ത് അതോറിറ്റി മുഖാന്തിരം കെ.എ.എസ്.പി. എംപാനല്‍ഡ് ആശുപത്രികള്‍ക്ക് ചികിത്സയ്ക്ക് ചെലവായ തുക അനുവദിച്ച് നല്‍കുമെന്നും ഉത്തരവിൽ മന്ത്രി വ്യക്തമാക്കി.\nകേന്ദ്ര-സംസ്ഥാന സര്‍ക്കാരുകള് സംയുക്തമായി നടത്തുന്ന ഇൻഷുറന്‍സ് പദ്ധതി വന്നതിനെ തുടര്‍ന്നാണ് കാരുണ്യ പദ്ധതി മരവിപ്പിച്ചത്. ഇതോടെ പല രോഗികളുടെയും സൗജന്യ ചികിത്സ മുടങ്ങി. ഇത് വിവാദമായതോടെയാണ് തീരുമാനം പുനഃപരിശോധിക്കാൻ സർക്കാർ തയ്യാറായത്.\nKarunyaKarunya Benevolent Fund


iniyorikkalum Amma varillennariyathe..... | ഇനിയൊരിക്കലും അമ്മ വരില്ലെന്നറിയാതെ ആദ്യ കുര്‍ബാനയ്ക്കായി ഇസ്രായേലില് നിന്ന് അമ്മ കൊടുത്തു വിട്ട സമ്മാനങ്ങളുമായി അഡോണ്.... സൗമ്യയുടെ അമ്മയോട് 'ഇടയ്ക്കിടെ മമ്മി എന്തിനാ എപ്പോഴും ഇങ്ങനെ കരയുന്നതെന്ന' ചോദ്യവും... ആശ്വസിപ്പിക്കാനാവാതെ കണ്ണീരോടെ ഉറ്റവരും ബന്ധുക്കളും... സൗമ്യയുടെ മൃതദേഹം രാത്രിയോടെ ഇടുക്കിയിലെ വീട്ടിലെത്തിക്കും - Malayalivartha.com Widgets Magazine\n15 MAY 2021 01:43 PM IST\nഇനിയൊരിക്കലും അമ്മ വരില്ലെന്നറിയാതെ ആദ്യ കുര്‍ബാനയ്ക്കായി ഇസ്രായേലില് നിന്ന് അമ്മ കൊടുത്തു വിട്ട സമ്മാനങ്ങളുമായി അഡോണ് നടക്കുന്ന കാഴ്ച ഏവരേയും കണ്ണീരിലാഴ്ത്തി. ഇനിയൊരിക്കലും അമ്മ വരില്ലെന്ന് ഒന്‍പത് വയസുകാരന് ഇതുവരെ തിരിച്ചറിഞ്ഞിട്ടില്ല.\nആശ്വസിപ്പിക്കാന് അടുത്ത് കൂടുന്നവരെയൊക്കെ അമ്മ അയച്ചു കൊടുത്ത സമ്മാനങ്ങള് അവന് കാണിച്ചു കൊടുക്കുന്നുണ്ട്. ഒക്ടോബറിലായിരുന്നു വീട്ടുകാര് സ്‌നേഹത്തോടെ മത്തായിയെന്ന് വിളിക്കുന്ന അഡോണിന്റെ ഒന്‍പതാം പിറന്നാള്.\nസൗമ്യ കൂടി നാട്ടിലെത്തിയ ശേഷം ആദ്യകുര്‍ബാന വലിയ ചടങ്ങായി നടത്താനിരിക്കുകയായിരുന്നു കുടുംബം. സൗമ്യയുടെ അമ്മ സാവിത്രി കരയുന്നത് അവന് ശ്രദ്ധിച്ചു. 'മമ്മി എന്തിനാ എപ്പോഴും ഇങ്ങനെ കരയുന്നത്' എന്ന് അവന് ഇടയ്ക്കിടെ ചോദിക്കുന്നുണ്ട്. അതു കേള്‍ക്കുമ്പോള് അടുത്തു നില്‍ക്കുന്നവര്‍ക്കും ദുഃഖം താങ്ങാനാകുന്നില്ല.\nഹമാസിന്റെ ആക്രമണത്തില് കൊല്ലപ്പെട്ട സൗമ്യയുടെ മൃതദേഹം ഇന്ത്യയിലെത്തിച്ചു. രാത്രിയോടെ ഇടുക്കി കീരിത്തോടിലെ വീട്ടിലെത്തിക്കും. കോവിഡ് ചട്ടങ്ങള് പാലിച്ചാവും സംസ്‌കാരചടങ്ങുകള് നടക്കുക.


പള്ളിയോടത്തില് ഷൂസിട്ട് കയറി, ആചാരലംഘനം ; നടിക്കെതിരെ കേസെടുത്തു - Samakalika Malayalam\nപള്ളിയോടത്തില് ഷൂസിട്ട് കയറി, ആചാരലംഘനം ; നടിക്കെതിരെ കേസെടുത്തു\nBy സമകാലിക മലയാളം ഡെസ്‌ക് | Published: 07th September 2021 01:08 PM |\nLast Updated: 07th September 2021 01:20 PM | A+A A- |\nനിമിഷ ബിജോയ് സമൂഹമാധ്യമത്തില് പോസ്റ്റ് ചെയ്ത ചിത്രം\nപത്തനംതിട്ട: ഷൂസിട്ട് പള്ളിയോടത്തില് കയറി ഫോട്ടോഷൂട്ട് നടത്തിയ സംഭവത്തില് നടിക്കെതിരെ കേസെടുത്തു. തൃശ്ശൂര് ചാലക്കുടി സ്വദേശിയായ സീരിയല് താരം നിമിഷ ബിജോയിക്കെതിരെയാണ് പൊലീസ് കേസെടുത്തത്. യുവതിക്കെതിരെ പള്ളിയോട സേവാസംഘം നല്‍കിയ പരാതിയിലാണ് നടപടി. ആചാരലംഘനം ആരോപിച്ച് ബിജെപിയും പരാതി നല്‍കിയിരുന്നു.\nപള്ളിയോടത്തില് ചെരുപ്പിട്ട് കയറി ഫോട്ടോഷൂട്ട് നടത്തിയതില് താരത്തിനെതിരെ വ്യാപക പ്രതിഷേധം ഉയര്‍ന്നിരുന്നു. ഫോട്ടോകള് സമൂഹമാധ്യമങ്ങളില് നടി പോസ്റ്റ് ചെയ്തതോടെയാണ് സംഭവം വിവാദമായത്. ഭക്തര് പവിത്രതയോടെ കാണുന്ന പള്ളിയോടത്തില് നടി ഷൂസണിഞ്ഞ് കയറിയത് ആചാരലംഘനമാണെന്നും വിമര്‍ശനം ഉയര്‍ന്നിരുന്നു.\nവ്രതശുദ്ധിയോടുകൂടി മാത്രമാണ് പള്ളിയോടത്തില് കയറുന്നതെന്നും സ്ത്രീകള് പള്ളിയോടങ്ങളില് കയറാന് പാടില്ലെന്നും സേവാസംഘം പരാതിയില് ചൂണ്ടിക്കാട്ടുന്നു. പള്ളിയോടങ്ങളില് പാദരക്ഷകള് ഉപയോഗിക്കില്ല. അതേസമയം നിമിഷ ഷൂസിട്ടാണ് പള്ളിയോടത്തില് കയറിയതെന്നാണ് പരാതിയില് പറയുന്നു.\nപള്ളിയോടങ്ങള് സൂക്ഷിക്കുന്നത് നദീതീരത്തോട് ചേര്‍ന്ന് പള്ളിയോടപ്പുരകളിലാണ്. ഇവിടെപോലും പാദരക്ഷകള് ആരും ഉപയോഗിക്കാറില്ല. കൂടാതെ ഓരോ പള്ളിയോടങ്ങളും അതാത് പള്ളിയോടക്കാരുടെ ഉടമസ്ഥതയിലാണ് ഉള്ളത്. ഇവരുടെ അനുമതിയില്ലാതെ പള്ളിയോടങ്ങളിലോ പുരയിലോ കയറാന് പാടില്ലെന്നാണ് രീതിയെന്നും ഇവര് പറയുന്നു.\nദൈവസാന്നിധ്യം ഉണ്ടെന്ന് വിശ്വസിക്കുന്നതിനാല് തുഴച്ചില്‍കാര് പോലും പള്ളിയോടങ്ങളില് നോമ്പെടുത്ത് ചെരുപ്പിടാതെയാണ് കയറുന്നത്. പള്ളിയോടങ്ങള് സൂക്ഷിക്കുന്ന മാലിപ്പുരകളില് ശുദ്ധവൃത്തി ഇല്ലാതെ സ്ത്രീകള് ഉള്‍പ്പെടെ ആരും കയറാറില്ലെന്നും സേവാസംഘം ചൂണ്ടിക്കാട്ടി. സംഭവം വിവാദമായതോടെ നടി മാപ്പുപറഞ്ഞിരുന്നു.\nപൊലീസ് സമകാലിക മലയാളം ഫോട്ടോഷൂട്ട് Latest News Latest Kerala varthakal Kerala news Kerala nimisha bijoy shoes നിമിഷ ബിജോയി പള്ളിയോടം ഷൂസിട്ട് കയറി


കാത്തിരിപ്പുണ്ട് അമ്മമാരിപ്പോഴും; സഖാവ് സനൂപ്... പറഞ്ഞിട്ടും പറഞ്ഞിട്ടും തീരാത്ത നോവ് | Weekend | Special | Deshabhimani | Sunday Oct 11, 2020\nജിഷ അഭിനയ jishaabhinaya@gmail.comUpdated: Sunday Oct 11, 2020\nതോരാമഴ... പറഞ്ഞിട്ടും പറഞ്ഞിട്ടും തീരാത്ത നോവ്... നാടൊന്നാകെ നെഞ്ചുരുകി കരയുകയാണ്. പിറകിലാരോ പറഞ്ഞു, ‘ആരുപറഞ്ഞു. അവന് ആരുമില്ലെന്ന്... ഞാനവന്റെ അമ്മയല്ലേ... ഇവരൊക്കെ അവന്റെ അമ്മമാരല്ലേ. ആർക്കാണവൻ മകനല്ലാത്തത്.’അവിടെ കണ്ട ഓരോ മുഖങ്ങൾക്കും അവന്റെ ഛായ... ആ മുഖങ്ങളിലത്രയും ശബ്ദമില്ലാത്ത ഒരു ചോദ്യം മാത്രം... എന്തിനാണ്... എന്തിനാണ് എന്റെ ഹൃദയത്തിലേക്ക് ആ കത്തിയാഴ്‌ത്തിയിറക്കിയത്?\nസനൂപിന്റെ മൃതദേഹത്തിനുമുന്നിൽ അലമുറയിടുന്ന വല്യമ്മയുടെ മകൾ രമ്യ\nദിവസങ്ങൾ പിന്നിട്ടിട്ടും അവർക്കാ യാഥാർഥ്യം ഉൾക്കൊള്ളാനാകുന്നില്ല, അവൻ കൂടെയില്ലെന്ന്. റോഡിനിരുവശവും ഒന്നുമുരിയാടാതെ തലകുനിച്ചിരിക്കുന്ന ഒരുകൂട്ടം യുവാക്കൾ. കണ്ണീർ കുതിർന്ന തോർത്തിൽ മുഖം പൂഴ്‌ത്തി നിൽക്കുന്ന സ്‌ത്രീകൾ. കളിവണ്ടി നഷ്‌ടപ്പെട്ട കണക്കേ നടക്കുന്ന കുഞ്ഞുങ്ങൾ. മണികെട്ടിയ ആട്ടിൻകുട്ടികൾ ദിക്കറിയാതെന്നപോൽ ഓടിനടക്കുന്നു.\nകത്തിയെരിയുന്ന നിലവിളക്കിനരികിലെ ആർത്തനാദം മാത്രം നിലയ്‌ക്കുന്നില്ല. തക്കുടുവിന്റെ വല്യമ്മ, വിലാസിനി. അവർക്കവനെന്നാൽ ഒരു ജന്മത്തിന്റെ ഉത്തരമാണ്. പൊടുന്നനെ നിലച്ചുപോയ ഘടികാരത്തിന്റെ സ്വപ്‌നം.\nരക്തസ്രാവത്തെ തുടർന്ന് രണ്ടാമത്തെ പ്രസവത്തോടെ തക്കുടുവിന്റെ അമ്മ മരിച്ചു. അവനന്ന് മൂന്ന് വയസ്സ്. പിന്നീട് അച്ഛനും മരിച്ചു. അതോടെ വിലാസിനിയായി അവന്റെ അച്‌ഛനും അമ്മയും. വിലാസിനിയുടെ മക്കൾ രതീഷിനും രമ്യക്കും ഒപ്പം തക്കുടുവും വളർന്നു.\nകൂലിപ്പണിയെടുത്ത് അന്നന്ന് കിട്ടുന്ന അന്നം കൊണ്ടവർ ജീവിതം ആഘോഷമാക്കി. അമ്മയില്ലാത്ത കുഞ്ഞെന്ന് ഒരിക്കലുമറിയിക്കാതെ ആ കോളനിയിലെ മുഴുവൻ അമ്മമാരും അവനെ ഒക്കത്തേറ്റി. ഒമ്പതാം ക്ലാസ് കഴിഞ്ഞപ്പോൾ പെട്ടെന്നൊരു ദിവസം അവൻ പറഞ്ഞു, ‘ഇനി ഞാൻ പഠിക്കാൻ പോണില്ല. കുടുംബം നോക്കാൻ നിങ്ങൾക്കൊപ്പം ഞാനും പണിക്ക് പോരാം...’\nപുതുശേരി ഐഎച്ച്‌ഡിപി കോളനിയിലെ 63 വീട്ടിലെ അമ്മമാർക്കും ഒരൊറ്റ മകൻ, തക്കുടു. ബാക്കിയെല്ലാം അവന്റെ സഹോദരങ്ങൾ. എഴുപത് പിന്നിട്ടയാളുടെ വീട്ടിൽ തർക്കമുണ്ടായാൽ പോലും ആദ്യം വിളിക്കുക തക്കുടുവിനെ. അവൻ പറഞ്ഞാൽ പിന്നെ മറ്റൊരു ഉത്തരമില്ല , ആർക്കും. ആ ഞായറാഴ്‌ചയും ഇതുപോലൊരു തർക്കം പരിഹരിക്കാൻ പോയതാണ് ഈ ഇരുപത്തിയാറുകാരൻ. പക്ഷേ...\n‘ഏത് രാത്രിയും ആര് വന്ന് വിളിച്ചാലും അവൻ പോകും. നോക്കണേടാന്ന് ഞാൻ പറഞ്ഞാ അവൻ തിരിച്ച് ചോദിക്കും, എന്തിനാ പേടിക്കണേന്ന്. പേടീണ്ടാര്‌ന്നില്ല. ഇന്നീ നേരം വരെ... എന്നിട്ടിപ്പോ... പേട്യേ ഉള്ളു...’\nഎത്ര നേരം വൈകി വന്നാലും അവൻ വന്നിട്ടേ ഞാൻ ചോറ് കഴിക്കു. അന്നു രാത്രീം കാത്തിരുന്നു, അവൻ വരണത്. ഒടുക്കം ഒരുപിടി ചോറ് തിന്നാതെ വിശന്ന വയറോടെയല്ലേ എന്റെ കുട്ടി.....’ പായത്തലപ്പിലേക്ക് മുഷിഞ്ഞ തുണിക്കെട്ട് കണക്കേ ആ ശരീരം കുഴഞ്ഞുവീണു. പെറ്റ വയറിന്റെ നോവറിഞ്ഞ ഒരമ്മ.\nമൺചുമരുകൾ പടുത്തുയർത്തിയ ആ കുഞ്ഞുവീടിന്നകം നിറയേ കണ്ണീർ മണം. അടർന്നുവീഴാറായ ഭിത്തിയിൽ തിരുകിവച്ച കടലാസ് തുണ്ടുകൾ... ചുരുട്ടിവച്ച തുണികൾ. ഇനിയൊരതിഥിയും വരാനില്ലെന്ന പോൽ കമിഴ്‌ത്തി വച്ച അരിക് ചുളിഞ്ഞ പാത്രങ്ങൾ. അതിനെല്ലാമപ്പുറം പിന്നാമ്പുറത്തെ ചായ്‌പ്പിൽ അവരോരോരുത്തരും കരഞ്ഞുതീർക്കാൻ പോലുമാവാതെയിരുന്നു. അവന്റെ അമ്മമാർ.\n‘അന്ന് രാത്രി 12 മണിവരെ തക്കുടൂന്റെ ഫോൺ ബിസിയായിരുന്നു. പിന്നെ സ്വിച്ച് ഓഫ് ആയി. എന്തോ പറ്റി ആശുപത്രിയിലാന്ന് മാത്രേ അറിഞ്ഞുള്ളു. ഇങ്ങനൊക്കെ....’ ഏട്ടത്തിയമ്മ വിനിതയുടെ വാക്കുകളിൽ നിറയുന്ന ഭീതി.\n‘ഈ വീടിന്റെ നെടും തൂണാണ് ഇല്ലാതായേ. ഞായറാഴ്‌ച പെണ്ണ് കാണാൻ പോണന്ന് പറഞ്ഞതാ. അവനാ പറഞ്ഞേ ഇപ്പോ വേണ്ട വീട് നന്നാക്കിയിട്ട് മതീന്ന്. കണ്ട് ഇഷ്‌ടപ്പെട്ടാ ഒറപ്പിച്ചിടാലോന്ന് പറഞ്ഞ് ഞാൻ കൊറേ നിർബന്ധിച്ചു. അവന്റെ കല്യാണം ഈ കോളനിക്കാരുടെ മുഴോൻ സ്വപ്‌നമായിരുന്നു. വല്യ ആഘോഷമായി നടത്തണന്ന് എല്ലാരും പറയും. ഇരിക്കുന്ന വീടും പറമ്പുമായി എട്ടുസെന്റല്ലാതെ മറ്റൊന്നും ഈ കുടുംബത്തിനില്ല. അത് ഇപ്പോഴും അയ്യ(അമ്മൂമ്മ)യുടെ പേരിലാണ്. ’\nവീടിന് സമീപം കഴിഞ്ഞ ദിവസം ഉദ്‌ഘാടനം ചെയ്‌ത ഇ എം എസ് കമ്യൂണിറ്റി ഹാൾ തക്കുടുവിന്റെ സ്വപ്‌നമായിരുന്നു. തറക്കല്ലിടൽ മുതൽ ഉദ്‌ഘാടനം വരെ അവൻ തന്നെയായിരുന്നു മുന്നിൽ. ഈ കോളനിയിൽ അങ്ങനൊരു ഹാൾ വേണമെന്ന് ശഠിച്ചതും അവൻ. ഹാളിന് ഇ എം എസ് ഹാൾ എന്ന് പേരിടണമെന്ന് പറഞ്ഞതും അവൻ... ആ ഹാളിൽ വച്ച് വിവാഹം നടത്തണമെന്ന് പറയുന്ന കൂട്ടുകാർക്ക് മുന്നിൽ ചെറുചിരിയോടെ നിന്ന അവന്റെ ചേതനയറ്റ ശരീരം അവസാനമായി കാണാൻ കിടത്തിയതും അതേ ഹാളിൽ എന്നത് നടുക്കുന്ന സത്യം. ചില വേദനകൾക്ക് മുന്നിൽ സ്വയം ഇല്ലാതായെങ്കിൽ എന്ന് മനുഷ്യൻ ചിന്തിച്ചുപോകുന്ന ചില നിമിഷങ്ങൾ.\nസനൂപിന്റെ വല്യമ്മ വിലാസിനി\n‘ഞാൻ കല്യാണം കഴിച്ച് വരുമ്പോൾ അവന് അഞ്ച് വയസ്സാണ്. ഒന്നിനും ഒരു വാശിയില്ലാത്ത കുട്ടി. എല്ലാവർക്കും അവനെ ഇഷ്‌ടാണ്.’ അമ്മായി സരിത ഹൃദയമടക്കി പറഞ്ഞു. വീട്ടിലാണേലും നാട്ടിലാണേലും എങ്ങനെയാ ഇങ്ങനെ മനുഷ്യന്മാരെ ഇഷ്‌ടപ്പെടാൻ പറ്റണേന്ന് അത്‌ഭുതം തോന്നും. പാർടിയാണ് അവന് എന്നും വലുത്. അതു കഴിഞ്ഞേ എന്തുമുള്ളു.’\nഅമ്മമ്മ അയ്യയുടെ വഴിയേ നടന്നാണവൻ ഇവിടെയെത്തിയത്. അവനങ്ങനാവാനേ കഴിയു. ഇ എം എസിന്റെ കാലത്ത് ഒരു ചോപ്പുകൊടി ഈ കോളനിയിൽ കേറ്റണമെന്ന് ശഠിച്ചവൾ അയ്യ. പാർടി പരിപാടിയെന്ന് കേട്ടാൽ കല്ലുടയ്‌ക്കുന്ന പണി പാതിയിൽ നിർത്തി മുദ്രാവാക്യം വിളിക്കാനെത്തുന്നവൾ അയ്യ. ഒറ്റയ്‌ക്കൊരു ബസ് കയറാൻ അറിയില്ലെങ്കിലും മഹിളാ അസോസിയേഷൻ പരിപാടികൾക്ക് ഡൽഹിയിൽ വരെ പോയി സമരം ചെയ്‌തിട്ടുണ്ട്. അവരുടെ പേരക്കുട്ടിയാണ് സഖാവ് സനൂപ്.\n‘അവന് സ്വന്തമായി ഒരു തരി മണ്ണ് പോയിട്ട് നൂറ് രൂപ പോലുമില്ല. പണിക്ക് കിട്ടുന്ന കാശ് മുഴോൻ നാട്ടുകാർക്ക് വേണ്ടിയാ ചെലവാക്കാ. കുട്ട്യോളെ കളിപ്പിച്ചും വയസ്സായോരോട് കളി പറഞ്ഞും ഒരുമിനിറ്റ് മിണ്ടാണ്ടിരിക്കില്ല’. വാക്കുകൾ മുഴുമിപ്പിക്കാതെ ബന്ധുവായ രേഷ്‌മ പൊട്ടിക്കരഞ്ഞു.\nഅവനാരേയും ഇന്നേ വരെ കരയിച്ചില്ല. എല്ലാ കണ്ണീരും ഒരുമിച്ചൊരു ദിനം പൊടുന്നനേ കണ്ണീർപ്പെയ്‌ത്തായി മാറി.\n‘അന്ന് രാത്രി ആറുമണി വരെ ഈ വീടിന്റെ തിണ്ണയിലിരുന്നവനാ. കുടുംബശ്രീ ഉണ്ടായിരുന്നു. എന്തു സംശയമുണ്ടായാലും അവന്റടുത്ത് ഉത്തരമുണ്ടാകും.കല്യാണം കഴിഞ്ഞ് ഞാൻ വരുമ്പോ അവൻ ചെറുതാ. അന്നേ അവൻ എനിക്കെന്റെ മോനാ. സ്വന്തം മോനെയാണോ തക്കുടൂനെയാണോ കൂടുതൽ ഇഷ്‌ടം എന്ന് ചോദിച്ചാൽ അവന്റെ പേര് പറയണ അമ്മമാരാ ഞങ്ങള്.’ അയൽവാസി ഷിജി അവൻ ഇനി വരാത്ത വഴികളിലേക്ക് കണ്ണ് പായ്‌ച്ചിരുന്നു...\nതക്കുടൂന്ന് അവന്റെ അമ്മയാണ് ആദ്യം വിളിച്ചേ. അങ്ങനെ പറഞ്ഞാലേ അവനെ അറിയു. നാട് മുഴുക്കേ അവനെ വിളിച്ചു. അന്നവസാനമായി അവന്റെ മൃതദേഹം അവിടെയെത്തിച്ചപ്പോഴും മന്ത്രധ്വനി പോലെ ഉയർന്നുകേട്ടതൊരേയൊരു ശബ്‌ദം... തക്കുടൂ...\n‘വണ്ണം കുറഞ്ഞ് ഒന്നും തിന്നാതെ നടന്ന ചെക്കനാരുന്നു. രാവിലേം വൈകിട്ടും വീടിന്റെ മുന്നിക്കൂടെ പോകുമ്പോ ഒന്നും രണ്ടും പറഞ്ഞ് വഴക്കടിക്കാഞ്ഞാ അവന് സമാധാനാവില്ല. ഇഷ്‌ടം കൂടിട്ട്... ഇഷ്‌ടം കൂടീട്ട് തല്ലുകൂടണ ചെക്കൻ.’ എഴുപത് പിന്നിട്ട വേശുവിന് തക്കുടുവിനി ഇല്ലെന്ന് പറയാൻ പോലും ഇഷ്‌ടമല്ല.\n‘ഞങ്ങളിവിടെ വീടിന്റെ ഉള്ളില് ഇരിക്കുമ്പോ അവിടെ അവൻ മരിച്ച് കെടക്കല്ലേ. ഒരു തരി... ഒരു തരി ജീവൻ ബാക്കി വെക്കാരുന്നില്ലേ. എന്തുവിറ്റും ഞങ്ങളവനെ രക്ഷിക്കുമായിരുന്നില്ലേ. ഞങ്ങൾക്ക് ഞങ്ങളെ മോൻ പോയി. ഇനീമുണ്ട് ഇവിടെ ആൺമക്കൾ...’\nസുജാതയും കവിതയുമെല്ലാം പറയുന്നു. ഞങ്ങൾക്കൊരു റേഷൻ കാർഡിന്... പെൻഷന്... എല്ലാത്തിനും തക്കുടുവായിരുന്നു ഓടിനടന്ന് ശരിയാക്കുന്നേ. നാലാമോണത്തിന് ഒറ്റക്കൊരാളുടെ വീട്ടിലും അടുപ്പ് പുകയില്ല. അവരെല്ലാം ഒന്നിച്ച് കൂടി സദ്യയൊരുക്കലും പൂവിടലുമെല്ലാമായി ഒത്തുകൂടും... അവനില്ലാതെ ഞങ്ങൾക്കിനിയെന്ത്...\nഎല്ലാ തിരക്കിൽനിന്നും മാറി അകലെ ഒരമ്മ മാത്രം തലകുനിച്ചിരുന്നു. തക്കുടുവിനെപ്പോലെ അച്‌ഛനും അമ്മയുമില്ലാത്ത രണ്ടുമക്കളെ വളർത്തിയ വല്യമ്മ, ശാന്ത. തിരുവത്ര പരേതരായ പരമേശ്വരന്റെയും സുധയുടേയും മക്കൾ സുധീപും സനൂപും. കഴിഞ്ഞ ഡിസംബർ 23നാണ് ഇവർക്ക് ആർഎസ്‌എസ് ആക്രമണത്തിൽ പരിക്കേറ്റത്. മാസങ്ങളോളം നീണ്ട ചികിത്സ. ഇപ്പോഴും ജോലിക്ക് പോകാൻ സനൂപിനാവില്ല.\nഎന്റെ മകനും സനൂപ്, അവനും സനൂപ്. രണ്ടാൾക്കും ഒരേ വയസ്സ്. കഴിഞ്ഞ കൊല്ലം എന്റെ കുട്ടിയെ അവർ കൊല്ലാൻ നോക്കി. ഭാഗ്യം കൊണ്ട് അവർ രക്ഷപ്പെട്ടു. പക്ഷേ തക്കുടുവിനെ അവർ...\nആ അമ്മയും പിറക്കാതെ പോയ ഒരു മകന്റെ പേരിൽ വ്യസനിച്ചിരുന്നു. ഇനിയൊരിക്കലും അവൻ നടന്നുവരാത്ത വഴികളിൽ ഓരോ വീടിന്റെ ഉമ്മറവാതിലിലും വഴിക്കണ്ണുമായി... ആ അമ്മമാർ.\nതക്കുടൂ... ഇനി നിന്നോട് മാത്രം...\nകർമബന്ധങ്ങളുടെ എതുകാണാച്ചരടിനാലാണ് പ്രിയ കൂട്ടുകാരാ നീ അവരെ ഇത്രമേൽ ബന്ധിപ്പിച്ചിരിക്കുന്നത്. അനുജനായും ചേട്ടനായും മകനായും... സ്‌നേഹത്തിന്റെ ഏതുരസതന്ത്രമാണ്... എന്തുരഹസ്യമാണ് നീ പറയാതെ ചേർത്തുവച്ചത്. ഒടുവിലത്തെ കണ്ണീരും നിന്റെ പേരിൽ പൊഴിക്കുന്ന ആ അമ്മമാരോട് എന്ത് പറയണം. ഇനിയും കാത്തിരിക്കേണ്ടെന്നോ....\nആർഎസ്‌എസ് ക്രിമിനലുകൾ ഒക്‌ടോബർ നാലിന് ഞായറാഴ്‌ച രാത്രി കൊലപ്പെടുത്തിയ 26കാരൻ. പുതുശേരി കോളനിയിൽ പേരാലിൽ പരേതരായ ഉണ്ണികൃഷ്‌ണന്റെയും സതിയുടെയും മകൻ. തൃശൂർ കുന്നംകുളം പുതുശേരിയിൽ സിപിഐ എം ബ്രാഞ്ച് സെക്രട്ടറി.\nഡിവൈഎഫ്‌ഐ ചൊവ്വന്നൂർ മേഖലാ ജോയിന്റ് സെക്രട്ടറി. പ്രവർത്തന മികവിൽ 20‐ാം വയസ്സിൽ ബ്രാഞ്ച് സെക്രട്ടറിയായി.\nആക്രമണത്തിനിടയിൽ പരിക്കേറ്റ വിപിൻ, ജിതിൻ, അഭിജിത്ത് എന്നിവർ ചികിത്സയിലാണ്.\nതൃശൂർ മെഡിക്കൽ കോളേജിലെ രോഗികളുടെ കൂട്ടിരിപ്പുകാർക്കുള്ള ‘വയറെരിയുന്നവർക്ക് മിഴി നനയാതിരിക്കാൻ’ പൊതിച്ചോറ് വിതരണ ചുമതലയിൽ പുതുശേരി കോളനിയിൽനിന്ന് പിറ്റേ ദിവസത്തേക്ക് 600 ചോറ് ഉറപ്പാക്കി. മടങ്ങിയെത്തി കമ്യൂണിറ്റി ഹാളിൽ ടിവി കണ്ടിരിക്കേയാണ് സുഹൃത്തുക്കൾക്കിടയിലുണ്ടായ തർക്കം പരിഹരിക്കാൻ സനൂപിനെ വിളിച്ചത്. അഞ്ചുകിലോമീറ്റർ അകലെ തിരക്കൊഴിഞ്ഞയിടത്ത് ആർഎസ്‌എസ്സുകാർ കുത്തിക്കൊന്നു. രണ്ടുമാസത്തിനിടെ കൊല്ലപ്പെടുന്ന നാലാമത്തെ സിപിഐ എം പ്രവർത്തകൻ.


ഇന്ത്യന് താരങ്ങള് വിജയം ആഘോഷിക്കുമ്പോള് ധോണി പോയത് ലങ്കയുടെ യുവതാരങ്ങളെ കാണാന് -Mahendra Singh Dhoni showed great heart to Srilankan players\nMahendra Singh Dhoni Showed Great Heart To Srilankan Players\nമിനിറ്റുകളോളം നീണ്ട സംഭാഷണത്തില് ധോണി ഇവരോട് എന്താണ് പറഞ്ഞതെന്ന് കമന്റേറ്റർമാര് ഊഹിക്കുന്നു\nDecember 25, 2017 10:40:17 am\nമുംബൈ: ട്വന്രി 20 പരമ്പരയിലെ മൂന്നാം മൽസരത്തിലും ജയിച്ച ഇന്ത്യ ലങ്കയെ എല്ലാ ഫോര്‍മാറ്റുകളിലും കെട്ടുകെട്ടിച്ചിരിക്കുകയാണ്. അഞ്ച് വിക്കറ്റിനാണ് മൂന്നാം ട്വന്റി 20യില് ഇന്ത്യ ശ്രീലങ്കയെ തോൽപ്പിച്ചത്. അവസാന ഓവറിൽ നാല് പന്തുകൾ ബാക്കി നിൽക്കെയാണ് ഇന്ത്യ വിജയലക്ഷ്യം നേടിയത്. ശ്രീലങ്ക നേരത്തെ 135 റൺസ് നേടിയിരുന്നു. വിജയലക്ഷ്യമായ 136 റൺസ് അഞ്ച് വിക്കറ്റ് നഷ്ടത്തിൽ ഇന്ത്യ സ്വന്തമാക്കി.\nഎല്ലാ പരമ്പരകളും കൈവിട്ട ശ്രീലങ്ക അക്ഷരാര്‍ത്ഥത്തില് ഇന്ത്യന് താണ്ഡവത്തില് ദഹിച്ചുപോവുകയായിരുന്നു. മൽസരത്തിന് ശേഷം ആഘോഷങ്ങളിലേക്കും സമ്മാനദാന ചടങ്ങിലേക്കും ഇന്ത്യന് താരങ്ങള് തിരഞ്ഞെങ്കിലും ഒരാള് മാത്രം ലങ്കയുടെ യുവതാരങ്ങളെ സമാശ്വസിപ്പിക്കുന്ന തിരക്കിലായിരുന്നു. മറ്റാരുമല്ല, ഇന്ത്യന് ടീമിന്റെ കൂള് താരം മഹേന്ദ്ര സിങ് ധോണി. അഖില ധനഞ്ജയേയും മറ്റ് യുവതാരങ്ങളേയും ആണ് ധോണി സമീപിച്ചത്.\nമിനിറ്റുകളോളം നീണ്ട സംഭാഷണത്തില് ധോണി ഇവരോട് എന്താണ് പറഞ്ഞതെന്ന് വ്യക്തമല്ലെങ്കിലും യുവതാരങ്ങളോട് നിരാശപ്പെടരുതെന്നാണ് ധോണി പറഞ്ഞതെന്ന് കമന്റേറ്റർമാര് പറഞ്ഞു. വിഷമിക്കേണ്ട കാര്യമില്ലെന്നും യുവതാരങ്ങളായ നിങ്ങളെ കാത്ത് ഇനിയും മൽസരങ്ങള് ഉണ്ടെന്നും ധോണി പറഞ്ഞതായി കമന്റേറ്റർമാര് പറയുന്നു. ഓരോ താരങ്ങളുടേയും ബാറ്റിങ് ശൈലിയും കഴിവും എടുത്ത് പറഞ്ഞായിരുന്നു ധോണി ഇവര്‍ക്ക് പ്രചോദനം നല്‍കിയത്.\n— Ashique Delilah (@DelilahAshique) December 25, 2017\nഇന്ത്യൻ ബോളർമാർ മികച്ച പ്രകടനം കാഴ്ചവച്ച മൽസരത്തിൽ ലങ്കയുടെ ബാറ്റിങ് 20 ഓവറിൽ 135 ൽ ഒതുങ്ങുകയായിരുന്നു. വാഷിങ്ടൺ സുന്ദർ കന്നിവിക്കറ്റ് നേടിയ മൽസരത്തിൽ ജയദീപ് ഉനദ്കട്, ഹാർദ്ദിക് പാണ്ഡ്യ എന്നിവർ രണ്ട് വീതവും മുഹമ്മദ് സിറാജ്, കുൽദീപ് യാദവ് എന്നിവരും വിക്കറ്റുകൾ വീഴ്ത്തി. മുഹമ്മദ് സിറാജ് എറിഞ്ഞ അവസാന ഓവറിൽ 18 റൺസ് അടിച്ചതൊഴിച്ചാൽ മൽസരത്തിന്റെ ഒരു ഘട്ടത്തിലും ലങ്കൻ ബാറ്റ്സ്മാന്മാർ ഇന്ത്യൻ നിരയ്ക്ക് വെല്ലുവിളിയായില്ല.\nവാഷിങ്ടൺ സുന്ദറാണ് ആദ്യം പന്തെറിഞ്ഞത്. ഈ ഓവറിൽ ആറ് റൺസാണ് ലങ്കൻ ഓപ്പണർമാർ നേടിയത്. എന്നാൽ നിലയുറപ്പിക്കും മുൻപ് തന്നെ നിരോഷൻ ഡിക്‌വാലയെ മടക്കി ജയദേവാണ് ഇന്ത്യയ്ക്ക് ആദ്യ ബ്രേക് സമ്മാനിച്ചത്. രണ്ടാം ഓവറിലെ അഞ്ചാം പന്തിലായിരുന്നു വിക്കറ്റ് നേട്ടം.\nമൂന്നാം ഓവർ എറിയാനെത്തിയ വാഷിങ്ടൺ സുന്ദർ മോശമാക്കിയില്ല. അവസാന പന്തിൽ കുസാൽ പെരേര സുന്ദറിന് തന്നെ ക്യാച്ച് നൽകി പവലിയനിലേക്ക് മടങ്ങി. നാലാം ഓവറിലാണ് ഉപുൽ തരംഗയുടെ വിക്കറ്റ് വീണത്. മൂന്നാം പന്തിൽ ഹാർദ്ദിക് പാണ്ഡ്യയ്ക്ക് ക്യാച്ച് നൽകിയാണ് തരംഗ മടങ്ങിയത്. സമരവിക്രമയാണ് നാലാമനായി മടങ്ങിയത്. ഹർദ്ദിക് പാണ്ഡ്യയുടെ പന്തിൽ ലോങ് ഓഫിൽ ദിനേശ് കാർത്തിക്കിന് ക്യാച്ച് നൽകിയാണ് താരം മടങ്ങിയത്.\nഎല്ലാ റെക്കോര്‍ഡുകളും തകര്‍ക്കാന് ദൈവം നിശ്ചയിച്ചവനാണ് കോഹ്‌ലി: വഖാറ യൂനസ്


കുറിഞ്ഞി ഓണ്‍ലൈന്: കണികാപരീക്ഷണം: ഗ്രിഡ് റെഡി\nPosted by Joseph Antony at 7/06/2009 07:18:00 PM\nഭൂമുഖത്തെ ഏറ്റവും വലിയ കണികാപരീക്ഷണം പുറത്തുവിടുന്ന അതിഭീമമായ വിവരങ്ങള് കൈകാര്യം ചെയ്യാനുള്ള കമ്പ്യൂട്ടിങ് ഗ്രിഡ് പൂര്‍ണസജ്ജമായി. ജനീവയില് സ്ഥാപിച്ചിട്ടുള്ള 'ലാര്‍ജ് ഹാഡ്രോണ് കൊളൈഡറി' (എല്.എച്ച്.സി) ലാണ് ഒക്ടോബറില് കണികാപരീക്ഷണം പുനരാരംഭിക്കുക. ഇന്നുവരെ സംരംഭത്തിലും കൈകാര്യം ചെയ്‌തിട്ടില്ലാത്തത്ര ഭീമമായ തോതിലുള്ള ഡേറ്റയാണ് ഇതുവഴി പുറത്തുവരിക. അത് കൈകാര്യം ചെയ്യേണ്ടത് 'എല്.എച്ച്.സി. കമ്പ്യൂട്ടിങ് ഗ്രിഡ്' എന്നറിയപ്പെടുന്ന കമ്പ്യൂട്ടര് ശൃംഗലയാണ്.\nകാത്തിരിയ്ക്കാം കൂടുതല് വിവരങ്ങള്‍ക്കായി.


'ജന ഗണ മന' എന്ന ടൈറ്റിലിൽ തന്നെ എല്ലാം വ്യക്തമാണ്; വിശേഷങ്ങളുമായി സംവിധായകൻ ഡിജോ ജോസ് ആന്റണി - Q Tv\nSeptember 17, 2021 September 18, 2021 qadmin321\t0 Comments\tDijo Jose Antony, Interview\nപ്രമോ റിലീസിൽ തന്നെ ഒരുപാട് പ്രേക്ഷക ശ്രദ്ധ നേടിയ സിനിമയാണ് ജന ഗണ മന. പൃഥ്വിരാജ്-സുരാജ് കൂട്ടുക്കെട്ടിൽ പുറത്തിറങ്ങുന്ന സിനിമയ്ക്കായി കാത്തിരിക്കുകയാണ് പ്രേക്ഷകർ. സിനിമ വിശേഷങ്ങളും മേക്കിങ് വിശേഷങ്ങളുമായി നമുക്ക് ഒപ്പം ചേരുന്നു ജന ഗണ മന സിനിമയുടെ സംവിധായകൻ ഡിജോ ജോസ് ആന്റണി.\nഎന്താണ് ‘ജന ഗണ മന’? രാഷ്ട്രീയമാണോ വിഷയം?\nഈ സിനിമ തികച്ചും സോഷ്യോ പൊളിറ്റിക്കൽ ത്രില്ലർ ആണ്. അതാണ് ഈ സിനിമയുടെ ഒരു ജോണർ. റിപ്പബ്ലിക്ക് ദിനത്തോട് അനുബന്ധിച്ച് ഒരു ട്രെയ്‌ലർ റിലീസ് ചെയ്തിരുന്നു. അതിൽ തന്നെ വ്യക്തമായി രാഷ്ട്രീയം പറയുന്ന ഒരു രംഗം ഉണ്ട്. വളരെ ആനുകാലിക പ്രസക്തിയുള്ള വിഷയവും അതിൽ വരുത്തേണ്ടതായ മാറ്റവുമാണ് ഈ സിനിമയിലൂടെ മുൻപോട്ട് വെക്കുന്നത്.\nഈ സിനിമ സംവിധാനം ചെയ്യാനുള്ള കാരണം എന്താണ്?\nഈ സിനിമയിൽ ചർച്ച ചെയ്യുന്ന വിഷയം തന്നെയാണ്. അതുപോലെ തന്നെ ഈ സിനിമയിലൂടെ മുൻപോട്ട് വെക്കുന്ന ആശയം ചർച്ച ചെയ്യപ്പെടേണ്ട ഒന്നാണ്. നേരത്തെ പ്ലാൻ ചെയ്ത സിനിമയാണെങ്കിൽ പോലും റോൾ ചെയ്ത് തുടങ്ങിയപ്പോഴേക്കും കൊവിഡ് ഭീഷണി കാരണം നീണ്ടുപോവുകയായിരുന്നു. പിന്നീട് നമ്മൾ രണ്ടും കല്പിച്ച് ഏറെ കുറെ ഷൂട്ട് ചെയ്തിരുന്നു. പിന്നെ സംവിധായകൻ എന്ന നിലയിൽ എനർജിയും ആവേശവും നൽകുന്ന കഥയാണ് ഞാൻ സംവിധാനം ചെയ്യാൻ തെരെഞ്ഞെടുക്കാറുള്ളത്. അങ്ങനെയല്ലാം വെച്ചുനോക്കുമ്പോൾ ഇതു തീർച്ചയായും ചെയ്യേണ്ട സിനിമയാണെന്ന് തോന്നി. അങ്ങനെ ഓൺ ആക്കിയ സിനിമയാണ് ജന ഗണ മന.\n70-75 ശതമാനം മാത്രമാണ് ഇപ്പോൾ ചിത്രീകരണം കഴിഞ്ഞിരിക്കുന്നത്. കൊവിഡിന് മുൻപാണെങ്കിൽ വളരെ ഗംഭീരമായി ചെയ്യേണ്ടതാണ്. നിലവിലെ കൊവിഡ് സാഹചര്യത്തിൽ കുറച്ച് ലിമിറ്റേഷൻസ് ഉള്ളതുകൊണ്ടാണ് ബാക്കി ഷൂട്ട് പെന്റിങ് ആയി നിൽക്കുന്നത്. ഷൂട്ടിംഗ് തീർക്കുക എന്നുള്ളതാണ് മുന്നിലുള്ള ഏറ്റവും വലിയ ദൗത്യം. കാരണം ഷൂട്ടിംങ് തീർന്നാൽ ആ സിനിമ പൂർണമായതിന് തുല്യമാണ്. ബാക്കിയുള്ളതൊക്കെ അകത്തിരുന്ന് ചെയ്ത് തീർക്കാവുന്ന കാര്യങ്ങളാണ്. ഇത്രയും ചെയ്ത് തീർത്തത് തന്നെ വളരെ വലിയ കാര്യമാണ്. പക്ഷെ ഇനി ബാക്കി ചെയ്യാനുള്ളത് അതിലേറെ വലിയ കാര്യമാണ് (ചിരിക്കുന്നു)\nവിമർശനങ്ങൾ പ്രതീക്ഷിക്കുന്നുണ്ടോ? വിമർശനങ്ങൾ എങ്ങനെ നോക്കികാണുന്നു?\nവിമർശനങ്ങൾ അത് വേണമല്ലോ(ചിരിക്കുന്നു). ഇല്ലെങ്കിൽ സിനിമ നന്നാവില്ല. സത്യം പറഞ്ഞാൽ ഞാൻ ക്വീൻ എന്ന സിനിമ ചെയ്തപ്പോൾ എല്ലാവരും പറഞ്ഞു കോടതി സീനിലാണ് സിനിമ അങ്ങ് കൊളുത്തിയതെന്ന്. ഏറെ പ്രേക്ഷക ശ്രദ്ധ നേടിയ ഭാഗമാണത്. സെക്കൻഡ് ഹാഫ് മോശമായി കഴിഞ്ഞാൽ സിനിമ പൂർണ്ണമായി മോശമാവുകയേയുള്ളു. പക്ഷെ ഫസ്റ്റ് ഹാഫ് ഒരുവിധം കുഴപ്പമില്ലാതെ കൊണ്ടുപോയി. സെക്കന്റ് ഹാഫ് ഗംഭീരമാക്കിയാൽ മാത്രമേ സിനിമ വിജയിക്കുകയുള്ളു എന്ന് വിശ്വസിക്കുന്ന ആളാണ് ഞാൻ.\nഒരു സിനിമയുടെ ക്ലൈമാക്സ് ഗംഭീരമായിരിക്കണം. അത് എല്ലാ കാര്യത്തിലും അങ്ങനെയാണ്. ക്വീൻ എന്ന സിനിമയ്ക്ക് നേരെയും അന്ന് കുറേ വിമർശനങ്ങൾ ഉണ്ടായിരുന്നു. അതുപോലെ തന്നെ ഇത്തവണ എന്തായാലും ഉണ്ടാവും (ചിരിക്കുന്നു ). പ്രമോ ഇറക്കിയപ്പോൾ തന്നെ അതിന്റെ താഴെ ഉള്ള കമന്റ് നോക്കിയാൽ മനസിലാകും ഇതിനു വിമർശനം മാത്രമേ ഉണ്ടാകുകയുള്ളെന്ന്(ചിരിക്കുന്നു). ‘ജന ഗണ മന’ എന്ന ടൈറ്റിലിൽ തന്നെ എല്ലാം വ്യക്തമാണ്. പിന്നെ വിമർശനങ്ങൾ ഓരോരുത്തരുടെ പെർസ്പെക്ടിവ് ആണ്. എല്ലാവർക്കും ഒരേ രാഷ്ട്രീയമല്ലല്ലോ? ജന ഗണ മന എന്ന സിനിമ തീർച്ചയായും ഫോർ ദി പീപ്പിൾ ആയിരിക്കും. എല്ലാവരുടെയും രാഷ്ട്രീയ ചിന്താഗതിയ്ക്ക് വളരെ വ്യക്തത നൽകുന്ന ഒരു സിനിമ കൂടിയാണ്.\nതിയേറ്റർ റിലീസ് ആണോ?\nതിയേറ്റർ റിലീസ് ചെയ്യാനാണ് ആഗ്രഹം. ഒടിടി പ്ലാറ്റ്ഫോമിൽ സിനിമ റിലീസ് ചെയ്യുമ്പോൾ ഉള്ള കുഴപ്പം എന്താണെന്ന് വെച്ചാൽ,3അല്ലെങ്കിൽ2മണിക്കൂർ ദൈർഘ്യമുള്ള സിനിമ അവരുടെ ഇഷ്ടത്തിന് പോസ് ചെയ്ത് അവരുടെ കാര്യങ്ങൾക്ക് ഇടയിലൂടെയാണ് കാണുന്നത്. സത്യത്തിൽ സംവിധായകൻ എന്ന നിലയിൽ അത് വളരെ വേദനയുണ്ടാക്കുന്ന കാര്യമാണ്. കാരണം 100-150 ലേറെ ആളുകളുടെ അധ്വാനമാണ് ഒന്നുമല്ലാതാകുന്നത്. നമ്മുടെ പല കാര്യങ്ങൾക്കിടയിലൂടെ സിനിമ കാണാൻ ശ്രമിക്കുമ്പോൾ വിരസത ഉണ്ടാകും എന്നിട്ട് പറയും സിനിമ ബോറായിരുന്നെന്ന്. തിയേറ്ററിലാണ് സിനിമ എത്തുന്നതെങ്കിൽ3അല്ലെങ്കിൽ2മണിക്കൂറുള്ള സിനിമ ബാക്കിയൊക്കെ മറന്ന് ലയിച്ചിരുന്നാണ് കാണുന്നത്. ആ സമയത്ത് നമ്മൾ ഫോൺ പോലും മാറ്റിവെക്കും. അല്ലെ? ഇങ്ങനുയുള്ള പ്രശ്നങ്ങൾ കാരണം ഒടിടി റിലീസ് എന്നുള്ളത് സങ്കടകരമായ ഒരു കാര്യമാണ്. നമ്മൾ തിയേറ്റർ റിലീസ് തന്നെയാണ് മാക്സിമം നോക്കുന്നത്. കാരണം വേറൊന്നുമല്ല ഇതുവരെ നമ്മുടെ സിനിമ തീർന്നിട്ടില്ല(ചിരിക്കുന്നു). ഇനിയിപ്പോൾ സിനിമ ഷൂട്ട് ചെയ്ത് കഴിഞ്ഞ് പോസ്റ്റ് പ്രൊഡക്ഷനും കഴിഞ്ഞിട്ടും നമ്മുടെ ഈ സാഹചര്യത്തിന് കാര്യമായ മാറ്റമൊന്നും ഉണ്ടായില്ലെങ്കിൽ ഉറപ്പായും ഈ സിനിമ ഒടിടിയിൽ തന്നെ ഇറക്കേണ്ടി വരും. കാരണം സമയം വൈകുന്തോറും നമ്മൾക്ക് ഇൻവെസ്റ്റ് ചെയ്ത പൈസ ഡെഡ് അല്ലെ. തിരിച്ചു പിടിക്കുക എന്നുള്ളതല്ലേ ലക്‌ഷ്യം. എന്താണെങ്കിലും ബിസിനസ് അല്ലെ? ബിസിനസ് നന്നായാലല്ലേ എല്ലാവർക്കും ഗുണങ്ങൾ ഉണ്ടാവുള്ളു.\n‘ജന ഗണ മന’ എന്ന ടൈറ്റിലിൽ എത്തിയത് എങ്ങനെയാണ്?\nഈ ടൈറ്റിൽ തന്നെയായിരുന്നു തുടക്കം മുതലേ ഞങ്ങളുടെ മനസ്സിൽ ഉണ്ടായിരുന്നത്. പക്ഷെ, തമിഴിൽ ഇതേ ടൈറ്റിലിൽ ജയം രവി അഭിനയിച്ചിയിട്ടുള്ള ഒരു സിനിമ ഉണ്ടായിരുന്നു. എങ്കിലും പേരിൽ നിന്ന് പിന്മാറണമെന്ന് തോന്നിയിട്ടില്ല. അതോടെ അവരുടെ കൈയ്യിൽ നിന്ന് അനുവാദം വാങ്ങിയിട്ടാണ് ഈ ടൈറ്റിൽ ഫിക്സ് ചെയ്തത്. കാരണം ഈ ടൈറ്റിൽ തന്നെ വേണമെന്ന് എനിക്ക് നിർബന്ധമുണ്ടായിരുന്നു. അങ്ങനെ പ്രൊഡ്യൂസർ ഒക്കെ ഏറെ ശ്രമിച്ചതിന്റെ ഫലമായിട്ടാണ് ഈ ടൈറ്റിൽ സ്വന്തമാക്കിയത്.\nപൃഥ്വിരാജ്&സുരാജ് കൂട്ടുക്കെട്ടിനെ കുറിച്ച് പറയാമോ?\nഅവർ രണ്ടുപേരും നല്ല ഗംഭീര നടന്മാരാണെന്നുള്ളത് ഞാൻ പറയാതെ തന്നെ അറിയാവുന്ന കാര്യമാണ്. ഈ സിനിമയിലെ അവരുടെ പെർഫോമൻസിന്റെ കാര്യത്തിൽ എനിക്ക് ഗ്യാരന്റിയുണ്ട്. സിനിമയുടെ ഷൂട്ടിംഗ് 30% ആയപ്പോഴാണ് പ്രമോ റിലീസ് ചെയ്തത്. സത്യത്തിൽ സിനിമ പൂർത്തിയായിട്ട് ഇതിനു പിറകിൽ പോയാൽ മതിയെന്നുണ്ടായിരുന്നു. അതാണ് ഏറ്റവും നല്ലത്. പക്ഷെ നമ്മൾ ഇത് ഷൂട്ട് ചെയ്തിട്ട് ആരും അറിയാതിരുന്നിട്ട് കാര്യമില്ലല്ലോ. അതുകൊണ്ടാണ് പ്രമോ റിലീസ് ചെയ്തത്. എന്തായാലും അത് വളരെ പ്രയോജനകാര്യമായിരുന്നു.\nഇതിലെ ബംഗാളി മ്യൂസികിന് നല്ല റെസ്പോൺസണാല്ലോ ലഭിച്ചിരിക്കുന്നത്? അങ്ങനെയൊരു മ്യൂസിക് ചെയ്യാനുള്ള കാരണം?\nജേക്സ് ആണ് ഇതിന്റെ മ്യൂസിക് ചെയ്തിരിക്കുന്നത്. ക്വീൻ എന്ന സിനിമയുടെ മ്യൂസിക് ചെയ്തിരിക്കുന്നതും ജേക്‌സാണ്. പണ്ടുതൊട്ടേ ഞങ്ങൾ സുഹൃത്തുക്കളാണ്. അതുകൊണ്ട് തന്നെ സിനിമയുടെ ഓരോ കാര്യങ്ങളും ഞങ്ങൾ നന്നായി ഡിസ്‌കസ് ചെയ്യാറുണ്ട്. അങ്ങനെയൊരു ഡിസ്കഷനിലാണ് ഈ ഐഡിയ വന്നത്. ആദ്യം ചെറിയൊരു കൺഫ്യൂഷ്യൻ ഉണ്ടായിരുന്നു. ഇത് വർക്ക് ആകുമോ? വേണോ എന്നെല്ലാം. പക്ഷെ ചെയ്ത് തുടങ്ങിയപ്പോൾ തന്നെ എനിക്ക് അത് ഭയങ്കരമായി ഇഷ്ടപ്പെട്ടു.\nനമ്മുടെ ദേശീയപതാക ഉയരുമ്പോൾ എപ്പോഴും കേൾക്കാറുള്ളത് എ.ആർ .റഹ്മാന്റെ വന്ദേമാതരമാണ്. എനിക്ക് അതുപോലെ തന്നെ അല്ലെങ്കിൽ അതിനു മുകളിൽ ഉള്ള ഒരു സാധനം വേണമെന്ന് അവനോട് ഞാൻ ആദ്യമേ പറഞ്ഞിരുന്നു. ചിലപ്പോഴൊക്കെ പാതിരാത്രി ഷൂട്ട് കഴിഞ്ഞിട്ട് വന്ന് ഞാൻ ജേക്സിനെ വിളിച്ചിട്ട് അത് മാറ്റണം ഇത് മാറ്റണം എന്നൊക്കെ പറയും. അവൻ അപ്പോൾ തന്നെ കീബോർഡ് എടുത്ത് സംഭവം റെഡി ആക്കും. അതൊക്കെ ഈ സിനിമയെ ഏറെ സ്വാധീനിച്ചിട്ടുണ്ട്. ജേക്സ് മാത്രമല്ല ഇതിന്റെ എഡിറ്ററും സ്ക്രിപ്റ്റ് റൈറ്ററും ഞങ്ങൾ എല്ലാവരും സുഹൃത്തുക്കളാണ്.\nപ്രമോയിൽ പൃഥ്വിരാജിന്റെ പഞ്ച് ഡയലോഗും വളരെ ശ്രദ്ധയാകർഷിച്ച ഒന്നാണല്ലോ?\nക്വീൻ എന്ന സിനിമയുടെ തിരക്കഥാകൃത്ത് ഷാരിസ് മുഹമ്മദ് തന്നെയാണ് ജന ഗണ മനയുടെയും റൈറ്റർ. സത്യത്തിൽ എന്റെ കൂടെ അന്നുണ്ടായിരുന്ന ടീമിനെ തന്നെയാണ് ഇവിടെയും ഞാൻ പ്ലേസ് ചെയ്തിരിക്കുന്നത്. എല്ലാവരും നമ്മുടെ സ്വന്തം ആൾക്കാരാണ്. അത് സിനിമയ്ക്ക് വളരെയധികം ഗുണം ചെയ്തിട്ടുണ്ട്.\nഷാരിസിന്റെയും എന്റെയും തുടക്കം ക്വീൻ എന്ന സിനിമയിലൂടെയാണ്. ആ സിനിമയിലെ തന്നെ ‘ഏതാണ് ആ അസമയം’ എന്ന ഡയലോഗും വളരെ ഹിറ്റായിരുന്നു. അവൻ കഥ എഴുതുമ്പോൾ എനിക്ക് സന്തോഷമാണ്.\nഅടുത്ത സിനിമാവിശേഷങ്ങൾ എന്താണ്?\nആദ്യം ഈ സിനിമ ഒന്ന് തീർക്കണം (ചിരിക്കുന്നു ). കുറേ സിനിമകൾ നമ്മുടെ പ്ലാനിൽ ഉണ്ട്. പിന്നെ ടൊവിനോ നായകനായിട്ടുള്ള പള്ളിച്ചട്ടമ്പിയാണ് ചെയ്യാൻ ഉദ്ദേശിച്ചിരുന്നത്. അത് ഈ പറഞ്ഞപോലെ അതിഗംഭീര സിനിമയാണ്. കൊവിഡ് സാഹചര്യം കാരണം ആ സിനിമ ചെയ്യാൻ പറ്റാതെയായി. ഇത് പൂർത്തിയാക്കിയിട്ട് വേണം ഇനി ആ സിനിമ ചെയ്യാൻ. പള്ളിച്ചട്ടമ്പി മാത്രമല്ല കുറേ സിനിമകൾ ഉണ്ട് .\n← മരണ താഴ്വരയിലെ കണ്ണ് കുളിർക്കും കാഴ്ചകൾ; ഭൂമിയിലെ ഏറ്റവും ഉയർന്ന ചൂടുള്ള പ്രദേശം…\n‘രക്ത’വർണ്ണത്തിൽ ഒരു വെള്ളച്ചാട്ടം..! →


'നീയില്ലാതെ 25 വര്‍ഷം, എന്റെ മനഃസാക്ഷി സൂക്ഷിപ്പുകാരി, അവസാനശ്വാസം വരെ മിസ് ചെയ്യും' കുഞ്ഞനുജത്തിയെ കുറിച്ച് പാര്‍വതി - BIGNEWSLIVE | Latest Malayalam News\n‘നീയില്ലാതെ 25 വര്‍ഷം, എന്റെ മനഃസാക്ഷി സൂക്ഷിപ്പുകാരി, അവസാനശ്വാസം വരെ മിസ് ചെയ്യും’ കുഞ്ഞനുജത്തിയെ കുറിച്ച് പാര്‍വതി\nഅകാലത്തില് മരിച്ച കുഞ്ഞനുജത്തിയുടെ ഓര്‍മകളുമായി നടി പാര്‍വതി ജയറാം. 25 വര്‍ഷം പിന്നിടുന്ന നാളിലാണ് താരം ചിത്രത്തോടൊപ്പം കുറിപ്പ് പങ്കുവെച്ചത്. നടിയുടെ ഇളയ സഹോദരി ദീപ്തിയാണ് 25 വര്‍ഷം മുന്‍പ് മരണപ്പെട്ടത്.\n”നീണ്ട 25 വര്‍ഷങ്ങള് കടന്നുപോയിരിക്കുന്നു. എന്റെ കുഞ്ഞനുജത്തി. എന്റെ മനസാക്ഷി സൂക്ഷിപ്പുകാരി. ഉറ്റ സുഹൃത്ത്… അവസാനശ്വാസം വരെ ഞാന് നിന്നെ മിസ് ചെയ്യും. മറ്റൊരു ലോകത്ത് കണ്ടുമുട്ടാന് കഴിയട്ടെ എന്നാഗ്രഹിക്കുന്നു”, പാര്‍വതി ചിത്രം പങ്കുവെച്ച് കുറിച്ചു. ഹരിഹരന്-എംടി വാസുദേവന് നായര് ടീമിന്റെ ‘ ആരണ്യകം’ എന്ന ചിത്രത്തില് പാര്‍വതിയ്ക്ക് ഒപ്പം ദീപ്തിയും അഭിനയിച്ചിട്ടുണ്ട്.\nതിരുവല്ല സ്വദേശിയാണ് പാര്‍വതി. ദീപയെക്കൂടാതെ ഒരു സഹോദരി കൂടി പാര്‍വതിക്കുണ്ട്. രാമചന്ദ്രക്കുറുപ്പിന്റെയും പത്മഭായിയുടെയും മൂന്നു പെണ്‍മക്കളില് രണ്ടാമത്തെയാളാണ് അശ്വതി കുറുപ്പ് എന്ന പാര്‍വതി. ജ്യോതിയാണ് പാര്‍വതിയുടെ മൂത്ത സഹോദരി. പതിനാറാം വയസില് ബാലചന്ദ്ര മേനോന് സംവിധാനം ചെയ്ത വിവാഹിതരേ ഇതിലേ എന്ന ചിത്രത്തിലൂടെയാണ് പാര്‍വതി അഭിനയ രംഗത്തെത്തുന്നത്.\nTags: Parvathy JayaramParvathy Jayaram sister\n‘പ്രതിപക്ഷ നേതാവ് തെരഞ്ഞെടുപ്പില് താന് അപമാനിതനായി, നേതാവായി ഒരാളെ നേരത്തെ തീരുമാനിച്ചിരുന്നത് തന്നെ അറിയിച്ചിരുന്നില്ല’; രമേശ് ചെന്നിത്തല\n‘ഒന്ന് സഹായിക്കോ’ പത്തു വയസുകാരന് മകന്റെ ചികിത്സയ്ക്ക് സുമനസുകളോട് നെഞ്ചുപൊട്ടി പിതാവ് ഇസ്മായിലിന്റെ അപേക്ഷ\n'ഒന്ന് സഹായിക്കോ' പത്തു വയസുകാരന് മകന്റെ ചികിത്സയ്ക്ക് സുമനസുകളോട് നെഞ്ചുപൊട്ടി പിതാവ് ഇസ്മായിലിന്റെ അപേക്ഷ


ജീരക ചായ കുടിക്കൂ.. ശരീരഭാരം കുറയ്ക്കാം - Santhigiri News\nHome/Latest/ജീരക ചായ കുടിക്കൂ.. ശരീരഭാരം കുറയ്ക്കാം\nജീരക ചായ കുടിക്കൂ.. ശരീരഭാരം കുറയ്ക്കാം\nSanthigiriAugust 6, 2021 3:44 PM\nഇന്നത്തെ കാലത്ത് മിക്ക ആളുകളും വർദ്ധിച്ച ശരീരഭാരം കൊണ്ട് ബുദ്ധിമുട്ടുന്നു. ഇത് കുറയ്ക്കുന്നതിന്, വിവിധ നടപടികൾ സ്വീകരിക്കുന്നു, പക്ഷേ ശരിയായ രീതി സ്വീകരിക്കാത്തതിനാൽ, ഭാരം അതേപടി തുടരുന്നു. ശരീരഭാരം കുറയ്ക്കാൻ നിങ്ങൾ ആഗ്രഹിക്കുന്നുവെങ്കിൽ, നിങ്ങൾ പതിവായി വ്യായാമം ചെയ്യേണ്ടത് പ്രധാനമാണ്. ഇതോടൊപ്പം, നിങ്ങളുടെ ഭക്ഷണക്രമത്തിൽ പ്രത്യേക ശ്രദ്ധ നൽകുക. ഈ രണ്ട് കാര്യങ്ങളിലും നിങ്ങൾ ശ്രദ്ധിച്ചില്ലെങ്കിൽ, ശരീരഭാരം കുറയ്ക്കാൻ നിങ്ങൾക്ക് അൽപ്പം ബുദ്ധിമുട്ടായിരിക്കും.\nആമാശയത്തിലെ കൊഴുപ്പ് കുറയ്ക്കുന്നതിനുള്ള വിവിധ നടപടികളോടൊപ്പം, അത്തരം ദ്രാവകങ്ങളും നിങ്ങൾ ഉൾപ്പെടുത്തണം. ഇതുമൂലം നിങ്ങളുടെ ശരീരത്തിൽ ജലത്തിന് ഒരു കുറവുമില്ല. ശരീരഭാരം കുറയ്ക്കാൻ, വ്യായാമത്തോടൊപ്പം നന്നായി കഴിക്കുക. ഇതിനൊപ്പം ഈ പാനീയം കുടിക്കുക. ജീരകത്തിൽ നിന്ന് ഉണ്ടാക്കുന്ന ഈ ചായകൾ നിങ്ങളുടെ ദഹനവ്യവസ്ഥയെ ആരോഗ്യത്തോടെ നിലനിർത്തുന്നതിനൊപ്പം വിഷവസ്തുക്കളെ പുറന്തള്ളാനും സഹായിക്കുന്നു. ശരീരഭാരം കുറയ്ക്കാൻ ജീരക ചായ എങ്ങനെ സഹായിക്കും\nഎല്ലാ വീട്ടിലും എളുപ്പത്തിൽ ലഭിക്കുന്ന സുഗന്ധവ്യഞ്ജനമാണ് ജീരകം. പാചകത്തിന്റെ രുചി വർദ്ധിപ്പിക്കാൻ ഇത് ഉപയോഗിക്കുന്നു. ഇതുകൂടാതെ, ഇത് ആരോഗ്യത്തിന് വളരെ ഗുണകരമാണ്.\nജീരകത്തിൽ ആന്റിഓക്‌സിഡന്റും ആന്റി-ഇൻഫ്ലമേറ്ററി ഗുണങ്ങളുമുള്ള തൈമോക്വിനോൺ എന്ന മൂലകം അടങ്ങിയിരിക്കുന്നു. അതിനാൽ നിങ്ങൾക്ക് എപ്പോഴെങ്കിലും ഭാരവും വീക്കവും അനുഭവപ്പെടുന്നുണ്ടെങ്കിൽ നിങ്ങൾക്ക് ജീരക ചായ കഴിക്കാം.\nഇത് അതിശയകരമായി പ്രവർത്തിക്കുന്നു. രക്തത്തിലെ പഞ്ചസാരയും എൽഡിഎൽ കൊളസ്ട്രോളിന്റെ അളവും കുറയ്ക്കാൻ ജീരകത്തിന് കഴിയും. ഇത് മാത്രമല്ല, വ്യായാമത്തിനുള്ള കഴിവും വർദ്ധിക്കും. ചില പഠനങ്ങൾ അനുസരിച്ച് ജീരകം ഒരു നല്ല ശരീരഭാരം കുറയ്ക്കുന്ന ഏജന്റാണെന്ന് അറിയപ്പെടുന്നു.\nശരീരഭാരം കുറയ്ക്കാൻ ജീരകം എങ്ങനെ കഴിക്കാം\nജീരക ചായ ഉണ്ടാക്കുന്നതിനുള്ള ചേരുവകൾ\nഒന്നര ടീസ്പൂൺ വെള്ളം\nതേൻ സ്പൂൺ (ഓപ്ഷണൽ)\nജീരക ചായ ഉണ്ടാക്കുന്ന വിധം\nഒരു പാനിൽ ജീരകം ഇട്ട് 5-6 സെക്കൻഡ് ചൂടാക്കുക. ഇതിന് ശേഷം, വെള്ളം ചേർത്ത് 4-5 മിനിറ്റ് കുറഞ്ഞ തീയിൽ തിളപ്പിക്കുക. അതിനു ശേഷം ഒരു കപ്പിൽ അരിച്ചെടുക്കുക. നിങ്ങൾക്ക് വേണമെങ്കിൽ, രുചിക്ക് അല്പം തേൻ ചേർക്കാം. ചട്ടിയിൽ തിളപ്പിക്കുമ്പോൾ തേൻ ചേർക്കാതിരിക്കാൻ ശ്രദ്ധിക്കുക.\nഅക്രമത്തിനു ഇരയായ കുട്ടികളുടെ ദിനം ഇന്ന്\nJune 4, 2020 9:10 AM\nപുതിയ ടൂറിസ്റ്റ് ട്രെയിന് വരുന്നു\nOctober 3, 2021 6:53 PM\nKarnataka Govt to improve telecommunication network to boost remote working\nJune 18, 2020 7:57 AM\nകാരാട്ട് ഫൈസൽ എൽ ഡി എഫ് സ്ഥാനാർഥി


എതിരാളിയായി അലീറേസ ഫിറൂസ്ജ വരണം; കാൾസൻ കലിപ്പിലാണ് | Magnus Carlsen | Manorama Online\nപി.കെ.ഹരീഷ് December 17, 2021 10:17 AM IST\nഅലീറേസ ഫിറൂസ്ജ, കാൾസൻ\nചെസ് ലോകചാംപ്യൻഷിപ്പിൽ ഇനി മത്സരിക്കണമെങ്കിൽ എതിരാളിയായി അലീറേസ ഫിറൂസ്ജ വരണമെന്നു നിലവിലെ ചാംപ്യൻ മാഗ്‌നസ് കാൾസൻ\nഅലി വന്നാൽ അരക്കൈ നോക്കാം. അല്ലെങ്കിൽ സലാം’’– ലോക ചെസ് ചാംപ്യനായി അഞ്ചാം നാൾ മാഗ്‌നസ് കാൾസൻ തുറന്നടിച്ചപ്പോൾ മലയാള മനസ്സിൽ ഓടിയെത്തിയത് മറ്റൊരു പയ്യനാണ്. വടക്കേ കൂട്ടാല നാരായണൻകുട്ടി നായർ എന്ന സാക്ഷാൽ വികെഎൻ സൃഷ്ടിച്ച പയ്യൻ.\nകോലിയുടെ പരാമർശങ്ങൾക്കു മറുപടി നൽകാതെ ഗാംഗുലി; ‘മാസ്ക്’ മാറ്റൂ, ഗാംഗുലീ...!\n‘‘ചെയ്യേണ്ടതെല്ലാം ചെയ്തിരിക്കുന്നു... തിന്നേണ്ടതെല്ലാം തിന്നിരിക്കുന്നു. ഇനി ധൈര്യമായി മരിക്കാം. ഇതൊരു ചാൻസാണ്’’–എന്നു പ്രഖ്യാപിച്ച പയ്യൻ.\nപക്ഷേ, ലോക ചെസിലെ മുതിർന്ന പയ്യന്റെ വിഷയം വേറെയാണ്. ഇനിയൊരു അങ്കത്തിനു പ്രചോദനമില്ലെന്നും അടുത്ത കാൻഡിഡേറ്റ്സ് ടൂർണമെന്റ് വിജയിച്ച് ചെസിലെ പുതുമുഖമായ അലീറേസ ഫിറൂസ്ജ എതിരാളിയായി വന്നാൽ മാത്രം കളിക്കാമെന്നും ചാംപ്യൻ പറഞ്ഞപ്പോൾ ചെസ് ലോകം ഞെട്ടിയില്ല. കാരണം, അതാണ് മാഗ്‌നസ് കാൾസൻ.\nമാഗ്നസിന്റെ പ്രചോദനമില്ലായ്മയ്ക്കു കാരണങ്ങൾ പലതാണ്: നിലവിലെ ചാംപ്യനു ഫൈനലിലേക്ക് നേരിട്ടു പ്രവേശനമുള്ള നടപ്പു ചാംപ്യൻഷിപ് രീതി കാലഹരണപ്പെട്ടിരിക്കുന്നു. നീണ്ട സമയം കളിക്കേണ്ട ഒട്ടേറെ ക്ലാസിക് ഗെയിമുകളുടെ സമയക്രമം ശ്രമകരമാണ്. എലീറ്റ് ഗ്രൂപ്പിലെ പ്രമുഖരെ ഇതിനകം തന്നെ നേർക്കുനേർ പോരാട്ടത്തിൽ മാഗ്‌നസ് തോൽപിച്ചു കഴിഞ്ഞിരിക്കുന്നു.\nഇതിനർഥം കാൾസൻ ചെസ് വിടുന്നു എന്നല്ല. ‘‘ഞാൻ കളി തുടരും. അതെനിക്ക് ഏറെ സന്തോഷം തരുന്നുണ്ട്. ക്രിസ്മസിനു പിറ്റേന്നു തുടങ്ങുന്ന ലോക റാപിഡ്, ബ്ലിറ്റ്സ് ചെസിൽ ഞാൻ കളിക്കുന്നുണ്ട്. ലോക ചാംപ്യൻഷിപ്പിലെ പോരാട്ടങ്ങൾ അത്ര സന്തോഷം തരുന്നവയല്ല’’–മാഗ്‌നസിന്റെ പ്രസ്താവനയ്ക്കു പിന്നിലെ ഒരുത്തരം ഇതിൽ കാണാം. ‘കുറഞ്ഞ സമയക്രമത്തിലുള്ള റാപിഡ് ക്രമത്തിലേക്ക് ലോക ചാംപ്യൻഷിപ് മാറുകയാണെങ്കിൽ ഞാൻ തയാറാണ്’.\nമാഗ്‌നസ് ഇത്തരമൊരു അഭിപ്രായം പറയുന്നത് ആദ്യമല്ല. 2014ലും 2018ലും കിരീടം ഉപേക്ഷിക്കാൻ തയാറായിരുന്നു ഈ നോർവേക്കാരൻ. മാഗ്‌നസിന്റെ പുതിയ പ്രസ്താവനകൾ പഴയൊരു പോരാട്ടത്തിന്റെ ഓർമകൾ ഉണർത്തുന്നുണ്ട്. 1975ൽ തന്റെ വ്യവസ്ഥകൾ അംഗീകരിക്കാൻ തയാറാവാത്തതിനെത്തുടർന്ന്, നിലവിലെ ചാംപ്യനായ ബോബി ഫിഷർ കിരീടപ്പോരാട്ടത്തിനു വിസമ്മതിച്ചിരുന്നു. കാൻഡിഡേറ്റ്സ് വിജയിച്ച് എതിരാളിയായ അനറ്റൊലി കാർപോവിനെ ജേതാവായി പ്രഖ്യാപിച്ചാണ് ലോക ചെസ് സംഘടന ഫിഡെ ആ പ്രതിസന്ധി മറികടന്നത്. എന്നാൽ, ഇക്കുറി അങ്ങനെയൊരു തീരുമാനത്തിനു സാധ്യത കുറവ്. നിലവിലെ നിയമപ്രകാരം ഫൈനലിൽ കളിക്കുന്നവരിൽ ഒരാൾ വിസമ്മതം പ്രകടിപ്പിച്ചാൽ കാൻഡിഡേറ്റ്സ് പോരാട്ടത്തിൽ രണ്ടാമതെത്തിയയാൾ ഫൈനലിൽ പകരക്കാരനാകുമെന്നാണ് വ്യവസ്ഥ.\n∙ അലീറേസ ഫിറൂസ്ജ\n‘‘ഐയാം സ്ലൈറ്റ്ലി ബ്രെത്‌ലെസ്, വാച്ചിങ് ഹിം’’– വിശ്വനാഥൻ ആനന്ദ് വരെ ശ്വാസമടക്കിപ്പിടിച്ച് കളി കാണുന്ന ലോകചെസിലെ അദ്ഭുതപ്രതിഭയാണ് പതിനെട്ടുകാരൻ അലീറേസ ഫിറൂസ്ജ. ഇറാനിൽ ജനിച്ച് ഫ്രാൻസിലേക്കു കുടിയേറിയ ഗ്രാൻഡ്മാസ്റ്റർ. 2800 ഇലോ റേറ്റിങ് മറികടന്നതിൽ മാഗ്‌നസ് കാൾസന്റെ റെക്കോർഡ് തകർത്തു. പുതിയ റേറ്റിങ് പ്രകാരം ലോക രണ്ടാംനമ്പർ.\nEnglish Summary: Carlsen Might Only Defend Title Vs Firouzja\nകാൾസനെ വീണ്ടും വീഴ്ത്തി പ്രഗ്ഗ\nhttps-www-manoramaonline-com-sports-other-sports video-component 5jo3orhp935efo17i31eve8l37


നിബന്ധനകളോടെ കാണാം ഉത്തരാഖണ്ഡ് | Uttarakhand Welcome Tourists With Conditions - Malayalam Nativeplanet\n»നിബന്ധനകളോടെ കാണാം ഉത്തരാഖണ്ഡ്\nPublished: Thursday, July 9, 2020, 19:32 [IST]\nലോക്ഡൗണ് കഴിഞ്ഞ് അണ്‍ലോക്ക് ഘട്ടത്തില് സംസ്ഥാനങ്ങള് പഴയ രീതികളിലേക്ക് മടങ്ങുകയാണ്. വിനോദ സഞ്ചാര കേന്ദ്രങ്ങള് തുറന്നും സഞ്ചാരികളെ സ്വാഗതം ചെയ്തും പല സംസ്ഥാനങ്ങളും തങ്ങളുടെ മടങ്ങിവരവ് പ്രഖ്യാപിച്ചു കഴിഞ്ഞു. എന്നാല് കൃത്യമായ നിര്‍ദ്ദേശങ്ങളും സുരക്ഷാ നടപടികളും പാലിച്ചു മാത്രമേ സഞ്ചാരികള്‍ക്ക് മിക്ക സംസ്ഥാനങ്ങളിലേക്കും പ്രവേശിക്കുവാന് സാധിക്കുകയുള്ളൂ.\nഉത്തരാഖണ്ഡും സഞ്ചാരികള്‍ക്കുള്ള നിരോധനം പിന്‍വലിക്കുകയാണ്. വിനോദ സഞ്ചാര ആവശ്യങ്ങള്‍ക്കായി ആളുകള്‍ക്ക് സംസ്ഥാനത്തേയ്ക്ക് പ്രവേശിക്കുവാനും നിബന്ധനകളോടെ അനുമതി നല്കിയിട്ടുണ്ട്.\nഅന്തര് ജില്ലാ യാത്രകള്‍ക്കും അന്തര് സംസ്ഥാന യാത്രകള്‍ക്കുമാണ് നിലവില് അനുമതി നല്കിയിരിക്കുന്നത്.\nഉത്തരാഖണ്ഡിലേക്ക് കടക്കുന്നതിനു മുന്‍പ് നിരവധി നിര്‍ദ്ദേശങ്ങള് സഞ്ചാരികള് പാലിക്കേണ്ടതുണ്ട്. കൊവിഡ്-19 നെഗറ്റീവ് സര്‍ട്ടിഫിക്കറ്റ് സഞ്ചാരികള് നിര്‍ബന്ധമായും കരുതേണ്ടതാണ്. . ഇത് കൈവശമുണ്ടെങ്കില് സംസ്ഥാനത്ത് ഇന്‍സ്റ്റിറ്റ്യൂഷണല് ക്വാറന്‍റൈനില് പോകാതെ യാത്ര തുടരാം. എന്നാല് ചാര് ദാം തീര്‍ഥയാത്രയ്ക്ക് ഇനിയും സംസ്ഥാനത്തിന് പുറത്തുനിന്നുള്ളവര്‍ക്ക് അനുമതി നല്കിയിട്ടില്ല. ഉത്തരാഖണ്ഡ് നിവാസികളെ മാത്രമേ ക്ഷേത്രത്തിനുള്ളില് പ്രവേശിക്കുവാന് അനുവദിക്കൂ.\nഎന്നാല് ഉത്തരാഖണ്ഡിലെ ഏറ്റവും പ്രശസ്ത ഹില് സ്റ്റേഷനായ മസൂറിയിലേക്ക് കര്‍ശന നിയന്ത്രണങ്ങളോടെ മാത്രമാണ് പ്രവേശനം അനുവദിച്ചിരിക്കുന്നത്. കുറഞ്ഞത് ഏഴു ദിവസത്തേയ്ക്ക് താമസത്തിനായി ഹോട്ടലില് മുറി ബുക്ക് ചെയ്ത് അതിനുള്ള തെളിവ് കാണിക്കുന്നവര്‍ക്കു മാത്രമേ ഇവിടേക്ക് പ്രവേശനം അനുവദിക്കുകയുള്ളൂ. കഴിഞ്ഞ 72 മണിക്കൂറിനുള്ളില് നടത്തിയ കോവിഡ് പരിശോധനയുടെ നെഗറ്റീവ് സര്‍ട്ടിഫിക്കറ്റും സഞ്ചാരികള് നിര്‍ബന്ധമായും കരുതേണ്ടതാണ്. സര്‍ട്ടിഫിക്കറ്റ് ഇല്ലായെങ്കില് നിര്‍ബന്ധമായും7ദിവസത്തെ ക്വാറന്‍റൈനില് പോകണം. ഉത്തരാഖണ്ഡ് നിവാസികള്‍ക്ക് പ്രത്യേകിച്ച് നിബന്ധനകളൊന്നുമില്ലാതെ സംസ്ഥാനത്ത് സഞ്ചരിക്കാം.\nRead more about: uttarakhand travel news


കഠിനമായ വെയിലേറ്റ് കാഴ്ചനഷ്ടമായി ആ കുഞ്ഞു ശരീരം പുഴുക്കൾ കാർന്നുതിന്നാൻ തുടങ്ങിയിരുന്നു – Thozhil vartha\nകഠിനമായ വെയിലേറ്റ് കാഴ്ചനഷ്ടമായി ആ കുഞ്ഞു ശരീരം പുഴുക്കൾ കാർന്നുതിന്നാൻ തുടങ്ങിയിരുന്നു\nജനിച്ച ഉടനെ ചോരക്കുഞ്ഞിനെ പ്ലാസ്റ്റിക് ബാഗിലാക്കി കാപ്പി തോട്ടത്തിൽ ഉപേക്ഷിച്ച പെറ്റമ്മ കഠിനമായ സൂര്യപ്രകാശവും വിശപ്പും താങ്ങാനാകാതെ നിസ്സഹായനായ ആ കുഞ്ഞ് വാവിട്ടു കരഞ്ഞെങ്കിലും അതുവഴി പോയ വഴി യാത്രക്കാർ ആരും തന്നെ തിരിഞ്ഞുനോക്കിയില്ല. ഒടുവിൽ രണ്ടു ദിവസങ്ങൾക്കു ശേഷം ആ സന്യാസി എത്തിയപ്പോൾ പുഴുവരിച്ച നിലയിൽ ഒരിറ്റു ജീവൻ മാത്രമായിരുന്നു ബാക്കി ഉണ്ടായിരുന്നത്. പെറ്റമ്മയാൽ ഉപേക്ഷിക്കപ്പെട്ട ഒരു പെൺകുഞ്ഞിൻ്റെ കഥയാണ് ഇന്ന് ഞങ്ങൾ നിങ്ങളുമായി പങ്കു വെക്കുന്നത്. കുഞ്ഞുങ്ങൾ ദൈവത്തിൻറെ വരദാനം ആണെന്നാണ് പലരും പറഞ്ഞു കേൾക്കാറുള്ളത്.\nഎന്നിട്ടും ചിലർ തങ്ങളുടെ ചോരയിൽ പിറന്ന നിസ്സഹായരായ കുഞ്ഞിനെ ഉപേക്ഷിക്കാൻ തയ്യാറാവുന്നത് എന്തുകൊണ്ടാണെന്ന് എത്ര ആലോചിച്ചിട്ടും മനസ്സിലാകുന്നില്ല. ഒരു കുഞ്ഞിനുവേണ്ടി മരുന്നും പ്രാർത്ഥനയുമായി എത്രയോ ആളുകൾ നമുക്കിടയിൽ കാത്തിരിക്കുന്നു. ഒരു കുഞ്ഞിനെ കിട്ടിയാൽ പൊന്നുപോലെ നോക്കാൻ നിരവധിപേർ ഉള്ളപ്പോഴും ഇത്രയും വലിയ ക്രൂരത എന്തിനായിരുന്നു. വിയറ്റ്നാമിൽ ആണ് മനുഷ്യമനസ്സാക്ഷിയെ മരവിപ്പിച്ച ആ സംഭവം ഉണ്ടായത്.\nഒരു ചോരക്കുഞ്ഞിനെ പെറ്റമ്മ പ്ലാസ്റ്റിക് കവറിലാക്കി ഒരു കാപ്പി തോട്ടത്തിലെ മരത്തിൽ കൊണ്ട് തൂക്കിയിട്ടു. കഠിനമായ വെയിൽ എറ്റും വിശപ്പുകൊണ്ടും ആ കുഞ്ഞ് കരഞ്ഞെങ്കിലും അതുവഴി പോയ വഴിപോക്കർ ആരുംതന്നെ തിരിഞ്ഞുനോക്കിയില്ല. ഒടുവിൽ രണ്ടുദിവസത്തിനുശേഷം ഒരു സന്യാസിനി ആണ് മരത്തിൽ തൂക്കിയിട്ട കവറിൽ നിന്നും ഒരു മൂളൽ കേട്ട് അത് പരിശോധിച്ചത്.


Janmabhumi| കമ്മ്യൂണിസ്റ്റ് പാര്‍ട്ടിയുടെ നേപ്പാളിലെ 'കറിവേപ്പില' കെപി ശര്‍മ്മ ഒലി; പ്രധാനമന്ത്രിയെ സ്വന്തം പാര്‍ട്ടിയില് നിന്ന് പുറത്താക്കി; അസാധാരണ നീക്കങ്ങള്\nകമ്മ്യൂണിസ്റ്റ് പാര്‍ട്ടി‍യുടെ നേപ്പാളിലെ 'കറിവേപ്പില' കെപി ശര്‍മ്മ ഒലി; പ്രധാനമന്ത്രിയെ സ്വന്തം പാര്‍ട്ടിയില് നിന്ന് പുറത്താക്കി; അസാധാരണ നീക്കങ്ങള്\nJanuary 24, 2021, 10:55 p.m.\nഞങ്ങള് ഒലിയെ എന്.സി.പിയുടെ ചെയര്‍മാന് സ്ഥാനത്തുനിന്ന് പുറത്താക്കിയിരിക്കുകയാണ്. ഇനി അദ്ദേഹത്തിനെതിരെ ഞങ്ങള് അച്ചടക്ക നടപടി സ്വീകരിക്കും. കാരണം, കമ്യൂണിസ്റ്റ് പാര്‍ട്ടിയില് അംഗമായിരിക്കാനുള്ള യോഗ്യത അദ്ദേഹത്തിനില്ല. ഞങ്ങള് അദ്ദേഹത്തോട് വിശദീകരണം തേടിയിരുന്നു. പക്ഷേ, ഇതുവരെ മറുപടി നല്‍കിയിട്ടില്ലന്നും മാധവ് കുമാര് പറഞ്ഞു.\nകാഠ്മണ്ഡു: നേപ്പാള് പ്രധാനമന്ത്രി കെപി ശര്‍മ്മ ഒലിയെ ഭരണകക്ഷിയായ നേപ്പാള് കമ്മ്യൂണിസ്റ്റ് പാര്‍ട്ടി (എന്‍സിപി)യില് നിന്ന് പുറത്താക്കി. ഇന്ന് പാര്‍ട്ടിയിലെ ഭൂരിപക്ഷ വിഭാഗം സെന്‍ട്രല് കമ്മിറ്റി യോഗം വിളിച്ചുചേര്‍ത്താണ് ഈ സുപ്രധാന തീരുമാനം എടുത്തത്. ശര്‍മ ഒലിയുടെ പ്രാഥമിക അംഗത്വം വരെ റദ്ദാക്കിയിട്ടുണ്ടെന്ന് പാര്‍ട്ടി വക്താവ് നാരായണ് കാജി ശ്രേഷ്ഠ മാധ്യമങ്ങളോട് പറഞ്ഞു. അടുത്തിടെ സര്‍ക്കാരിനെ പിരിച്ചുവിടാന് ഒലി തീരുമാനിച്ചതോടെയാണ് പാര്‍ട്ടിക്കുള്ളില് പ്രതിസന്ധി രൂക്ഷമായത്. ഒലിയുടെ തീരുമാനത്തില് പ്രതിഷേധിച്ച് പാര്‍ട്ടിയിലെ മുന് മാവോയിസ്റ്റ് വിഭാഗത്തിലെ ഏഴു മന്ത്രിമാര് രാജിവച്ചിരുന്നു. ഏപ്രില് 30, മെയ് 10 തീയതികളിലായാണ് നേപ്പാളില് തെരഞ്ഞെടുപ്പ് നടക്കുന്നത്.\nനേരത്തെ തന്നെ അധികാരത്തില് നിന്ന് പുറത്താക്കാന് ശ്രമം നടക്കുന്നതായി നേപ്പാള് പ്രധാനമന്ത്രി കെ.പി. ശര്‍മ ഒലി പറഞ്ഞിരുന്നു. ന്യൂദല്‍ഹിയും കാഠ്മണ്ഡുവും കേന്ദ്രീകരിച്ച് തന്നെ സ്ഥാനഭ്രഷ്ടനാക്കാനുള്ള നീക്കങ്ങള് സജീവമാക്കിയിരിക്കുകയാണ്. കാഠ്മണ്ഡുവിലെ ഇന്ത്യന് എംബസി കേന്ദ്രീകരിച്ച് ഇതിനായി നിരന്തരം യോഗങ്ങള് നടക്കുന്നു. ഒരു മാപ്പ് പ്രിന്റ് ചെയ്തതിന്റെ പേരില് ഒരു പ്രധാനമന്ത്രിയെ പുറത്താക്കേണ്ടതുണ്ടോയെന്ന് കെ.പി. ശര്‍മ ഒലി ചോദിച്ചിരുന്നു.\nകാഠ്മണ്ഡുവിലെ ചൈനീസ് അംബാസിഡറുടെ സ്വാധീനത്തിന് വഴങ്ങി ഇന്ത്യയുമായി നേപ്പാള് സര്‍ക്കാര് അതിര്‍ത്തി തര്‍ക്കത്തിന് തുടക്കമിട്ടതാണ് ഒലിക്ക് വിനയായത്. നൂറ്റാണ്ടുകളായി ഒരുമിച്ച് കിടക്കുന്ന ഇന്ത്യയോട് ചൈനയുടെ നിര്‍ദേശ പ്രകാരം അനാവശ്യ അതിര്‍ത്തി തര്‍ക്കം ആരംഭിച്ചത് നേപ്പാളിന്റെ നിലനില്‍പ്പിന് തന്നെ ഭീഷണിയാണെന്നാണ് നേപ്പാളിലെ രാഷ്ട്രീയ നേതാക്കളും ജനങ്ങളും കരുതുന്നത്.\nമത ഭീകരവാദികളെ പ്രോത്സാഹിപ്പിച്ച് വോട്ട് ബാങ്കായി കണക്കാക്കുന്ന സമീപനം കമ്യൂണിസ്റ്റ് സര്‍ക്കാര് ഉപേക്ഷിക്കണം; രൂക്ഷ വിമര്‍ശനവുമായി വി. മുരളീധരന്\nകമ്മ്യൂണിസ്റ്റുകളും ജിഹാദികളും വിഘടനവാദം വളര്‍ത്തുന്നു: കാ. ഭാ. സുരേന്ദ്രന്\nബംഗാള്: ജനിതകമാറ്റം വന്ന 'വൈറസ്സുകളും' പുതിയ കൂട്ടുകെട്ട്


4malayalees - സൗദി അറേബ്യയില് ഒരു വര്‍ഷത്തെ മള്‍ട്ടിപ്പിള് സന്ദര്‍ശക വിസയിലെത്തിയവര്‍ക്ക് രാജ്യം വിടാതെ വിസ പുതുക്കാന് അവസരം; അബ്ശീര് ഓണ്‍ലൈന് സംവിധാനം വഴി മള്‍ട്ടിപ്പിള് സന്ദര്‍ശക വിസ പുതുക്കാം\nസൗദി അറേബ്യയില് ഒരു വര്‍ഷത്തെ മള്‍ട്ടിപ്പിള് സന്ദര്‍ശക വിസയിലെത്തിയവര്‍ക്ക് രാജ്യം വിടാതെ വിസ പുതുക്കാന് അവസരം; അബ്ശീര് ഓണ്‍ലൈന് സംവിധാനം വഴി മള്‍ട്ടിപ്പിള് സന്ദര്‍ശക വിസ പുതുക്കാം\nസൗദി അറേബ്യയില് ഒരു വര്‍ഷത്തെ മള്‍ട്ടിപ്പിള് സന്ദര്‍ശക വിസയിലെത്തിയവര്‍ക്ക് രാജ്യം വിടാതെ വിസ പുതുക്കാന് അവസരം. നിലവിലെ വിസ നിയമം അനുസരിച്ച് ആറുമാസം മുതല് ഒമ്പത് മാസം വരെ വിസ പുതുക്കുന്നതിന് രാജ്യത്ത് നിന്ന് പുറത്ത് പോയി തിരിച്ചെത്തണമായിരുന്നു. എന്നാല്, അന്തരാഷ്ട്ര വിമാന സര്‍വിസുകള് നിര്‍ത്തിവെക്കുകയും രാജ്യത്തിന്റെ കര അതിര്‍ത്തികള് അടച്ച് യാത്ര വിലക്കുകള് ഏര്‍പ്പെടുത്തുകയും ചെയ്ത സാഹചര്യത്തലാണ് അബ്ശീര് ഓണ്‍ലൈന് സംവിധാനം വഴി മള്‍ട്ടിപ്പിള് സന്ദര്‍ശക വിസ പുതുക്കാന് സൗദി പാസ്‌പോര്‍ട്ട് വിഭാഗം അംഗീകാരം നല്‍കിയത്.\nമൂന്ന് മാസത്തെ വിസ ഫീസായി 100 സൗദി റിയാല് ബാങ്ക് വഴി അടച്ച് ആരോഗ്യ ഇന്‍ഷുറന്‍സ് ഓണ്‍ലൈന് വഴി പുതുക്കിയതിന് ശേഷം അബ്ശീര് സേവനം വഴി വിസ പുതുക്കാവുന്നതാണ്. റോഡ് മാര്‍ഗം ബഹ്റൈനില് പോയി വന്നാണ് പലരും വിസ പുതുക്കിയിരുന്നത്.എന്നാല്, കൊവിഡ് പ്രതിരോധ പ്രവര്‍ത്തനങ്ങളുടെ ഭാഗമായി ബഹ്റൈന് കോസ്വേ അടക്കുകയും അന്തരാഷ്ട്ര വിമാന സര്‍വിസുകള്‍ക്ക് വിലക്ക് ഏര്‍പ്പെടുത്തുകയും ചെയ്തതോടെ നൂറു കണക്കിന് വിദേശികള് എന്ത് ചെയ്യണമെന്നറിയാതെ വലയുകയായിരുന്നു.\n'ഞങ്ങളുടെ പിതാവിനെ കൊന്നവരോട് ക്ഷമിക്കുകയും മാപ്പ് നല്‍കുകയും ചെയ്തിരിക്കുന്നു'; പിതാവിനെ കൊലപ്പെടുത്തിയവരോട് ക്ഷമിച്ചിരിക്കുന്നുവെന്ന് കൊല്ലപ്പെട്ട സൗദി മാധ്യമപ്രവര്‍ത്തകന് ജമാല് ഖഷോഗിയുടെ മകന്\nപ്രവാസികള്‍ക്ക് ആശ്വാസവാര്‍ത്ത; റിയാദില് നിന്ന് തിരുവനന്തപുരത്തേക്ക് എയര് ഇന്ത്യ വിമാനം ഏര്‍പ്പെടുത്തിയതായി ഇന്ത്യന് എംബസി; വിമാനം പുറപ്പെടുക ഈ മാസം 31- ന്; ടിക്കറ്റ് നിരക്കുകള് ഉടന് അറിയിക്കും\nകോവിഡ് ബാധിച്ച് ഭര്‍ത്താവ് വെന്റിലേറ്ററില് കഴിയവേ ഭാര്യ കുഞ്ഞുമായി ജീവനൊടുക്കി; സൗദിയില് ജീവനൊടുക്കിയത് കോഴിക്കോട് സ്വദേശി വാളേരി ബിജുവിന്റെ ഭാര്യയായ മണിപ്പൂരി യുവതിയും ആറുമാസം മാത്രം പ്രായമായ കുഞ്ഞു; യുവാവിന്റെ അമ്മയും ആശുപത്രിയില്\nമെയ് 23 മുതല് 27 വരെ സമ്പൂര്‍ണ ലോക്ക്ഡൗണ് പ്രഖ്യാപിച്ച് സൗദി അറേബ്യ; രാജ്യത്ത് 24 മണിക്കൂര് നിരോധനാജ്ഞയും; സൗദി അറേബ്യയിലെ എല്ലാ നഗരങ്ങളിലും പ്രവിശ്യകളിലും ഉത്തരവ് ബാധകം\nഅടിയന്തിര പാസ്പോര്‍ട്ട് സേവനങ്ങള് മേയ് അഞ്ചു മുതല് ആരംഭിക്കുമെന്ന് സൗദിയിലെ ഇന്ത്യന് എംബസി.; സേവനങ്ങള്‍ക്കായി എംബസിയില് നേരിട്ടെത്താം; അപേക്ഷ സമര്‍പ്പിക്കാന് മുന്‍കൂര് അനുമതി നേടിയിരിക്കണം\n18 വയസ്സിന് താഴെയുള്ളവര്‍ക്ക് വധശിക്ഷ നിരോധിച്ചു; കുറ്റാരോപിതര്‍ക്ക് നല്‍കുന്ന ചാട്ടവാറടി ശിക്ഷയും നിര്‍ത്തലാക്കുന്നു; അടിമുടി പരിഷ്‌കാരങ്ങള്‍ക്കൊരുങ്ങി സൗദി അറേബ്യ\nസൗദിയില് ഏര്‍പ്പെടുത്തിയ കര്‍ഫ്യൂ സമയത്ത് പുറത്തിറങ്ങുന്നതിന് രാജ്യമെങ്ങും ഇന്നുമുതല് ഏകീകൃത പാസ്; അതാത് മന്ത്രാലയങ്ങളാണ് തങ്ങള്‍ക്കു കീഴിലുള്ള വിഭാഗങ്ങള്‍ക്കുള്ള പാസുകള് നല്‍കും\nവൈദ്യതി ബില്ലില് ഇളവ്; കുടിശ്ശിക അടച്ചു തീര്‍ക്കുന്നതിന് സമയം നീട്ടി നല്‍കി; സൗദിയില് കോവിഡ് പ്രതിസന്ധി തരണം ചെയ്യുന്നതിന് സ്വകാര്യ മേഖലയിലെ സ്ഥാപനങ്ങള്‍ക്ക് വീണ്ടും ഇളവ് പ്രഖ്യാപിച്ച് സര്‍ക്കാര്\nസൗദി അറേബ്യയില് കര്‍ഫ്യൂ അനിശ്ചിതകാലത്തേക്ക് നീട്ടിയതായി സൗദി രാജാവ് സല്‍മാന്റെ ഉത്തരവ്; ഇനി കര്‍ഫ്യൂ പിന്‍വലിക്കുക പ്രതിരോധപ്രവര്‍ത്തനങ്ങള് പൂര്‍ണമായും നിയന്ത്രണ വിധേയമായാല് മാത്രം\nസൗദി രാജകുടുംബത്തില് വ്യാപകമായി കൊവിഡ്-19 പടര്‍ന്നു പിടിക്കുന്നു; 150-ാളം രാജകുടുംബാംഗങ്ങള്‍ക്ക് കൊവിഡ് സ്ഥിരീകരിച്ചതായി റിപ്പോര്‍ട്ട്; രാജാവ് സല്‍മാനും രാജകുമാരന് മുഹമ്മദ് ബിന് സല്‍മാനും ഐസൊലേഷനില്


Thursday 25 June 2015 7:31 pm IST\nകൊല്ലം: സംസ്ഥാന സര്‍ക്കാര് ജീവനക്കാരുടെയും അദ്ധ്യാപകരുടെയും ശമ്പള പരിഷ്‌കരണ നടപടികള് ത്വരിതപ്പെടുത്തണമെന്ന് കേരള എന്‍ജിഒ സംഘ് സംസ്ഥാന ജനറല് സെക്രട്ടറി പി. സുനില്‍കുമാര് ആവശ്യപ്പെട്ടു. ഫെറ്റോ ജില്ലാസമ്മേളനം കൊല്ലം മസ്ദൂര്‍ഭവന് ഹാളില് ഉദ്ഘാടനം ചെയ്യുകയായിരുന്നു അദ്ദേഹം. ജീവനക്കാര്‍ക്കും പെന്‍ഷന്‍കാര്‍ക്കും കുടുംബാംഗങ്ങള്‍ക്കും ആരോഗ്യ ഇന്‍ഷുറന്‍സ് പദ്ധതി ഉടന് നടപ്പാക്കണമെന്നും അദ്ദേഹം ആവശ്യപ്പെട്ടു. ഫെറ്റോ ജില്ലാ പ്രസിഡന്റ് ടി.എന്. രമേശ് അദ്ധ്യക്ഷത വഹിച്ച സമ്മേളനത്തില് ബിഎംഎസ് ജില്ലാ പ്രസിഡന്റ് ശിവജി സുദര്‍ശനന് മുഖ്യ പ്രഭാഷണം നടത്തി. എന്‍ജിഒ സംഘ് മുന് സംസ്ഥാന പ്രസിഡന്റ് എം.എസ്.ശ്യാംകുമാര്, കെജിഒ സംഘ് സംസ്ഥാനപ്രസിഡന്റ് ഡോ.എന്. സോമന്, എന്‍ജിഒ സംഘ് സംസ്ഥാന വൈസ് പ്രസിഡന്റ് ബി. ജയപ്രകാശ്, മുന്‍സിപ്പല് കോര്‍പ്പറേഷന് സ്റ്റാഫ് സംഘ് സംസ്ഥാന വൈസ് പ്രസിഡന്റ് പി. കുമാര്, നാഷണല് ടീച്ചേഴ്‌സ് യൂണിയന് ജില്ലാ പ്രസിഡന്റ് ബി. ബിധു, പെന്‍ഷനേഴ്‌സ് സംഘ് ജില്ലാ പ്രസിഡന്റ് കെ. ഓമനക്കുട്ടന്‍പിള്ള എന്നിവര്‍സംസാരിച്ചു. ജില്ലാസെക്രട്ടറി എസ്.കെ. ദിലീപ് കുമാര് കെ. രാമകൃഷ്ണപിള്ള പി. ഗോപകുമാര് എന്നിവര് സംബന്ധിച്ചു.


നയൻതാരയ്ക്കായി പിറന്നാൾ സ്പെഷ്യൽ പോസ്റ്റർ ഒരുക്കി 'നിഴൽ' ടീം- ആശംസയുമായി മോഹൻലാൽ -\nHome Cinema നയൻതാരയ്ക്കായി പിറന്നാൾ സ്പെഷ്യൽ പോസ്റ്റർ ഒരുക്കി ‘നിഴൽ’ ടീം- ആശംസയുമായി മോഹൻലാൽ\nകുഞ്ചാക്കോ ബോബനും നയൻതാരയും ഒന്നിക്കുന്ന ചിത്രമാണ് നിഴൽ. നായികയായ നയൻതാരയുടെ പിറന്നാളിനോടനുബന്ധിച്ച് നിഴലിന്റെ പോസ്റ്റർ പുറത്തുവിട്ടിരിക്കുകയാണ് അണിയറപ്രവർത്തകർ. നടൻ മോഹൻലാൽ തന്റെ ഫേസ്ബുക്ക് പേജിലൂടെയാണ് നയൻതാരയുടെ ചിത്രമുള്ള പോസ്റ്റർ പങ്കുവെച്ചത്. പോസ്റ്റാറിനൊപ്പം താരത്തിന് പിറന്നാൾ ആശംസിക്കുകയുമാണ് മോഹൻലാൽ.\nചിത്രം ഇപ്പോൾ എറണാകുളത്ത് ചിത്രീകരണം പുരോഗമിക്കുകയാണ്. സംസ്ഥാന അവാർഡ് നേടിയ എഡിറ്റർ അപ്പു എൻ ഭട്ടതിരി ആദ്യമായി സംവിധാനം ചെയ്യുന്ന ചിത്രമാണ് നിഴൽ. ത്രില്ലർ ചിത്രമാണ് നിഴൽ. ചിത്രത്തിന്റെ ഭൂരിഭാഗവും എറണാകുളത്ത് ചിത്രീകരിക്കും. കേരളത്തിന് പുറത്ത് രണ്ട് ദിവസത്തെ ഷൂട്ടിംഗ് മാത്രമാണുള്ളത്. വളരെ കുറച്ച് ശ്രദ്ധേയരായ അഭിനേതാക്കൾ മാത്രമാണ് ചിത്രത്തിലുള്ളത്. നവാഗതനായ സഞ്ജീവ് തിരക്കഥയെഴുതുന്ന സിനിമയുടെ ക്രിയേറ്റിവ് വിഭാഗത്തിൽ തീവണ്ടി സംവിധായകൻ ഫെല്ലിനിയുമുണ്ട്. ശക്തമായ സ്ത്രീ കഥാപാത്രത്തെയാണ് നയൻതാര ചിത്രത്തിൽ കൈകാര്യം ചെയ്യുന്നത്.\nRead More: ദിവസവും ഓരോ അല്ലി വെളുത്തുള്ളി കഴിച്ചാൽ ഗുണങ്ങൾ ഇവയൊക്കെ\nStory highlights- nizhal movie poster


വീക്ഷണഗോപുരം: March 2013\nമിസ്പ മന്ദിരത്തിന്റെ ശിലാസ്ഥാപനം നടത്തി\nകൂത്താട്ടുകുളം, 2013 മാര്‍ച്ച് 18: മലങ്കര ഓര്‍ത്തഡോക്സ് സുറിയാനി സഭയുടെ കണ്ടനാടു്-ഈസ്റ്റ് ഭദ്രാസനത്തിന്റെ കൂത്താട്ടുകുളം മേഖലാ ആസ്ഥാനമായി പണിയുന്ന മിസ്പ മന്ദിരത്തിന്റെ ശിലാസ്ഥാപനം കണ്ടനാടു്-ഈസ്റ്റ് ഭദ്രാസന മേലദ്ധ്യക്ഷന് ഡോ. തോമസ് മാര് അത്താനാസിയോസ് മെത്രാപ്പോലീത്ത നിര്‍വഹിച്ചു.\nമേഖലാ പ്രസിഡന്റ് ഫാ.മാത്യൂസ് ചെമ്മനാപ്പാടം, ഭദ്രാസന സെക്രട്ടറി ഫാ. അബ്രാഹം കാരാമേല്, ഫാ ഏലിയാസ് മണ്ണാത്തിക്കുളം, ഫാ. ജോണ് വി.ജോണ്, ഫാ. മേരിദാസ് സ്റ്റീഫന്, ഫാ. പൗലോസ് പടവെട്ടില്, ഫാ. പൗലോസ് സ്കറിയ എന്നിവര് സഹകാര്‍മികരായി. സികെ ഏലിയാസ്, പ്രഫ. കെ റ്റി ജോയി, ജോസഫ് ജോര്‍ജ് കളത്തില്, റ്റി എ ബാബു തട്ടമ്പാറ, അവിരാച്ചന് മറ്റത്തില്, ഗീവറുഗീസ് വെള്ളാരംകുന്നേല്, എബി ജോണ് വന്‍നിലം തുടങ്ങിയവര് പങ്കെടുത്തു.\nപ്രകാശിപ്പിച്ചതു് തിങ്കളാഴ്‌ച, മാർച്ച് 18, 2013 അഭിപ്രായങ്ങളൊന്നുമില്ല:


three people tested positive after death\nസംസ്ഥാനത്ത് മരണപ്പെട്ട മൂന്നു പേര്‍ക്ക് ഇന്ന് കോവിഡ് സ്ഥിരീകരിച്ചു\nകാസര്‍കോട് മരണപ്പെട്ടയാളുടെ സമ്പർക്ക പട്ടികയിൽ നാനൂറോളം പേരുണ്ടെന്ന് ജില്ലാ ഭരണകൂടം.\nPublished on : 28 Jul, 2020 , 8:40 am\nതിരുവനന്തപുരം: സംസ്ഥാനത്ത് കഴിഞ്ഞ ദിവസം മരിച്ച തിരുവനന്തപുരം കാട്ടാക്കട സ്വദേശിനിക്ക് കോവിഡ് സ്ഥിരീകരിച്ചു. ഹൃദ്രോഗിയായിരുന്ന പ്രപുഷ കോവിഡ് പോസിറ്റാവാണെന്ന് മരണ ശേഷം നടത്തിയ പരിശോധനയിലാണ് തെളിഞ്ഞത്. ഇതോടെ സംസ്ഥാനത്ത് ഇന്ന് മൂന്ന് പേര്‍ക്ക് മരണാനന്തരം കോവി‍ഡ് സ്ഥിരീകരിച്ചു.\nഞായറാഴ്ച മരിച്ച കാസർകോട് താളിപ്പടപ്പ് സ്വദേശി കെ ശശിധരയാണ് മരണ ശേഷം കോവിഡ് സ്ഥിരീകരിച്ച മറ്റൊരാള്. കാസർകോട് നഗരത്തിലെ സ്വകാര്യ ആശുപത്രിയിലായിരുന്നു ഇദ്ദേഹത്തിന്‍റെ മരണം. ഇയാള്‍ക്ക് ഒരാഴ്ചയായി പനിയും ശ്വാസം മുട്ടും അനുഭവപ്പെട്ടിരുന്നു. ഭാരത് ബീഡി കോൺട്രാക്ടറായ ശശിധരയുടെ സമ്പർക്ക പട്ടികയിൽ നാനൂറോളം പേരുണ്ടെന്ന് ജില്ലാ ഭരണകൂടം അറിയിച്ചു. ഇതോടെ, കാസർകോട് കോവിഡ് മരണം ആറായി.\nആലപ്പുഴ സ്വദേശി ത്രേസ്യാമ്മയുടെ പരിശോധന ഫലവും പോസിറ്റീവായിരുന്നു. 62 വയസ്സുകാരിയായ ഇവര് വൃക്ക സംബന്ധമായ അസുഖത്തെ തുടർന്ന് ചികിത്സയിലിരിക്കെ ഇന്നലെ ഉച്ചയ്ക്ക് വണ്ടാനം മെഡിക്കൽ കോളേജ് ആശുപത്രിയില് വച്ചായിരുന്നു മരണപ്പെട്ടത്. ആലപ്പുഴ മാരാരിക്കുളം വടക്ക് പ‌ഞ്ചായത്തിലെ 14ാം വാർഡിലായിരുന്നു ഇവരുടെ താമസം.


അതെല്ലാം അതിജീവിച്ചു ബെഡ്ഷീറ്റിനകത്ത് മൂടി പുതച്ചു, പറയാൻ വാക്കുകളില്ല... അന്ന് ജീവിതത്തിൽ സംഭവിച്ചത്! വാക്കുകൾ മുറിഞ്ഞ് മേഘ്ന - metromatinee.com Lifestyle Entertainment & Sports\nഅമൃത എന്ന കഥാപാത്രത്തിലൂടെ മലയാളി മിനി സ്‌ക്രീൻ പ്രേക്ഷകരുടെ മനസ്സിൽ ഇടം പിടിച്ച മേഘ്ന വിൻസെന്റ് ഇന്ന് തമിഴകത്തും സുപരിചിതയാണ്. ചെന്നൈയിൽ സ്ഥിര താമസമാക്കിയ മേഘ്‌ന ഇപ്പോൾ തിരക്കിൻറെ ലോകത്ത് ആണ്. ലോക്ഡൗണ് കാലത്ത് മേഘ്‌ന സ്റ്റുഡിയോ ബോക്‌സ് എന്ന പേരില് ആരംഭിച്ച യൂട്യൂബ് ചാനലിലൂടെ തന്റെ വിശേഷങ്ങള് ആരാധകരുമായി നടി പങ്കുവെക്കാറുണ്ട്.\nഏറ്റവും പുതിയതായി പൊങ്കലിനോട് അനുബന്ധിച്ച് ആരാധകരുടെ പല ചോദ്യങ്ങള്‍ക്കുള്ള മറുപടികളുമായി എത്തിയിരിക്കുകയാണ് നടി. മലയാളത്തിലേക്ക് വരുന്നുണ്ടോ, വിഷാദത്തെ എങ്ങനെയാണ് മറികടന്നത് തുടങ്ങി ഒരുപാട് കാര്യങ്ങള് പുതിയ വീഡിയോയിലൂടെ മേഘ്‌ന വെളിപ്പെടുത്തി. ഒപ്പം തമിഴിലെ ആരാധകര്‍ക്ക് ഒരു സര്‍പ്രൈസും പ്രഖ്യാപിച്ചിരുന്നു.\n‘ഞാന് എവിടെയാണെന്ന് കൂടുതല് പേരും ചോദിക്കുന്നുണ്ട്. ഞാന് ചെന്നൈയിലാണ്. ചേച്ചി അഭിനയം നിര്‍ത്തിയോ, മലയാളത്തിലേക്ക് എന്നാണ് വരുന്നതെന്ന് കുറേ പേര് ചോദിച്ചിരുന്നു. എത്രയും വേഗം ഞാന് മലയാളം സീരിയലിലേക്ക് വരുന്നതാണ്. കൂടുതല് വിവരങ്ങള് വഴിയെ അറിയിക്കാമെന്നാണ് മേഘ്‌ന പറയുന്നത്. ഒരുപാട് ആളുകള് തന്നോട് ചോദിച്ച മറ്റൊരു കാര്യമാണ്, ഞാന് എങ്ങനെ ഡിപ്രെഷനെ അതിജീവിച്ചു എന്നത്. എനിക്ക് അത് പറയാന് അറിയില്ല. ആളുകളെ ഫേസ് ചെയ്യാനാകാതെ ഞാന് ഫുള് ടൈം ഒരു ബെഡ്ഷീറ്റിനകത്ത് മൂടി പുതച്ചിരിക്കുകയായിരുന്നു. ആരെങ്കിലും വന്നാല് തന്നെ എനിക്ക് അവരെ നോക്കാന് പോലും സാധിച്ചിരുന്നില്ല. ഞാന് അനുഭവിച്ചത് എന്താണെന്ന് വാക്കുകളിലൂടെയല്ല, വീഡിയോയിലൂടെ കാണിക്കണമെന്നാണ് ആഗ്രഹമെന്ന് മേഘ്‌ന പറയുന്നു.\nതമിഴില് അഭിനയിക്കുന്നത് കൊണ്ട് അവിടെയും നിരവധി ആരാധകരുണ്ടെന്ന് നടി പറയുന്നു. ഈ ചാനലില് മലയാളത്തില് സംസാരിക്കുന്നത് കൊണ്ട് തമിഴ് ആരാധകര്‍ക്കുള്ള ഒരു സര്‍പ്രൈസും വീഡിയോയുടെ അവസാനം മേഘ്‌ന പങ്കുവെച്ചിരുന്നു. തന്റെ വിശേഷങ്ങള് തമിഴ് ആരാധകരിലേക്ക് എത്തിക്കനായി വൈകാതെ തമിഴിലും ഒരു യൂട്യുബ് ചാനല് ആരംഭിക്കുമെന്ന് നടി പറയുന്നു.\nഅവനാണ് എന്റെ ഏറ്റവും വലിയ കരുത്ത്; അവന്റെ മുഖത്തേക്ക് നോക്കുമ്പോള് ഞാന് സന്തോഷം കാണുന്നു..\nഒരുപാട് ബോർ ആയി പോയി വെറുതെ അല്ല ഡിവോഴ്സ് ആയത്; കോപ്രായങ്ങൾ ചെയ്‌താൽ ആരാധകർ കൂടുമെന്നാണോ!\nആരും ഭയപ്പെടേണ്ടതില്ല ; ഞങ്ങൾ കൊവിഡിനെ പോരാടി തോൽപ്പിക്കും; മേഘ്ന രാജ്\nചീരു പറഞ്ഞത് സത്യമായി തീർന്നു; ആ കാര്യങ്ങളെല്ലാം അതെ പോലെ സംഭവിച്ചു; തുറന്ന് പറഞ്ഞ് മേഘ്‌ന രാജ്


ഇന്ത്യയിലെ ഏറ്റവും ഇന്ധനക്ഷമതയുള്ള പെട്രോള് കാര്! Celerio-യുടെ ബുക്കിംഗ് ആരംഭിച്ച് Maruti - Malayalam DriveSpark\nഇന്ത്യയിലെ ഏറ്റവും ഇന്ധനക്ഷമതയുള്ള പെട്രോള് കാര്! Celerio-യുടെ ബുക്കിംഗ് ആരംഭിച്ച് Maruti\nPublished: Tuesday, November 2, 2021, 13:11 [IST]\nവാഹന വിപണി ഏറെ പ്രതീക്ഷയോടെ ഉറ്റുനോക്കുന്ന അവതരണമാണ് ആഭ്യന്തര നിര്‍മാതാക്കളായ മാരുതി സുസുക്കിയില് നിന്നുള്ള പുതുതലമുറ സെലേറിയോയുടേത്. സെലേറിയോ അതിന്റെ ഏറ്റവും പുതിയ അവതാറില് ഇന്ത്യന് നിരത്തുകളില് എത്താന് ഒരുങ്ങുകയാണ്.\nരണ്ടാം തലമുറ സെലേറിയോയെ നവംബര് 10 ന് ആഭ്യന്തര വിപണിയില് അവതരിപ്പിക്കുമെന്നാണ് സൂചന. ഇന്തോ-ജാപ്പനീസ് നിര്‍മാതാവ് മാസങ്ങളോളം പുതിയ മോഡല് നിരത്തുകളില് പരീക്ഷിക്കുന്നത് ശ്രദ്ധയില്‍പ്പെട്ടിരുന്നു, അതിന്റെ ഉത്പാദനം അടുത്തിടെ ഗുഡ്ഗാവിലെ മനേസര് പ്ലാന്റില് ആരംഭിക്കുകയും ചെയ്തു.\nഅരങ്ങേറ്റത്തിന് മുന്നോടിയായി വാഹനത്തിന്റെ ബുക്കിംഗ് കമ്പനി ആരംഭിച്ചിരിക്കുകയാണ്. 11,000 രൂപയ്ക്ക് വാഹനത്തിന്റെ ബുക്കിംഗ് തുറന്നതായി കമ്പനി അറിയിച്ചു. 2021 മാരുതി സെലേറിയോ അതിന്റെ ബാഹ്യ ഡിസൈന് മുതല് ക്യാബിന് കംഫര്‍ട്ട്, ഫീച്ചര് ലിസ്റ്റ് വരെ നിരവധി സുപ്രധാന അപ്ഡേറ്റുകള് വാഗ്ദാനം ചെയ്യുമെന്നും റിപ്പോര്‍ട്ടില് പറയുന്നു.\nസെമികണ്ടക്ടര് ചിപ്പുകളുടെ ആഗോള ദൗര്‍ലഭ്യത്തിനിടയില് വില്‍പ്പന അളവ് വര്‍ദ്ധിപ്പിക്കുന്നതിനായി പുതിയ സ്വിഫ്റ്റിന് ശേഷം ഈ വര്‍ഷം കാര് നിര്‍മ്മാതാക്കളില് നിന്ന് വിപണിയില് എത്തുന്ന മറ്റൊരു മോഡലാണ് സെലേറിയോ.\nകൊവിഡ്-19 കാലത്ത് ആളുകള് പൊതുഗതാഗതം ഉപേക്ഷിച്ച് സ്വന്തം വാഹനം എന്ന രീതിയിലേക്ക് ചുരുങ്ങുമ്പോള്, ഏറ്റവും കൂടുതല് പ്രധാന്യം ലഭിച്ച ശ്രേണിയാണ് ചെറിയ വാഹനങ്ങളുടേത്. ഈ വിഭാഗത്തില് ആധിപത്യം പുലര്‍ത്താനും സെലേറിയോയ്ക്ക് സാധിക്കുകയും ചെയ്തു.\nഏറ്റവും പുതിയ സെലേറിയോയ്ക്കും ഈ പാത മുന്നോട്ട് കൊണ്ടുപോകാന് സാധിക്കുമെന്ന പ്രതീക്ഷയിലാണ് നിര്‍മാതാക്കളും. ''പുതിയ പെട്രോള് എഞ്ചിന്, ചടുലവും സ്‌റ്റൈലിഷുമായ ഡിസൈന്, സെഗ്മെന്റ്-ഫസ്റ്റ് ഫീച്ചറുകളുമുള്ള പുതിയ സെലേറിയോ ഒരു ഓള്‍റൗണ്ടര് വാഹനമാണെന്നാണ് മാരുതി സുസുക്കി ഇന്ത്യ ലിമിറ്റഡിന്റെ മാര്‍ക്കറ്റിംഗ് ആന്‍ഡ് സെയില്‍സ് എക്സിക്യൂട്ടീവ് ഡയറക്ടര് ശശാങ്ക് ശ്രീവാസ്തവ പറഞ്ഞത്.\nഓള്-ന്യൂ സെലേറിയോ കോംപാക്ട് സെഗ്മെന്റിന് വീണ്ടും ഊര്‍ജം പകരുമെന്ന് ഞങ്ങള്‍ക്ക് ഉറപ്പുണ്ടെന്നും അദ്ദേഹം കൂട്ടിച്ചേര്‍ത്തു. സെലേറിയോ 2014 മുതല് വില്‍പ്പനയ്ക്ക് എത്തുന്നുണ്ട്. നാളിതുവരെ ബ്രാന്‍ഡിന്റെ ഏറ്റവും കൂടുതല് വിറ്റഴിക്കപ്പെടുന്ന ബജറ്റ് ഹാച്ച്ബാക്കുകളില് ഒന്നുകൂടിയാണിത്.\nവരാനിരിക്കുന്ന മോഡല് ഏറ്റവും പുതിയ ക്രാഷ് ടെസ്റ്റ് മാനദണ്ഡങ്ങള് പാലിക്കുന്ന ഭാരം കുറഞ്ഞ Heartect K പ്ലാറ്റ്ഫോമിനെ അടിസ്ഥാനമാക്കിയുള്ളതായിരിക്കും. പുതിയ അവതാറിലെ സെലേറിയോയുടെ മൊത്തത്തിലുള്ള വലിപ്പം നിലവിലെ പതിപ്പിനെക്കാള് വലുതായതായിക്കുമെന്നും പറയുന്നു. നിലവിലെ മോഡലുമായി താരതമ്യപ്പെടുത്തുമ്പോള് ഇതിന്റെ ക്യാബിന് സ്‌പെയ്‌സ് വലുതായിരിക്കുമെന്നും കമ്പനി ഉറപ്പുനല്‍കുന്നുണ്ട്.\nഒന്നിലധികം കളര് ഓപ്ഷനുകളിലാകും വാഹനം വിപണിയില് എത്തുക. 2022 മാരുതി സുസുക്കി സെലേറിയോയുടെ പുറംഭാഗത്ത് പുനര്‍രൂപകല്‍പ്പന ചെയ്ത ഫ്രണ്ട് ഫാസിയയും പുതിയ ഗ്രില് സെക്ഷനും തിരശ്ചീനമായ ക്രോം സ്ലാറ്റും സുസുക്കി ബാഡ്ജ് മധ്യഭാഗത്തും കാണാന് സാധിക്കും.\nഹണികോമ്പ് ഇന്‍സെര്‍ട്ടുകള്, പുതുക്കിയ ഹെഡ്‌ലാമ്പ്, പുതിയ ബോണറ്റ് ഘടന, വിശാലമായ എയര് ഇന്‍ടേക്കോടുകൂടിയ പുതുക്കിയ ഫ്രണ്ട് ബമ്പര്, പുതിയ ഫോഗ് ലാമ്പ് ഹൗസിംഗ് എന്നിവയെല്ലാം മുന്നിലെ പ്രധാന ഡിസൈന് ഘടകങ്ങളാകും.\nവലിയ വിന്‍ഡോകള്, പിന്‍ഭാഗത്തേക്ക് ചെറുതായി ചരിഞ്ഞ റൂഫ്ലൈന്, പുതിയ ടെയില് ലാമ്പുകള്, ബൂട്ട്ലിഡിന്റെ അരികില് സംയോജിപ്പിച്ച സ്പോയിലര്, പുതുക്കിയ ബമ്പര്, വിംഗ് മിററുകളില് സംയോജിപ്പിച്ചിരിക്കുന്ന ടേണ് സിഗ്‌നലുകള്, പുതുതായി രൂപകല്‍പ്പന ചെയ്ത ടയറുകള് തുടങ്ങിയവയാണ് മറ്റ് ഡിസൈന് ഹൈലൈറ്റുകളാണ്.\nഅടുത്ത തലമുറ K-സീരീസ് ഡ്യുവല്‍ജെറ്റ്, ഡ്യുവല് VVT സാങ്കേതികവിദ്യയാണ് വാഹനത്തിന് ലഭിക്കുന്നത്. ഈ സാങ്കേതികവിദ്യയോടെ ഇന്ത്യയിലെ ഏറ്റവും ഇന്ധനക്ഷമതയുള്ള പെട്രോള് കാര് എന്ന ഖ്യാതിയാണ് സെലേറിയോയ്ക്ക് ഉള്ളതെന്നും കമ്പനി അവകാശപ്പെട്ടു.\nഇത് 26 കിലോമീറ്ററോളം ഇന്ധനക്ഷമത നല്‍കുമെന്നാണ് പ്രതീക്ഷിക്കുന്നത്. മൂന്ന് സിലിണ്ടര് യൂണിറ്റിന് കരുത്തിലും നേരിയ വര്‍ധനവ് ലഭിക്കുമെന്നാണ് സൂചന. ഇത് സ്റ്റാന്‍ഡേര്‍ഡ് ആയി അഞ്ച് സ്പീഡ് മാനുവല് ട്രാന്‍സ്മിഷനുമായോ, ഓപ്ഷനായി അഞ്ച് സ്പീഡ് AMT-യുമായോ ജോടിയാക്കുകയും ചെയ്യും.\nവാഹനത്തിന്റെ അകത്തളത്തിലും മാറ്റങ്ങള് ഉണ്ടാകും. ഡാഷ്ബോര്‍ഡും സെന്റര് കണ്‍സോളും കമ്പനി നവീകരിക്കും.\nആപ്പിള് കാര്‍പ്ലേ, ആന്‍ഡ്രോയിഡ് ഓട്ടോ കോംപാറ്റിബിലിറ്റിയുള്ള വലിയ സ്മാര്‍ട്ട്പ്ലേ സ്റ്റുഡിയോ ടച്ച്സ്‌ക്രീന് ഇന്‍ഫോടെയ്ന്‍മെന്റ്, സെമി-ഡിജിറ്റല് ഇന്‍സ്ട്രുമെന്റ് കണ്‍സോള്, റിവേഴ്സ് പാര്‍ക്കിംഗ് സെന്‍സറുകള്, ഇബിഡിയുള്ള എബിഎസ്, ഡ്യുവല് ഫ്രണ്ട് എയര്‍ബാഗുകള് തുടങ്ങിയവയും ഫീച്ചര് ലിസ്റ്റില് മാരുതി ഉള്‍പ്പെടുത്തിയേക്കും.\nMaruti suzuki start accepting neg gen celerio bookings in india here are all the details


ബോധപൂര്‍വ്വം STD ബാധിപ്പിക്കപ്പെട്ട ഗ്വാട്ടിമാലക്കാര് ജോണ് ഹോപ്കിസിനെതിരെ കേസ് കൊടുത്തു – നേരിടം\n1930കളിലെ Tuskegee syphilis പരീക്ഷണം എന്ന് കേട്ടിട്ടില്ലെ? venereal രോഗങ്ങള് ബാധിച്ച അലബാമയിലെ ദരിദ്രരായ കറുത്തവരെ ശാസ്ത്രജ്ഞര് പഠിച്ചു. എന്നാല് അക്കാര്യം അവരോട് പറഞ്ഞില്ല. ചികില്‍സ എന്തെന്നും പറഞ്ഞില്ല.\n1945 – 1956 കാലത്ത് ഗ്വാട്ടിമാലയില് നടത്തിയ സമാനമായ പഠനത്തിന് Johns Hopkins University ഉം Rockefeller Foundation ഉം സഹായം നല്‍കി എന്ന് കഴിഞ്ഞ ആഴ്ച വന്ന കേസ് ആരോപിക്കുന്നു. അനാധര്, ജയിലിലുള്ളവര്, മാനസിക രോഗികള്, വേശ്യകള് തുടങ്ങിയവരെ നിര്‍ബന്ധപൂര്‍വ്വം ലൈംഗിക രോഗങ്ങള് ബാധിപ്പിച്ചു എന്നും കേസില് പറയുന്നു. പെന്‍സിലിന് ഉള്‍പ്പടെയുള്ള ഏത് മരുന്നാണ് ഈ രോഗം തടയാന് സഹായിക്കുന്നത് എന്ന് കണ്ടെത്താനായിരുന്നു അത്. ഈ പരീക്ഷണത്തിന് വിധേയരായവരോട് അവര് ഈ രോഗബാധിതരാണെന്ന് പറഞ്ഞില്ല. അതുകൊണ്ട് അവരില് ചിലര് മരിച്ചു. മറ്റുചിലര് രോഗം അവരുടെ spouses നും ലൈംഗികപങ്കാളികള്‍ക്കും കുട്ടികള്‍ക്കും കൊടുത്തു. $100 കോടി ഡോളര് നഷ്ടപരിഹാരമാണ് 774 പരാതിക്കാര് കേസിലൂടെ ആവശ്യപ്പെടുന്നത്. അതില് ഈ പരീക്ഷത്തിലകപ്പെട്ട ഇരകളും അവരുടെ പിന്‍മുറക്കാരും ഉള്‍പ്പെടുന്നു.\nനഷ്ടപരിഹാരം നേടാനുള്ള രണ്ടാമത്തെ ശ്രമമാണിത്. ഗ്വാട്ടിമാലയില് U.S. Public Health Service നടപ്പാക്കിയ പരീക്ഷണങ്ങളുടെ പേരില് 2012 ല് അമേരിക്കയുടെ സര്‍ക്കിരിനെതിരെ ഒരു class-action federal lawsuit കൊടുത്തിരുന്നു. വിദേശത്ത് നടന്ന സംഭവത്തിന്റെ വേദനകളുടെ പേരില് ഗ്വാട്ടിമാലക്കാര്‍ക്ക് അമേരിക്കക്കെതിരെ കേസ് കൊടുക്കാനാവില്ല എന്ന് പറഞ്ഞ് ഒരു ജഡ്ജി അത് തള്ളിക്കളഞ്ഞു. Baltimore City Circuit Court ല് ആണ് പുതിയ കേസ് കൊടുത്തത്.\nJohns Hopkins ഉം Rockefeller Foundation ഉം ഗ്വാട്ടിമാലയിലെ പരീക്ഷണങ്ങള് രൂപകല്‍പ്പന ചെയ്യുകയും, പിന്‍തുണക്കുകയും, അതില് നിന്ന് പ്രയോജനം നേടുകയും ചെയ്തു എന്ന് കേസില് പറയുന്നു.\n— സ്രോതസ്സ് cnn.com | Apr 14, 2015\nTagged അക്രമം,അമേരിക്ക,ആരോഗ്യം,ലാറ്റിന് അമേരിക്ക,ശാസ്ത്രം\nമുമ്പത്തെ ലേഖനം ലാഹോറിലെ വനിതജയിലില് പതാക ഉയര്‍ത്തിയ സ്ത്രീകള്\nഅടുത്ത ലേഖനം മുമ്പ് കരുതിയിരുന്നതിനേക്കാള് വളരേധികം പൊതുവായ കാര്യങ്ങള് ഭൂമിയിലെ സ്പീഷീസുകള്‍ക്കുണ്ട്


തെരഞ്ഞെടുപ്പ് പ്രക്രിയയില് സജീവമായി പങ്കെടുത്ത എല്ലാവരെയും ടെസ്റ്റ് ചെയ്യും; നാളെയും മറ്റന്നാളും രണ്ടര ലക്ഷം പേർക്ക് കോവിഡ് പരിശോധന - Media Malayalam (മീഡിയ മലയാളം)\nതിരുവനന്തപുരം: തെരഞ്ഞെടുപ്പ് പ്രക്രിയയില് സജീവമായി പങ്കെടുത്ത എല്ലാവരെയും ടെസ്റ്റ് ചെയ്യും.കോവിഡ് കേസുകള് വര്‍ധിച്ചുവരുന്ന സാഹചര്യത്തിൽ ചേർന്ന അടിയന്തര അവലോകന യോഗത്തിലാണ് തീരുമാനം.ഏപ്രില് 16, 17 തിയ്യതികളില് രണ്ടരലക്ഷം പേര്‍ക്ക് കോവിഡ് പരിശോധന നടത്താന് തീരുമാനിച്ചു.\nകോവിഡ് മുന്നണി പ്രവർത്തകർ, കോവിഡ് വ്യാപനം വളരെ വേഗം നടക്കുന്ന സ്ഥലങ്ങളില് ജീവിക്കുന്നവര്, ധാരാളം ആളുകളുമായി സമ്പര്‍ക്കം പുലര്‍ത്തുന്ന പൊതുഗതാഗത മേഖല, ഹോസ്പിറ്റാലിറ്റി, ടൂറിസം മേഖല, ഷോപ്പുകള്, ഹോട്ടലുകള്, മാര്‍ക്കറ്റുകള്, സേവനകേന്ദ്രങ്ങള് എന്നിവിടങ്ങളില് ജോലി ചെയ്യുന്നവര്, ഡെലിവറി എക്‌സിക്യൂട്ടീവുകള് മുതലായ ഹൈറിസ്‌ക് ആളുകളെ കണ്ടെത്തി ടെസ്റ്റ് ചെയ്യും.\nവ്യാപകമായ പരിശോധന, കർശനമായ നിയന്തണം, ഊർജിതമായ വാക്സിനേഷൻ എന്നീ മൂന്നു തലങ്ങളിലൂടെ കോവിഡ് വ്യാപനം തടയാനാണ് സർക്കാർ ഉദ്ദേശിക്കുന്നത്.\nവിപുലമായ പരിശോധനയ്ക്കുള്ള സൗകര്യങ്ങള് എല്ലാ ജില്ലകളിലും ഒരുക്കി. ജില്ലകള് തങ്ങള്‍ക്ക് നിശ്ചയിച്ച ടാര്‍ഗറ്റ് പൂര്‍ത്തീകരിക്കണമെന്ന് യോഗത്തില് നിര്‍ദേശിച്ചു.\nഎല്ലാ സര്‍ക്കാര് വകുപ്പുകളും സഹകരിച്ച് ഏകോപിതമായി കാര്യങ്ങള് നീക്കണമെന്ന് നിര്‍ദേശിച്ചു. അടുത്ത രണ്ടാഴ്ച ഫലപ്രദമായ നടപടികള് ഇക്കാര്യത്തില് ഉണ്ടാവണം. കണ്ടെന്‍മെന്റ് സോണുകള് നിര്‍ണയിക്കുന്നത് കോവിഡ് പരിശോധനയ്ക്ക് തടസ്സമാവുന്ന രീതിയിലാവരുത്. പരീക്ഷാ കാലമായതിനാല് വിദ്യാര്‍ത്ഥികള്‍ക്ക് ആവശ്യമായ യാത്രാസൗകര്യം ഏര്‍പ്പെടുത്തണം. വലിയ തിരക്കുള്ള മാളുകള്, മാര്‍ക്കറ്റുകള് എന്നിവിടങ്ങളില് അതീവ ശ്രദ്ധ പുലര്‍ത്തണം. അവിടങ്ങളില് ആളുകള് കൂടുന്നത് നിയന്ത്രിക്കണം. വിവാഹം, ഗൃഹപ്രവേശം ഉള്‍പ്പെടെയുള്ള പൊതുപരിപാടികള് നടത്തുന്നതിന് നേരത്തെ ഉണ്ടായിരുന്നതുപോലെ മൂന്‍കൂര് അനുമതി വാങ്ങണം. ഇൻഡോർ പരിപാടികളിൽ പങ്കെടുക്കാവുന്നവരുടെ എണ്ണം എഴുപത്തിയഞ്ചായും ഔട്ട്ഡോർ പരിപാടികളിൽ നൂറ്റമ്പതായും പരിമിതപ്പെടുത്തി.\nഎല്ലായിടത്തും ശാരീരിക അകലം പാലിക്കുന്നുണ്ടെന്ന് ഉറപ്പാക്കണം. ട്യൂഷന് സെന്ററുകള് രോഗവ്യാപനത്തിനിടയാക്കരുത്. അക്കാര്യം അതത് സ്ഥലത്തെ ആരോഗ്യവകുപ്പും മറ്റും ഉറപ്പാക്കണം. ബോധവൽക്കരണത്തിന് ഉതകുന്ന സന്ദേശങ്ങൾ നൽകാൻ മാധ്യമങ്ങൾ സ്വമേധയാ തയ്യാറാവണം. ഉത്സവങ്ങളിലും മതപരമായ ചടങ്ങുകളിലും ആള്‍ക്കാര് കൂടാതെ ശ്രദ്ധിക്കണം. ഇക്കാര്യത്തില് മതനേതാക്കള് സഹകരിക്കുന്നുണ്ട്. ജില്ലാ ഭരണാധികാരികള് അതത് പ്രദേശത്തെ മതനേതാക്കളുമായും വ്യാപാരി വ്യവസായികളെയും വിളിച്ച് സംസാരിക്കണമെന്നും നിർദേശിച്ചു.\nAll those who actively participated in the election process will be tested; Kovid test for 2.5 lakh people tomorrow and the day after\nAll those who actively participated\nin the election process will be tested\nKovid test for 2.5 lakh people\nPrevious articleറോഡരികിൽ പാർക്ക് ചെയ്‍ത വാഹനത്തിൽ ഇടിച്ച് നിർത്താതെ പോയെ ആളെ തിരഞ്ഞ സംവിധായകൻ\nNext articleസംസ്ഥാനത്ത് ഇന്ന് 8126 പേര്‍ക്ക് കോവിഡ്-19 സ്ഥിരീകരിച്ചു


IPL : 'ചാഹലിനെ ലേലത്തില് സ്വന്തമാക്കാനായേക്കില്ല', ആര്‍സിബിയില് പകരക്കാരന്‍റെ പേരുമായി ആകാശ് ചോപ്ര | IPL Aakash Chopra picks Yuzvendra Chahal replacement at Royal Challengers Bangalore\nഐപിഎല്ലില് ആര്‍സിബിക്കായി 112 ഇന്നിംഗ്‌സുകള് കളിച്ചിട്ടുള്ള യുസ്‌വേന്ദ്ര ചാഹല് 139 വിക്കറ്റുകള് വീഴ്‌ത്തിയിട്ടുണ്ട്\nBengaluru, First Published Dec 3, 2021, 1:04 PM IST\nബെംഗളൂരു: ടീമിന് നിലനിര്‍ത്താന് കഴിയാതിരുന്ന സ്‌പിന്നര് യുസ്‌വേന്ദ്ര ചാഹലിനെ (Yuzvendra Chahal) സ്വന്തമാക്കാന് റോയല് ചലഞ്ചേഴ്‌സ് ബാംഗ്ലൂരിന് (Royal Challengers Bangalore) കഴിഞ്ഞേക്കില്ലെന്ന് ഇന്ത്യന് മുന്‍താരം ആകാശ് ചോപ്ര ( Aakash Chopra). പുതിയ ഫ്രാഞ്ചൈസികളായ ലഖ്‌നൗ, അഹമ്മദാബാദ് എന്നിവയ്‌ക്ക് ചാഹലിനെ സ്വന്തമാക്കാന് അവസരമുണ്ട് എന്നതിനാലാണിത്. ആര്‍സിബിയില് (RCB) ചാഹലിന് പകരക്കാരനാവാന് കഴിയുന്ന സ്‌പിന്നറുടെ പേര് ചോപ്ര പറയുന്നുണ്ട്. തന്‍റെ യൂട്യൂബ് ചാനലിലൂടെയാണ് ആകാശ് ചോപ്രയുടെ പ്രതികരണം.\n'ആര്‍സിബിക്ക് റാഷിദ് ഖാനെ സ്വന്തമാക്കാന് കഴിഞ്ഞേക്കില്ല. റാഷിദിനെ കുറിച്ച് ചിന്തിക്കുകയേ വേണ്ട. പകരം രാഹുല് ചഹാറിനായി ശ്രമിക്കുന്നതാണ് ഉചിതം. ലെഗ് സ്‌പിന്നര്‍മാരല്ലാതെ ആരും ചിന്നസ്വാമി സ്റ്റേഡിയത്തില് പ്രയോജനപ്പെടില്ല. രവി ബിഷ്‌ണോയിയും ആര്‍സിബിക്ക് പരിഗണിക്കാവുന്ന താരമാണ്. എന്നാല് രാഹുല് ചഹാറിനായി ബാംഗ്ലൂര് പണം മുടക്കുമെന്നാണ് തോന്നത്. ചാഹലിന്‍റെ പേര് ലേലത്തില് എത്തിയേക്കില്ല' എന്നുമാണ് ചോപ്രയുടെ നിരീക്ഷണം.\nചാഹല് ആര്‍സിബിയുടെ സൂപ്പര്‍താരം\nഐപിഎല്ലില് ആര്‍സിബിക്കായി 112 ഇന്നിംഗ്‌സുകള് കളിച്ചിട്ടുള്ള യുസ്‌വേന്ദ്ര ചാഹല് 139 വിക്കറ്റുകള് വീഴ്‌ത്തിയിട്ടുണ്ട്. ഐപിഎല് 2021ന്‍റെ യുഎഇയില് ഘട്ടത്തില് എട്ട് മത്സരങ്ങളില് 13.1 ശരാശരിയില് 14 വിക്കറ്റുകള് വീഴ്‌ത്തി. 6.13 മാത്രമായിരുന്നു ഇക്കോണമി റേറ്റ്. കഴിഞ്ഞ സീസണില് മികച്ച പ്രകടനം പുറത്തെടുത്തിട്ടും ചാഹലിനെ നിലനിര്‍ത്താന് ആര്‍സിബിക്കായില്ല. മുന് നായകന് വിരാട് കോലി(15 കോടി), ഓസീസ് ഓള്‍റൗണ്ടര് ഗ്ലെന് മാക്‌സ്‌വെല്(11 കോടി), ഇന്ത്യന് പേസര് മുഹമ്മദ് സിറാജ്(7 കോടി) എന്നിവരെയാണ് മെഗാ താരലേലത്തിന് മുമ്പ് ബാംഗ്ലൂര് നിലനിര്‍ത്തിയത്.\nപുതിയ രണ്ട് ടീമുകളെ കൂടി ഉള്‍പ്പെടുത്തിയതോടെ ഡിസംബറില് നടക്കുന്ന ഐപിഎല് മെഗാ താരലേലത്തിന് മുന്നോടിയായി പരമാവധി നാല് കളിക്കാരെയാണ് ഓരോ ടീമിനും നിലനിര്‍ത്താനായത്. കളിക്കാരെ നിലനിര്‍ത്തിയശേഷം ഏറ്റവും കൂടുതല് തുക കൈവശമുള്ള ടീം പഞ്ചാബ് കിംഗ്സാണ്. 72 കോടി രൂപ പഞ്ചാബിന് ലേലത്തില് മുടക്കാം. ഏറ്റവും കുറവ് തുക കൈവശമുള്ളത് ഡല്‍ഹി ക്യാപിറ്റല്‍സിനാണ്. 47.50 കോടി രൂപയാണ് ഡല്‍ഹിക്ക് ലേലത്തില് ചെലവഴിക്കാനാവുക.\nമറ്റു ടീമുകളുടെ കൈവശമുള്ള തുക\nചെന്നൈ സൂപ്പര് കിംഗ്സ്(48 കോടി), കൊല്‍ക്കത്ത നൈറ്റ് റൈഡേഴ്‌സ്(48 കോടി), മുംബൈ ഇന്ത്യന്‍സ്(48 കോടി), രാജസ്ഥാന് റോയല്‍സ്(62 കോടി), റോയല് ചലഞ്ചേഴ്‌സ് ബാംഗ്ലൂര്(57 കോടി), സണ്‍റൈസേഴ്‌സ് ഹൈദരാബാദ്(68 കോടി) എന്നിങ്ങനെയാണ്.\nLast Updated Dec 3, 2021, 1:09 PM IST


വയനാട്ടില് കടുവകള് വളര്‍ത്തുമൃഗങ്ങളെ ആക്രമിക്കുന്നത് പതിവാകുന്നു; ജനങ്ങൾ ഭീതിയില് | In Wayanad tigers routinely attack pets\nവയനാട്ടില് കടുവകള് വളര്‍ത്തുമൃഗങ്ങളെ ആക്രമിക്കുന്നത് പതിവാകുന്നു; ജനങ്ങൾ ഭീതിയില്\nനാട്ടുകാരുടെ പ്രതിഷേധത്തെ തുടര്‍ന്ന് കടുവയെ പിടികൂടുന്നതിനായി വനംവകുപ്പ് പെപ്പര്‍യാഡ് വനഭാഗത്ത് കൂട് സ്ഥാപിച്ചിരുന്നു. പക്ഷേ, കടുവയെ പിടികൂടാനായിട്ടില്ല. ഈ വനമേഖലയില് ഒന്നിലധികം കടുവകളുണ്ടെന്ന് മുമ്പ് വനംവകുപ്പ് സ്ഥാപിച്ച ക്യാമറയില് പതിഞ്ഞ ചിത്രങ്ങളില്‍നിന്നു വ്യക്തമായിരുന്നു.\nWayanad, First Published Jun 24, 2020, 11:18 PM IST\nകഴിഞ്ഞ ദിവസം ചെമ്പരത്തിമൂല ഭാഗത്തുവെച്ചാണ് കടുവയുടെ ആക്രമണമുണ്ടായത്. വനാതിര്‍ത്തിയില് പശുക്കളെ തീറ്റിയ ശേഷം വീട്ടിലേക്ക് തിരിച്ചു പോകുന്നതിനിടെയായിരുന്നു സംഭവം. മുന്നില് ഓടിപ്പോയ പശുക്കിടാവിനെ വീട്ടിലേക്ക് തെളിച്ചുവിട്ട ശേഷം, ഗോപി തിരിച്ചുചെന്നപ്പോള് പശുവിനെ കാണാനില്ലായിന്നു. തുടര്‍ന്ന് രാത്രി വരെ പരിസരത്ത് തിരച്ചില് നടത്തിയെങ്കിലും പശുവിനെ കണ്ടെത്താനായില്ല. തൊട്ടടുത്ത ദിവസം രാവിലെ കുടുംബാംഗങ്ങളും നാട്ടുകാരും ചേര്‍ന്ന് നടത്തിയ തിരച്ചിലില് വനത്തിനുള്ളില്‍നിന്ന് പശുവിന്റെ ജഡം കണ്ടെത്തി. വിവരമറിയിച്ചതിനെത്തുടര്‍ന്ന് വനംവകുപ്പ് ഉദ്യോഗസ്ഥരെത്തി തുടര്‍നടപടികള് സ്വീകരിച്ചു.\nLast Updated Jun 24, 2020, 11:36 PM IST


അതിഥി തൊഴിലാളികളുടെ എണ്ണം ജനസംഖ്യയുടെ ആറിലൊന്നായി മാറും - Mangalam News Online\nഅതിഥി തൊഴിലാളികളുടെ എണ്ണം ജനസംഖ്യയുടെ ആറിലൊന്നായി മാറും\nതിരുവനനന്തപുരം>>സംസ്ഥാനത്തെ അതിഥി തൊഴിലാളികളുടെ എണ്ണം സംസ്ഥാന ജനസംഖ്യയുടെ ആറിലൊന്നായി മാറുമെന്ന് പഠനം. എട്ടുവര്‍ഷത്തിനുള്ളില് ഇത് സംഭവിക്കുമെന്നാണ് സംസ്ഥാന ആസൂത്രണ ബോര്‍ഡിന്റെ കീഴിലെ ഇവാല്വേഷന് വിഭാഗത്തിന്റെ പഠനം പറയുന്നത്. 2030 ഓടെ കേരളത്തിലെ അതിഥി തൊഴിലാളികളുടെ എണ്ണം 60 ലക്ഷമായി ഉയരും. ആ സമയത്ത് കേരളത്തിലെ ജനസംഖ്യ 3.60 കോടിയായിരിക്കും എന്നാണ് കണകാക്കപ്പെടുന്നത്.\n‘അതിഥി തൊഴിലാളികളും അസംഘടിത തൊഴില് മേഖലയും നഗരവത്കരണവും’ എന്ന പഠനറിപ്പോര്‍ട്ടിലാണ് ഈ കണക്കുകള് ഉള്ളത്. മികച്ച ശമ്പളവും സാമൂഹിക അന്തരീക്ഷവുമാണ് കേരളം മികച്ച തൊഴിലിടമായി അതിഥി തൊഴിലാളികള്‍ക്ക് അനുഭവപ്പെടുന്നത്. 2017-18 കാലത്തെ കണക്കുകള് പ്രകാരം, കുടിയേറ്റക്കാരുടെ ശരാശരി എണ്ണം 2025ല് 45.5 ലക്ഷം മുതല് 47.9 ലക്ഷം വരെ ഇയരാം. ഇത് 2030 ആകുമ്പോള് 55.9 ലക്ഷം മുതല് 59.7 ലക്ഷം വരെയാകും, പഠനം പറയുന്നു.\nഎന്നാല് തൊഴിലവസരങ്ങള് കൂടിയാല് അതിന് അനുസരിച്ച് ഈ സംഖ്യയും വര്‍ദ്ധിക്കും എന്നാണ് പഠനം പറയുന്നത്. കേരളത്തില് കുടുംബമായി കഴിയുന്ന ഇതര സംസ്ഥാനക്കാര് ഇപ്പോള് 10.3 ലക്ഷത്തോളം വരും. ഇത് 2025ല് 13.2 ലക്ഷമായും, 2030ല് 15.2 ലക്ഷമായും വര്‍ദ്ധിക്കും. കുറഞ്ഞകാലത്തേക്ക് ഇവിടെ കുടിയേറി ജോലി ചെയ്യുന്നവരുടെ എണ്ണം 2025ല് 34.4 ലക്ഷമായും, 2030ല് 44 ലക്ഷമായും വര്‍ദ്ധിക്കും.\nനിലവില് ഏറ്റവും കൂടുതല് അതിഥി തൊഴിലാളികള് പണിയെടുക്കുന്നത് നിര്‍മ്മാണ മേഖലയിലാണ്. 17.5 ലക്ഷം പേര് വരും. ഉത്പാദന മേഖലയില് 6.3 ലക്ഷം പേര് വരും. കാര്‍ഷിക അനുബന്ധ മേഖലയില് മൂന്നുലക്ഷം പേരും, ഹോട്ടല് ഭക്ഷണശാല മേഖലയില് 1.7 ലക്ഷം പേരും പണിയെടുക്കുന്നു.\nPrevious Article രാജ്യത്ത് ഒമിക്രോണ് വ്യാപനം തീവ്രമാകുന്നു; വരും നാളുകള് കൊവിഡ് സുനാമിയുടേതെന്ന് ലോകാരോഗ്യ സംഘന\nNext Article ജമ്മുകശ്മീരില് ഏറ്റുമുട്ടല്; മൂന്ന് ഭീകരരെ സൈന്യം വധിച്ചു, ഒരു ഭീകരനെത്തിയത് അതിര്‍ത്തി കടന്ന്


ഈ പാർട്ടിയിൽ എല്ലാവരും സഖാക്കളാണ്, പാർട്ടിയാണ് ക്യാപ്റ്റൻ: പി ജയരാജൻ | Metro Journal Online\nഈ പാർട്ടിയിൽ എല്ലാവരും സഖാക്കളാണ്, പാർട്ടിയാണ് ക്യാപ്റ്റൻ: പി ജയരാജൻ\n3rd April 2021 3rd April 2021 MJ News Desk p jayarajan\nമുഖ്യമന്ത്രി പിണറായി വിജയനെ ക്യാപ്റ്റൻ എന്ന് വിശേഷിപ്പിച്ചു കൊണ്ടുള്ള പ്രചാരണങ്ങൾ വിമർശനങ്ങൾക്ക് ഇടയാക്കുന്ന സാഹചര്യത്തിൽ പ്രതികരണവുമായി പി ജയരാജൻ. പാർട്ടിയാണ് ക്യാപ്റ്റനെന്നും വലതുപക്ഷവും മാധ്യമങ്ങളും മുഖ്യമന്ത്രിക്ക് കിട്ടുന്ന ജനപിന്തുണയിൽ അസ്വസ്ഥരായിട്ട് കാര്യമില്ലെന്നും പി ജയരാജൻ ഫേസ്ബുക്കിൽ കുറിച്ചു\nജനങ്ങളോട് ചേർന്നു നിൽക്കുമ്പോൾ ചിലർ പാട്ടെഴുതി ഇഷ്ടം പ്രകടിപ്പിക്കും. ചിലർ ഫോട്ടോ വെച്ച് ഇഷ്ടം പ്രകടിപ്പിക്കും, ചിലർ ടാറ്റൂ ചെയ്ത് ഇഷ്ടം പ്രകടിപ്പിക്കും. എന്നാൽ കമ്മ്യൂണിസ്റ്റുകാർ വ്യക്തിപൂജയിൽ അഭിരമിക്കുന്നവരല്ല. ഈ പാർട്ടിയിൽ എല്ലാവരും സഖാക്കളാണ്. പാർട്ടിയാണ് ക്യാപ്റ്റനെന്നും ജയരാജൻ പറഞ്ഞു\nകമ്യൂണിസ്റ്റുകാർക്ക് ജനങ്ങൾക്കിടയിൽ വർദ്ധിച്ചു വരുന്ന ജനപ്രിയതയിൽ പലരും അസ്വസ്ഥരാണ്. ജനപക്ഷ രാഷ്ട്രീയവും ജനക്ഷേമ രാഷ്ട്രീയവും ഉയർത്തിപ്പിടിക്കുന്നവർ ഇടതുപക്ഷമാണ്.\nജനങ്ങളോട് ചേർന്നു നിൽക്കുമ്പോൾ ,അവർ സ്‌നേഹഹസൂചകമായി പല തരത്തിലും ഇഷ്ടം പ്രകടിപ്പിക്കും. ചിലർ പാട്ടെഴുതി ഇഷ്ടം പ്രകടിപ്പിക്കും, ചിലർ ഫോട്ടോ വെച്ച് ഇഷ്ടം പ്രകടിപ്പിക്കും, ചിലർ ടാറ്റു ചെയ്തു ഇഷ്ടം പ്രകടിപ്പിക്കും.എന്നാൽ, കമ്യൂണിസ്റ്റുകാർ വ്യക്തിപൂജയിൽ അഭിരമിക്കുന്നവരല്ല. സഖാവ് കോടിയേരി മാധ്യമ പ്രവർത്തകരുടെ ചോദ്യത്തിന് മറുപടി പറഞ്ഞതു പോലെ, ഈ പാർട്ടിയിൽ ‘എല്ലാവരും സഖാക്ക’ളാണ്. പാർട്ടിയാണ് ക്യാപ്റ്റൻ. അതു കൊണ്ട് വലതുപക്ഷവും മാധ്യമങ്ങളും മുഖ്യമന്ത്രിക്ക് കിട്ടുന്ന ജനപിന്തുണയിൽ വല്ലാതെ അസ്വസ്ഥരായിട്ട് കാര്യമില്ല. വ്യക്തികളല്ല, പാർട്ടിയും ഇടതുപക്ഷവുമാണ് ജനങ്ങളുടെ ഉറപ്പ്.\n← പ്രചാരണ വാഹനം അപകടത്തിൽപ്പെട്ടു; വീണ ജോർജിനും ഡ്രൈവർക്കും പരുക്ക്\nനേമത്ത് സിപിഎമ്മും കോൺഗ്രസും വോട്ട് കച്ചവടം നടത്തിയെന്ന് കുമ്മനം രാജശേഖരൻ →


Odiyan movie trailer coming soon - Malayalam Filmibeat\nമോഹന്‍ലാലിന്റെ ഒടിയനെ അവതരിപ്പിക്കുന്നത് മമ്മൂട്ടി? ലാലുവിനോടുള്ള ഇച്ചാക്കയുടെ സ്‌നേഹം ഇതാണ്!!\n| Published: Tuesday, August 7, 2018, 16:05 [IST]\nമോഹന്‍ലാലിന്റെ വരാനിരിക്കുന്ന ബിഗ് ബജറ്റ് ചിത്രമാണ് ഒടിയന്. വിഎ ശ്രീകുമാര് മേനോന് ആദ്യമായി സംവിധാനം ചെയ്യുന്ന ഒടിയന് ഫാന്റസി ഗണത്തില് നിര്‍മ്മിക്കുന്ന ചിത്രമാണ്. ഒടി വിദ്യയെ കുറിച്ചും ഒടിയന്മാരെ കുറിച്ചും ഇതുവരെ മലയാളികള് കേള്‍ക്കാത്ത കഥയുമായിട്ടാണ് സിനിമ വരുന്നത്. അതിന് വേണ്ടിയുള്ള ഗവേഷണങ്ങളെല്ലാം അണിയറ പ്രവര്‍ത്തകര് ചെയ്തിരുന്നു.\nബേബി നയന്‍താര വളര്‍ന്ന് സുന്ദരിയായി മാറി! മാറ്റമില്ലാത്തത് സൂപ്പര് താരങ്ങള്‍ക്ക്..\nസിനിമയില് നിന്നും പുറത്ത് വന്ന ടീസറുകളും പോസ്റ്ററുകളും വലിയ ആകാംഷ നല്‍കിയിരുന്നവയാണ്. ആരാധകരെ ആകാംഷയിലാക്കാന് സിനിമയില് നിന്നും ട്രെയിലര് വരാന് പോവുകയാണെന്നാണ് ഏറ്റവും പുതിയ റിപ്പോര്‍ട്ടുകള്. ഓഗസ്റ്റ് പതിനഞ്ച് സ്വാതന്ത്ര്യദിനത്തിനായിരിക്കും ഒടിയന്റെ ട്രെയിലര് പുറത്ത് വരുന്നത്.\nഇത്തവണ മെഗാസ്റ്റാര് മമ്മൂട്ടിയായിരിക്കും ട്രെയിലര് റിലീസ് ചെയ്യുന്നതെന്നാണ് റിപ്പോര്‍ട്ട്. മമ്മൂട്ടിയുടെ ഔദ്യോഗിക സോഷ്യല് മീഡിയ പേജിലൂടെയായിരിക്കും ട്രെയിലര് എത്തുക എന്നും വാര്‍ത്ത വന്നിരിക്കുകയാണ്. 1 മിനുറ്റ് 42 സെക്കന്‍ഡുള്ള ട്രെയിലര് സിനിമയെ കുറിച്ചുള്ള പ്രതീക്ഷകള് വര്‍ദ്ധിപ്പിക്കാനുള്ള ഘടങ്ങളെല്ലാം ഉള്‍പ്പെടുത്തി എത്തുമെന്നാണ് സൂചന.\nമോഹന്‍ലാല് മൂന്ന് വ്യത്യസ്ത വേഷത്തിലെത്തുന്ന ചിത്രത്തില് മഞ്ജു വാര്യരരാണ് നായിക. പ്രകാശ് രാജ്, സിദ്ദിഖ്, ഇന്നസെന്റ്, നരേന്, കൈലാഷ്, സന അല്‍താഫ്, അപ്പാനി ശരത്, നന്ദു എന്നിവരാണ് മറ്റ് കേന്ദ്രകഥാപാത്രങ്ങളെ അവതരിപ്പിക്കുന്നത്. നിലവില് ഒകടോബര് പതിനൊന്നിനാണ് സിനിമയുടെ റിലീസ് തീരുമാനിച്ചിരിക്കുന്നത്.\nOdiyan movie trailer coming soon\nStory first published: Tuesday, August 7, 2018, 16:05 [IST]


മൂന്നാറില് കോവിഡ് പ്രോട്ടോകോള് ലംഘിച്ച് ധ്യാനം; വൈദികര്‍ക്ക് രോഗബാധ, രണ്ട് പേര് മരിച്ചു - Janayugom Online\nMay 05, 2021, 1:53 pm\nമൂന്നാറില് കോവിഡ് പ്രോട്ടോകോള് ലംഘിച്ച് ധ്യാനം; വൈദികര്‍ക്ക് രോഗബാധ, രണ്ട് പേര് മരിച്ചു\nകോവിഡ് നിയന്ത്രണങ്ങള് ലംഘിച്ച് സിഎസ്ഐ സഭാവൈദികർ ധ്യാനം നടത്തിയെന്ന് ആരോപിച്ച് ചീഫ് സെക്രട്ടറിക്ക് വിശ്വാസികൾ പരാതി നൽകി. ധ്യാനത്തിന് ശേഷം ഇടവകയിൽ എത്തിയ വൈദികർ വിശ്വാസികളുമായി ഇടപഴകിയെന്നും സഭനേതൃത്വത്തിനെതിരെ കേസെടുക്കണമെന്ന് വിശ്വാസികൾ ആവശ്യപ്പെട്ടു.\nചര്‍ച്ച് ഓഫ് സൗത്ത് ഇന്ത്യ സഭയിലെ വൈദികരുടെ വാര്‍ഷിക സമ്മേളനം ഏപ്രില് 13 മുതല് 17 വരെയാണ് നടന്നത്. സംസ്ഥാനത്തിന്റെ വിവിധ ഭാഗങ്ങളില് നിന്നുള്ള 480 വൈദികർ പങ്കെടുത്തു. കോവിഡ് പ്രോട്ടകോളുകളെല്ലാം കാറ്റില് പറത്തിയായിരുന്നു സമ്മേളനം. ആരും തന്നെ മാസ്‌കോ മറ്റ് സുരക്ഷാ മാനദണ്ഡങ്ങളോ പാലിച്ചിരുന്നില്ല.\nസമ്മേളനത്തില് പങ്കെടുത്തവര്‍ക്ക് കോവിഡ് ലക്ഷണങ്ങള് കണ്ടതിനെ തുടര്‍ന്ന് രൂപതയുടെ തന്നെ മെഡിക്കല് കോളജായ കാരക്കോണം മെഡിക്കല് കോളേജില് ഇവരെ പ്രവേശിപ്പിക്കുകയായിരുന്നു. 80 ഓളം വൈദികര്‍ക്ക് നിലവില് കോവിഡ് സ്ഥിരീകരിച്ചു. ഇവരില് 50 പേരുടെ നില ഗുരുതരമാണ്. അഞ്ചിലേറെ പേരുടെ നില അതീവ ഗുരുതരമാണ്. രോഗബാധയുണ്ടായ രണ്ട് വൈദികര് മരിച്ചിരുന്നു.\nEnglish summary: Priests tested covid positive\nmunnar covid 19 covid kerala covid\nഇലക്ട്രിസിറ്റി ഓഫീസേഴ്സ് ഫെഡറേഷൻ: പി എൻ ബിജു പ്രസിഡന്റ് , എം അനന്തകൃഷ്ണന് ജനറല് സെക്രട്ടറി\nചരിത്രം കുറിച്ച് സൗജന്യ സ്കൂൾ യൂണിഫോം പദ്ധതി; കൈത്തറി മേഖലയ്ക്ക് ഉണർവ്\nസംസ്ഥാനത്ത് ആധാരങ്ങള് രജിസ്റ്റര് ചെയ്യാന് എനിവെയര് രജിസ്‌ട്രേഷന്


ജില്ലാശാസ്ത്രമേള ഒന്നാം ദിനം പിന്നിടുമ്പോള്….. | irinjalakuda.com\nHome NEWS ജില്ലാശാസ്ത്രമേള ഒന്നാം ദിനം പിന്നിടുമ്പോള്…..\nഇരിങ്ങാലക്കുട-കൈവിരലുകള് തീര്‍ത്ത വിസ്മയങ്ങളും പാഴ്വസ്തുക്കളില് വിരിഞ്ഞ അലങ്കാരവസ്തുക്കളും കുട്ടിശാസ്ത്രജ്ഞന്‍മാരുടെ കണ്ടുപിടുത്തങ്ങളും ഇളംതലമുറയുടെ കുഞ്ഞുകുഞ്ഞു നിര്‍മാണ മാതൃകകളുമായി റവന്യു ജില്ലാ ശാസ്ത്രോത്സവം ഇരിങ്ങാലക്കുടയുടെ മണ്ണില് മിഴിതുറന്നു. പാഴ്വസ്തുക്കള്‍കൊണ്ട് ഉപയോഗപ്രദമായ നിരവധി വസ്തുക്കളാണ് കുരുന്നു ഭാവനയില് രൂപംകൊണ്ടത്. ശാസ്ത്രവും ഗണിതവും ഭാവനയും ഒത്തുചേര്‍ന്നപ്പോള് കുരുന്നുകള് വിരിയിച്ച വിസ്മയങ്ങള് കാഴ്ചക്കാരിലും അതിശയവും അഭിമാനവുമുണ്ടാക്കി. കൗമാരത്തിന്റെ ശാസ്ത്രഭാവനകള് ചിറകുവിരിക്കാന് ആകാശം തേടുകയാണ് റവന്യു സ്‌കൂള് ശാസ്ത്ര, ഗണിതശാസ്ത്ര, സാമൂഹിക ശാസ്ത്ര, പ്രവൃത്തിപരിചയമേളയില്. കൊച്ചുകൊച്ചു കൗതുകങ്ങളിലൂടെ വലിയ കണ്ടുപിടുത്തങ്ങളിലേക്കുള്ള വഴികളുമായാണ് ഓരോരുത്തരുമെത്തിയിരിക്കുന്നത്. അതീവ ശ്രദ്ധയോടെ, സൂക്ഷ്മതയോടെ മണിക്കൂറുകള് നീണ്ട ശ്രമങ്ങളായിരുന്നു വേദികളില്. ശാസ്ത്ര സത്യങ്ങളില് കൗതുകം വിരിയിച്ച കുട്ടികള് കാഴ്ചക്കാര്‍ക്കു തുറന്നു കൊടുത്തതു വിസ്മയങ്ങളുടെ പുത്തന് ശാലയാണ്. ശാസ്ത്രമേള നടന്ന ലിറ്റില് ഫല്‍വര് കോണ്‍വെന്റ് സ്‌കൂള് പരിസരം നൂതന കണ്ടുപിടുത്തങ്ങളും ആശയങ്ങളുമായി കുട്ടി ശാസ്ത്രജ്ഞന്‍മാര് കീഴടക്കി. പൊള്ളുന്ന സാമൂഹ്യ പ്രശ്നങ്ങള്‍ക്ക് ശാശ്വത പരിഹാരമാവുമായിരുന്നു ഈ കുട്ടികളുടെ ഓരോ കണ്ടുപിടുത്തങ്ങളും.\nമണ്ണിലും മരത്തിലും പാഴ്വസ്തുക്കളിലും കുട്ടികള് അടര്‍ത്തിയെടുത്തതു മനോഹര വസ്തുക്കളായിരുന്നു. കുരുന്നുകളുടെ കരവിരുതിനു മുന്നില് കാഴചക്കാര് തലകുനിച്ച നിമിഷമായിരുന്നു ഇന്നലെ. സെന്റ് മേരീസ് സ്‌കൂള് കോബൗണ്ടിലായിരുന്നു പ്രവൃത്തി പരിചയമേള അരങ്ങേറിയത്. ജില്ലയില് നിന്നെമ്പാടുമുള്ള കുട്ടികളും രക്ഷിതാക്കളും അധ്യാപക വൃന്ദവും കൂടെയായതോടെ വേദി നിറഞ്ഞുകവിഞ്ഞു. പാഴ്വസ്തുക്കളില്‍നിന്നു കൗതുക വസ്തുക്കള് ഉണ്ടാക്കുന്നതു വീക്ഷിക്കാനായിരുന്നു ഏറെപേര്‍ക്കും താല്‍പര്യം. മരത്തിലും തകരത്തിലും കൊത്തുപണിയായിരുന്നു മറ്റൊരു മത്സരം. പ്ലാസ്റ്റര് ഓഫ് പാരിസില് ശില്പം നിര്‍മിക്കലും ചോക്കുനിര്‍മാണവും പതിവു രീതിയായപ്പോള് കളിമണ്ണില് ശില്‍പങ്ങള് തീര്‍ത്ത കുട്ടികള് ക്ലേമോഡലിംഗില് മികവു പുലര്‍ത്തി. ഫാബ്രിക് പെയിന്റിംഗും പച്ചക്കറി കൊണ്ടുള്ള അച്ചുകുത്തിയുള്ള തുണിത്തരങ്ങളും മത്സരവേദിക്കു മഴവില്ലഴകായി.\nപ്ലാസ്റ്റര് ഓഫ് പാരിസില്‍നിന്നു ദേവതാരൂപങ്ങള് പിറന്നപ്പോള് കാഴ്ചക്കാര് നമിച്ചതു കൊച്ചു കലാകാരന്മാരെയാണ്. ചൈതന്യം തുളുമ്പുന്ന രൂപങ്ങളായിരുന്നു ഓരോ നിര്‍മാണവും. ഡോണ്‍ബോസ്‌കോ സ്‌കൂളിലാണു കണക്കിന്റെ ലോകത്തിലേക്കു പുതിയ വാതായനങ്ങള് തുറക്കുന്ന ഗണിതശാസ്ത്രമേളയ്ക്കു വേദിയാകുന്നത്. സാമൂഹിക ജീവിതത്തിന്റെ നാനാര്‍ഥങ്ങളിലേക്കു വഴിതെളിക്കുന്ന സാമൂഹിക ശാസ്ത്രമേള നാഷണല് ഹയര് സെക്കന്‍ഡറി സ്‌കൂളിലാണ് അരങ്ങേറുന്നത്.\nപ്രളയത്തെയും ഭൂകമ്പത്തെയും പേടിക്കേണ്ട. പ്രകൃതി ദുരന്തങ്ങളെ നേരിടാന് സജ്ജമായ വീടൊരുക്കി സാജ്യുവല് സജീവന്, റോഷന് സുരേഷ്.\nഇരിങ്ങാലക്കുട: കേരളത്തെ പിടിച്ചു കുലുക്കിയ ഒരു പ്രളയകാലം കടന്നുപോയി, ഒട്ടേറെ വീടുകള് നശിച്ചു. ഇനിയൊരു പ്രളയത്തെ നേരിടുവാനുള്ള വീടുകളൊരുക്കിയാണ് മാമ്പ്ര യൂണിയന് പബ്ലിക് സ്‌കൂളില് പഠിക്കുന്ന പ്ലസ് വണ് വിദ്യാര്‍ഥികളായ സാജ്യുവല് സജീവനും റോഷന് സുരേഷും. നവകേരള നിര്‍മിതിയുമായി ബന്ധപ്പെട്ട് രണ്ട് വീടുകളാണ് ശാസ്ത്രമേളയില് ഇവര് പ്രദര്‍ശിപ്പിച്ചത്. ജപ്പാനില് വെള്ളപ്പൊക്കം വന്നതോടെ അവിടെ നിര്‍മിച്ച വീടിന്റെ മാതൃകയാണ് ഒന്ന്. തറനിരപ്പില് നിന്നും 15 അടി ഉയരത്തില് കോണ്‍ക്രീറ്റ് തൂണുകളിലാണ് ഈ വീട് നിര്‍മിച്ചിരിക്കുന്നത്. ഇത്തരം വീടുകള് പ്രളയത്തെ അതിജീവിക്കാം എന്നുള്ളതാണ് കരുതുന്നത്. പ്രളയം ഉണ്ടായാല് ഓട്ടോമാറ്റിക്കായി ഉയര്‍ന്നു പൊങ്ങുന്ന വീടാണ് മറ്റൊന്ന്. കപ്പല് വെള്ളത്തില് എങ്ങിനെ പൊങ്ങിനില്‍ക്കുന്നുവോ ഈ സംവിധാനത്തെ അടിസ്ഥാനപ്പെടുത്തിയാണ് ഇതിന്റെ നിര്‍മാണം.\nവെള്ളം താഴുന്നതോടെ വീടും താഴ്ന്നുവരും. ഈ വീട് ഒഴുകിപ്പോകാതിരിക്കാന് രണ്ടു സൈഡിലും ഫില്ലര് ഉണ്ട്. കൂടാതെ ഈ വീടിന് ചെറിയ ഭൂമികുലുക്കത്തില് പോലും ഒന്നും സംഭവിക്കാന് പറ്റാത്ത രീതിയില് ഹൈഡ്രോളിക് സംവിധാനമുണ്ട്. വീടുകള്‍ക്ക് മുന്നിലൂടെ 15 അടി ഉയരത്തില് ഹൈവേയും നിര്‍മിച്ചിട്ടുണ്ട്. വെള്ളപ്പൊക്ക സമയത്ത് മാര്‍ഗതടസങ്ങള് ഉണ്ടാകാതെ ശ്രദ്ധിക്കാം എന്നുള്ളതാണ് ഇതിന്റെ പ്രത്യേകത. ശക്തമായ പ്രളയത്തില് വൈദ്യുതി ഉല്‍പാദിപ്പിക്കാന് പറ്റുന്ന സംവിധാനമുണ്ട്. പ്രളയത്തില് വൈദ്യുതി പോയാലും ഈ ലോഹം ഉപയോഗിച്ച് ഒരു വീടിന് ആവശ്യമായ വൈദ്യുതി ഉണ്ടാക്കാന് ഇതുകൊണ്ട് സാധിക്കും. ഇതില് ഒമ്പത് വാള്‍ട്ട് ബാറ്ററി കൊണ്ട് 4000 വോള്‍ട്ട് വൈദ്യുതി ഉല്‍പാദിപ്പിക്കാന് സാധിക്കും. ഒരു മൊബൈല് ഫോണ്, രണ്ട് ട്യൂബ് ലൈറ്റ്, ഒരു ബള്‍ബ് എന്നിവ ഇതില് നിന്നും പ്രവര്‍ത്തിപ്പിക്കുവാന് സാധിക്കും.\nരാത്രി യാത്രയില് ഡ്രൈവര് ഉറങ്ങിയാല് വാഹനം ഓട്ടാമാറ്റിക് ബ്രേക്കിട്ടു നില്‍ക്കും\nഇരിങ്ങാലക്കുട: രാത്രികാലങ്ങളില് വാഹനം ഓടിച്ചുകൊണ്ടിരിക്കുമ്പോള് ഡ്രൈവര്‍ക്ക് ഉറക്കം വന്നാല് അപകടം ഉണ്ടാകുമെന്നു പേടിക്കേണ്ട. ഡ്രൈവര് ഉറങ്ങിയാല് ഈ വാഹനത്തിനുള്ളില് അലാറം മുഴങ്ങും. മാത്രവുമല്ല, വാഹനത്തിന്റെ പുറകില് ഓട്ടോമാറ്റിക്കായി സിഗ്‌നല് ലൈറ്റും കത്തും. ഇതോടെ പുറകിലെ വാഹനത്തിന്റെ ഡ്രൈവര്‍ക്കറിയാം ഈ വാഹനത്തിലെ ഡ്രൈവര് ഉറങ്ങുകയാണെന്ന്. തീര്‍ന്നില്ല, ഡ്രൈവര് ഉറങ്ങി മുന്നോട്ട് ചാഞ്ഞാല് സീറ്റ് ബല്‍ട്ടില് ഘടിപ്പിച്ചിരിക്കുന്ന ഓട്ടോമാറ്റിക് സംവിധാനം വഴി വാഹനം ബ്രേക്കിട്ട് നില്‍ക്കും. ആനന്ദപുരം ശ്രീകൃഷ്ണ സ്‌കൂളിലെ വിദ്യാര്‍ഥികളാണ് ഈ കണ്ടുപിടുത്തങ്ങള്‍ക്ക് പുറകില്. പത്താംക്ലാസിലെ ബെല്‍ജോ ബെന്നി, എന്.എസ്. അക്ഷയ് എന്നിവരാണ് ഈ വിദ്യാര്‍ഥികള്.\nസേഫ്റ്റി പില്ലോയിലുള്ള പ്രഷര് ബട്ടണില് തല വെച്ചിട്ടുവേണം ഡ്രൈവര് വണ്ടിയോടിക്കേണ്ടത്. ഉറക്കം വരുന്നുവെന്ന് തോന്നുന്നുണ്ടെങ്കില് ധരിക്കേണ്ട ബെല്‍റ്റും ഇതിനൊപ്പമുണ്ട്. ഈ ബെല്‍റ്റ് ധരിച്ചാല് മാത്രമേ ഈ സിസ്റ്റം പ്രവര്‍ത്തിക്കുകയുള്ളൂ. ഈ സേഫ്റ്റി ബെല്‍റ്റുമായി ഒരു കേബിളും ഘടിപ്പിച്ചിട്ടുണ്ട്. ഈ കേബിള് ബ്രേക്കുമായി ബന്ധിപ്പിച്ചിട്ടുണ്ട്. ഉറക്കം വരുമ്പോള് ഡ്രൈവറുടെ തല സേഫ്റ്റി പില്ലോയില് അടിക്കുമ്പോള് അതിലുള്ള ബസര് പ്രവര്‍ത്തിച്ച് അലാറം അടിക്കുകയും ചെയ്യും. ഇതുമൂലം ഡ്രൈവറെയും കാറിനുള്ളിലുള്ളവരെയും ഉണര്‍ത്താന് കഴിയും. വാഹനം ഓടിച്ചുകൊണ്ടിരിക്കുമ്പോള് ഡ്രൈവര് ഉറക്കം തൂങ്ങിയാല് സിസ്റ്റത്തിലെ സ്ലീപ്പിംഗ് ഹസാര്‍ഡ് ലൈറ്റ് ഉപയോഗിച്ച് പിറകില് വരുന്ന വാഹനങ്ങളിലെ ഡ്രൈവര്‍മാര്‍ക്ക് ഈ വാഹനത്തിലെ ഡ്രൈവര് ഉറക്കം തൂങ്ങുകയാണെന്ന് തിരിച്ചറിയാന് സാധിക്കും.\nയാത്ര ചെയ്യാനും മാത്രമല്ല, അടുക്കളത്തോട്ടത്തിലെ പ്രവര്‍ത്തികളെല്ലാം ഒരേ യന്ത്രത്തില് പ്രവര്‍ത്തിക്കും. പ്രകൃതിസൗഹാര്‍ദ വാഹനം എന്നുള്ളതും ശ്രദ്ധേയം.\nഇരിങ്ങാലക്കുട: കിളക്കാനും നനക്കാനും വിത്ത് വിതക്കാനും കുഴിയെടുക്കാനും പുല്ല് വെട്ടാനും അങ്ങനെ ഒരു ചെറിയ അടുക്കള തോട്ടത്തിലേക്ക് ആവശ്യമായ എല്ലാ ഉപകരണങ്ങളും ഒരു മെഷീനില്. മാത്രമല്ല, യാത്ര ചെയ്യാന് ഉപയോഗിക്കാം. 48 വോള്‍ട്ട് മോട്ടോര്, 48 വോള്‍ട്ട് ബാറ്ററി, കണ്‍ട്രോളര്, സോളാര് പാനല് എന്നിവ ഉപയോഗിച്ചാണ് ഇതിന്റെ പ്രവര്‍ത്തനം. കൊടുങ്ങല്ലൂര് ഗവണ്‍മെന്റ് സ്‌കൂളിലെ ബാസിം അക്തര്, കെ.എസ്. സാദ് എന്നിവരാണ് ഈ മെഷീനിന്റെ പ്രദര്‍ശനത്തിനു പിന്നില്. ഏറ്റവും കുറഞ്ഞ പണച്ചെലവില് ഈ മെഷീന് ഉണ്ടാക്കിയെടുക്കാം. അഞ്ച് വര്‍ഷമായി പലതരം മോഡലുകള് ഇതിനകം നിര്‍മിച്ചുകഴിഞ്ഞു. ഒട്ടും പ്രകൃതി മലിനീകരണമില്ലാതെ പ്രവര്‍ത്തിക്കും. പൂര്‍ണമായും സോളാര് എനര്‍ജി ഉപയോഗിച്ചാണ് ഇതിന്റെ പ്രവര്‍ത്തനം.\nമാലിന്യം വളമാക്കാനും വൈദ്യുതിയാക്കാനും ബയോഗ്യാസ് ആക്കാനുമുള്ള നൂതന വിദ്യ നല്‍കുകയാണ് മേലൂര് സെന്റ് ജോസഫ്സ് സ്‌കൂളിലെ അനുശ്രീ മനോജും നവ്യജോഷിയും\nഇരിങ്ങാലക്കുട: മനുഷ്യനെ അലട്ടുന്ന മാലിന്യ സംസ്‌കരണത്തില് പുത്തന് മാതൃക പകര്‍ന്നു നല്‍കുകയായിരുന്നു ശാസ്ത്രമേളയില് മേലൂര് സെന്റ് ജോസഫ്സ് സ്‌കൂളിലെ ഒമ്പതാം ക്ലാസ് വിദ്യാര്‍ഥികളായ അനുശ്രീ മനോജും നവ്യജോഷിയും. മാലിന്യ സംഭരണിയില് പ്ലാസ്റ്റിക് ഉള്‍പ്പെടെയുള്ള മാലിന്യങ്ങള് നിക്ഷേപിക്കുന്നു. അത് ബെല്‍റ്റ് കണ്‍വെയറിലൂടെ സംസ്‌കരണയൂണിറ്റില് എത്തിച്ചേരുന്നു. വാട്ടര് സ്പ്രെയറിന്റെ സഹായത്തോടെ മാലിന്യം സംസ്‌കരിക്കുന്നു. പ്ലാസ്റ്റിക്, ലോഹങ്ങള്, കല്ലുകള് ഇവ ഉണ്ടെങ്കില് സൈറണ് മുഴങ്ങുകയും പുറന്തള്ളപ്പെടുകയും ചെയ്യുന്നു. പുറന്തള്ളപ്പെട്ട ക്രഷ് ചെയ്ത പ്ലാസ്റ്റിക് റോഡ് ടാറിങ്ങിന് ഉപയോഗിക്കാം. സംസ്‌കരിച്ച മാലിന്യം ഫ്ളോട്ടിംഗ് ഡ്രമ്മിലേക്കും എത്തിച്ചേരുന്നു. സൂക്ഷ്മജീവികളുടെ പ്രവര്‍ത്തനം മൂലം അവിടെ ലാന്‍ഡ്ഫില് ഗ്യാസ് രൂപപ്പെടുന്നു. ഈ വാതകത്തിലെ മീതേന് ജനറേറ്ററില് എത്തിയാണ് വൈദ്യുതി ഉണ്ടാകുന്നത്. ഫ്ളോട്ടിംഗ് ഡ്രമ്മില് നിന്ന് കുഴമ്പ് രൂപത്തില് എത്തുന്ന മാലിന്യം സ്ലറി ടാങ്കില് എത്തിച്ചേരുന്നു. സ്ലറി ആയ മാലിന്യം വളനിര്‍മാണ യൂണിറ്റില് എത്തുന്നതോടെ അവിടെ വെച്ച് കുമ്മായവും ചകിരിച്ചോറും ചേര്‍ത്ത് കൊടുക്കണം. ശേഷം ബക്കറ്റ് കണ്‍വെയറിലൂടെ ഡ്രയറിലെത്തുന്നു. ഡ്രയറിലെ സ്റ്റീമറിന്റെ സഹായത്തോടെ വളം ഉണക്കുന്നു. കുമ്മായം മണ്ണിന്റെ പിഎച്ച് മൂല്യം നിലനിര്‍ത്താനും കളനാശിനിയെ ശക്തിപ്പെടുത്താനും ഉപയോഗിക്കാം. ഇതാണ് ഈ വിദ്യാര്‍ഥികള് പരിചയപ്പെടുത്തിയ മാലിന്യ സംസ്‌കരണ യൂണിറ്റ് പ്രവര്‍ത്തനം.


sub-registrar-arrested-for-molestation-case | മദ്യലഹരിയിൽ ബസിലിരുന്ന സബ് രജിസ്ട്രാർ മുന്നിലിരുന്ന യുവതിയെ സ്പർശിച്ചത് ലൈംഗിക താല്പര്യത്തോടെ; യുവതിയുടെ പരാതിയിൽ കൊല്ലം സ്വദേശിയായ ജോയിയെ അറസ്റ്റ് ചെയ്ത് കാടാമ്പുഴ പൊലീസും - MarunadanMalayali.com\nമദ്യലഹരിയിൽ ബസിലിരുന്ന സബ് രജിസ്ട്രാർ മുന്നിലിരുന്ന യുവതിയെ സ്പർശിച്ചത് ലൈംഗിക താല്പര്യത്തോടെ; യുവതിയുടെ പരാതിയിൽ കൊല്ലം സ്വദേശിയായ ജോയിയെ അറസ്റ്റ് ചെയ്ത് കാടാമ്പുഴ പൊലീസും\nOctober 09, 2019 | 02:36 PM IST | Permalink\nമലപ്പുറം: ബസിനുള്ളിൽ വെച്ച് യുവതിയെ ലൈംഗിക താല്പര്യത്തോടെ സ്പർശിച്ച കാഞ്ഞങ്ങാട് സബ് രജിസ്ട്രാറെ അറസ്റ്റ് ചെയ്തു. ഇന്ന് പുലർച്ചെ തിരുവനന്തപുരത്ത് നിന്നും മംഗലാപുരത്തേക്ക് പോകുകയായിരുന്ന സ്വകാര്യ ബസിനുള്ളിലെ യാത്രക്കാരനായ ജോയ് ആണ് മദ്യലഹരിയിൽ യുവതിയോട് അപമര്യാദയായി പെരുമോറിയത്. കൊല്ലം സ്വദേശികളാണ് പരാതിക്കാരിയായ യുവതിയും അറസ്റ്റിലായ ജോയിയും.\nഇന്ന് പുലർച്ചയോടെയാണ് സംഭവം. പുറകിൽ ഇരുന്ന ജോയ് തന്റെ ശരീരത്തിൽ ലൈംഗിക താൽപര്യത്തോടെ സ്പർശിച്ചുവെന്നാണ് യുവതിയുടെ പരാതി. പ്രതി മദ്യപിച്ചിരുന്നുവെന്നും യുവതിയുടെ പരാതിയിലുണ്ട്.\nദിലീപിനെ അഴിക്കുള്ളിലാക്കിയ ആർജ്ജവം സിഡിറ്റിൽ കാണുന്നില്ല! പീഡകനെ രക്ഷിക്കാൻ മുന്നിൽ നിൽക്കുന്നത് ടിഎൻ സീമയുടെ ഭർത്താവ് തന്നെ; പെൺകുട്ടി ആവശ്യപ്പെട്ടാൽ മാത്രമേ നിയമപ്രകാരം പൊലീസിൽ പരാതി നൽകൂവെന്ന വിചിത്ര ന്യായവുമായി രജിസ്ട്രാർ; സിപിഎം നേതാവിന്റെ വെളിപ്പെടുത്തൽ വ്യക്തമാക്കുന്നത് ഒത്തുതീർപ്പ് നാടകം; പിണറായിയുടെ 'നാം മുന്നോട്ട്' പരിപാടിയുടെ പ്രൊഡ്യൂസറെ അഴിക്കുള്ളിലാക്കാതിരിക്കാൻ കള്ളക്കളി സജീവം; സിഡിറ്റ് ഉദ്യോഗസ്ഥന്റെ പ്രതികരണം മറുനാടൻ പുറത്തുവിടുന്നു\nബസ് എടപ്പാളിൽ എത്തിയപ്പോഴാണ് യുവതി പൊലീസിൽ പരാതി നൽകിയത്. തുടർന്ന് ബസ് പിന്തുടർന്ന പൊലീസ് കാടാമ്പുഴയിൽ വച്ച് പ്രതിയെ പിടികൂടി. യുവതിയിൽ നിന്ന് പരാതി എഴുതി വാങ്ങിയതിനുശേഷം കാടാമ്പുഴ പൊലീസ് ജോയിയെ അറസ്റ്റ് ചെയ്യുകയായിരുന്നു. ഇയാളെ തിരൂർ കോടതിയിൽ ഹാജാരാക്കി\nഅതേസമയം, ബസ് വളവിൽ നിന്ന് ചെരിഞ്ഞതിനിടെ യുവതിയുടെ മേൽ താൻ വീഴുകയായിരുന്നെന്നും അപ്പോൾ തന്നെ യുവതിയോട് ക്ഷമ ചോദിച്ചിരുന്നുവെന്നും ജോയി വിശദീകരിച്ചു. തൃശ്ശൂർ കഴിഞ്ഞായിരുന്നു സംഭവം. പിന്നീട് യാത്രക്കാരുടെ നിർബന്ധപ്രകാരമാണ് യുവതി പൊലീസിൽ പരാതി നൽകിയതെന്നും ജോയി കൂട്ടിച്ചേർത്തു.


അർജുൻ രാംപാൽ തന്റെ കുഞ്ഞിനെ കൈയ്യിൽ പിടിക്കുന്നു & ഗബ്രിയേല ഡെമെട്രിയേഡ്സ് ഇരുവരുടെയും ആദ്യ ഫോട്ടോ പങ്കിടുന്നു; Pic – PINKVILLA കാണുക – Malayali Dubai News\nഅർജുൻ രാംപാൽ തന്റെ കുഞ്ഞിനെ കൈയ്യിൽ പിടിക്കുന്നു & ഗബ്രിയേല ഡെമെട്രിയേഡ്സ് ഇരുവരുടെയും ആദ്യ ഫോട്ടോ പങ്കിടുന്നു; Pic – PINKVILLA കാണുക\nഅർജുൻ രാംപാലും ഗബ്രിയേല ഡെമെട്രിയേഡും തങ്ങളുടെ ആദ്യത്തെ കുട്ടിയെ വ്യാഴാഴ്ച സ്വാഗതം ചെയ്തു. കൊച്ചുകുട്ടിയുടെ ആദ്യ സമ്മാനത്തിന്റെ നേർക്കാഴ്ചയ്‌ക്കൊപ്പം അർജുന്റെയും കുഞ്ഞിന്റെയും ആദ്യ ഫോട്ടോ പങ്കിടാൻ ഇന്നലെ പുതിയ മമ്മി ഇൻസ്റ്റാഗ്രാമിലേക്ക് പോയി. ഒന്ന് നോക്കൂ.\nഅർജുൻ രാംപാലും കാമുകി ഗബ്രിയേല ഡെംട്രിയേഡും വ്യാഴാഴ്ച ചന്ദ്രനു മുകളിലായിരുന്നു. ദമ്പതികൾ അവരുടെ ആദ്യത്തെ കുട്ടിയെ ഒരുമിച്ച് സ്വാഗതം ചെയ്തു. ഗബ്രിയേലയെ മുംബൈയിലെ ഹിന്ദുജ ആശുപത്രിയിൽ പ്രവേശിപ്പിച്ചു. വ്യാഴാഴ്ച ഒരു ആൺകുഞ്ഞിനെ പ്രസവിച്ചു. അർജുനും ഗബ്രിയേലയും അടുത്തിടെ തങ്ങളുടെ ബന്ധത്തെക്കുറിച്ച് തുറന്നുകാട്ടിയപ്പോൾ, നഗരത്തിൽ വീണ്ടും വീണ്ടും അവരെ കണ്ടെത്തി. ആൺകുട്ടിക്ക് പേരിടാൻ ഈ ദമ്പതികൾ ഇതുവരെ തയ്യാറായിട്ടില്ല, മാത്രമല്ല അവരുടെ കൊച്ചുകുട്ടിയുമായി വിലയേറിയ നിമിഷങ്ങൾ എടുക്കുകയാണ്.\nതന്റെ ആൺകുഞ്ഞിന്റെ ആദ്യ കാഴ്ച പങ്കിടാൻ ഇന്നലെ ഗബ്രിയേല ഇൻസ്റ്റാഗ്രാമിലേക്ക് പോയി. ഫോട്ടോയിൽ കുഞ്ഞിന്റെ മുഖം കാണാൻ കഴിയില്ലെങ്കിലും, ഡാഡി അർജുൻ കൊച്ചു കുട്ടിയെ കൈയ്യിൽ പിടിക്കുന്നത് നമുക്ക് കാണാം. കറുത്ത ടീ ധരിച്ച അർജുൻ തന്റെ ആൺകുഞ്ഞിനെ ആലിംഗനം ചെയ്തപ്പോൾ ശാന്തവും ശാന്തവുമായിരുന്നു. ഇത് പോസ്റ്റുചെയ്യുക, ഗബ്രിയേല തന്നെയും അവളുടെ മുടിയുടെ നിറത്തെയും കുറിച്ചുള്ള ഒരു ഫോട്ടോ പങ്കുവെക്കുകയും ‘മാറ്റം ആവശ്യമാണ്’ എന്ന് അടിക്കുറിപ്പ് നൽകുകയും ചെയ്തു. കൂടാതെ, മറ്റൊരു ചിത്രത്തിൽ അർജുനൻ തന്റെ കുഞ്ഞിന് നൽകിയ ആദ്യ സമ്മാനം എന്താണെന്ന് ഞങ്ങൾക്ക് മനസ്സിലായി.\n(ഇതും വായിക്കുക: ഫോട്ടോകൾ: കാമുകി ഗബ്രിയേല ഡീമെട്രിയേഡ്സ് ഒരു ആൺകുഞ്ഞിനെ പ്രസവിച്ചതിനുശേഷം അർജുൻ രാംപാൽ സന്തോഷിക്കുന്നു )\nഅർജുനിൽ നിന്നുള്ള സമ്മാനത്തിന്റെ ഫോട്ടോ ഗബ്രിയേല തന്റെ ചെറിയ മഞ്ച്കിനിലേക്ക് പങ്കിട്ടു, അത് ഒരു ടെഡി ബിയറായിരുന്നു. പ്രസവാനന്തര തിളക്കം ഗബ്രിയേലയുടെ മുഖത്ത് എളുപ്പത്തിൽ കാണാം, അർജുനും തന്റെ ആൺകുഞ്ഞിന്റെ ജനനത്തെക്കുറിച്ച് ആഹ്ലാദിച്ചു. കുഞ്ഞിന്റെ ജനനത്തിന് മുമ്പ് ഗബ്രിയേലയുടെ മാതാപിതാക്കൾ മകളെയും കുട്ടിയെയും പരിപാലിക്കാൻ മുംബൈയിലേക്ക് പറന്നിരുന്നു. അർജുൻ, ഗബ്രിയേല എന്നിവരോടൊപ്പം തിങ്കളാഴ്ച ഉച്ചഭക്ഷണത്തിന് പോയ അവർ സോഷ്യൽ മീഡിയയിലും ഫോട്ടോകൾ പങ്കിട്ടു. മെഹർ ജെസിയയുമായുള്ള ആദ്യ വിവാഹത്തിൽ നിന്ന് അർജുനന് രണ്ട് പെൺമക്കളുണ്ട്, മഹിക, മൈറ. ഗർഭാവസ്ഥയുടെ വാർത്ത കുറച്ചുനാൾ മുമ്പ് അർജുൻ ഇൻസ്റ്റാഗ്രാമിൽ പങ്കിട്ടു.\nആദ്യ ഫോട്ടോകൾ പരിശോധിക്കുക:\nPrevഅക്സർ പട്ടേലിന്റെ ഓൾ‌റ round ണ്ട് വീരശൂരങ്ങൾ വെറുതെയായി, വെസ്റ്റ് ഇൻഡീസ് എ ത്രില്ലറിൽ ഇന്ത്യ എയെ തോൽപ്പിച്ചു – ഹിന്ദുസ്ഥാൻ ടൈംസ്\nNextസെനഗൽ വേഴ്സസ് അൾജീരിയ – ഫുട്ബോൾ മാച്ച് റിപ്പോർട്ട് – 2019 ജൂലൈ 20 – ഇ എസ് പി എൻ ഇന്ത്യ


ആശ്വാസതീരമണയുന്നു: മഹാമാരി തുടങ്ങിയ ശേഷം ഇതാദ്യമായി മുംബൈയില് ഒരു കൊവിഡ് മരണവുമില്ല • Suprabhaatham\nOctober 17, 2021 | 7:09 pm IST\nന്യൂഡല്‍ഹി: കഴിഞ്ഞ 24 മണിക്കൂറിനിടെ മുംബൈയില് ഒരു കൊവിഡ് മരണവും റിപ്പോര്‍ട്ട് ചെയ്തില്ല. കൊവിഡ് മഹാമാരി തുടങ്ങിയതു മുതല് ഇതാദ്യമായാണ് ഒരു മരണം പോലും റിപ്പോര്‍ട്ട് ചെയ്യാത്ത ദിനം.\nകഴിഞ്ഞ 24 മണിക്കൂറിനിടെ 367 പേര്‍ക്ക് മാത്രമാണ് മുംബൈയില് കൊവിഡ് സ്ഥിരീകരിച്ചത്. ടെസ്റ്റ് പോസിറ്റിവിറ്റി നിരക്കും കുത്തനെ കുറഞ്ഞിട്ടുണ്ട്. 1.27 ശതമാനമാണ് ടി.പി.ആര്. നിലവില് 5030 ആക്ടീവ് കേസുകള് മാത്രമാണ് മുംബൈയിലുള്ളത്.\nഅതേസമയം, പരിശോധനകള് വ്യാപകമായി നടക്കുന്നുണ്ട്. കഴിഞ്ഞ 24 മണിക്കൂറിനിടെ 28,600 പേരെയാണ് കൊവിഡ് പരിശോധനയ്ക്ക് വിധേയമാക്കിയത്. നഗരത്തില് ഒറ്റ കണ്ടെയിന്‍മെന്റ് സോണ് പോലുമില്ല. 50 കെട്ടിടങ്ങള് മാത്രമാണ് സില് ചെയ്തിട്ടുള്ളത്.